# 

# Islamo

## Tlhaloso ea Islamo e khuts’oane ho ea ka Kor’ane le Sunnah

Buka ea bohlokoa e nang le tlhaloso e khuts'oane ea Islamo e bonts'ang qaleho ea eona, lithuto le melemo ho tsoa mehloling ea eona ea pele eleng Kor'ane le Sunnah ea Moporofeta. Buka ena e ngoletsoe bohle bao ka molao ba nang le bokhoni ba boikarabello, ele Mamoseleme kapa ese Mamoseleme ka ho ts'oana, ka lipuo tsa bona ka ho fapana, ka linako tsohle le libaka tsohle, ho sa tsotellehe phetoho ea maemo.

**(Sengoliloeng se fanang ka “bopaki” bo tsoang ho Kor’ane e Halalelang le Sunnah ea Moprofeta)**

****

# 1- Islam ke molaetsa oa Allah ho batho bohle, ke molaetsa oa bolumeli oa linako tsohle, qetello ea melaetsa ea bomolimo.

Islamo ke molaetsa oa Allah ho batho bohle, Allah O re: **{'Me ha Rea ​​u romela haese ho batho bohle, hore u ba fe litaba tse molemo le ho ba hlokomelisa, empa bongata ba batho ha ba tsebe.}** [Saba:28] Allah Ea Matla Ohle A re: **{E re oho lōna batho, ruri ke Morumuoa oa Allah ho lona bohle}** [Al-A’raf: 158]. Allah Ea Matla Ohle A boela a re: **{Oho lona batho! Ho tlile ho lona Morumuoa ka 'nete ho tsoa ho Morena oa lona. Ha le ka la lumela ho molemong oa lona, ha le ke ke la lumela, ke hore ruri tse Maholimong le tse lefats'eng ke tsa Allah.}** [An-Nisa'a:170]. Islam ke molaetsa oa Allah o halalelang oa linako tsohle o sa feleng, 'me ke melaetsa oa ho qetela ho tsoa ho Allah. Allah Ea Matla Ohle A re: **{Muhammad ha se ntat’a ba bang ba banna ba lona, empa ke Morumuoa oa Allah le khorula ea baporofeta. ‘Me Allah O tseba tsohle}** [Al-Ahzab: 40].

# 2- Islamo, joaloka tumelo, ha e ea khetholoha ho sechaba kapa morabe o itseng, empa ke tumelo ea Allah ho lichaba tsohle:

Islamo, joaloka tumelo, ha e ea khetholoha ho sechaba kapa morabe o itseng, empa ke tumelo ea Allah ho batho bohle. Molao oa pele kahare ho Kor’ane ke moo Allah Ea Matla Ohle A itseng: **{Oho lona batho, khumamelang Morena oa lona, Ea le bopileng ‘moho le ba tlileng pele ho lona, ho re le tsebe ho ba ba lokileng}** [Surat al-Baqarah: 21]. Molimo Ea Matla Ohle O itse: **{Oho lona batho, ts’abang Morena oa lona, Ea le bopileng ho tsoa ho motho a le mong, eo a bopileng ho tsoa ho eena molekane oa hae, ‘me ho tsoa ho bona a tlalatlalanya banna le basali ba bangata...}** [Surat an-Nisā’: 1]. Ibn ‘Umar (E ka Allah A ka thabisoa ke bona - ETB) o tlalehile: “Morumuoa oa Allah (Khotso le Mahlohonolo tsa Allah li be ho eena - KEL) o ile a fana ka puo letsatsing leo ho neng ho haptjoa Makkah. A re: ‘Oho batho, ruri Allah O tlositse boikhohomoso ba nako ea pele ho Islamo ho lona le ho ba motlotlo ka baholo-holo ba bona. Ka hona hajoale re na le mefuta e ‘meli ea batho: motho ea lokileng, ea ts’abang Allah le ea hlonephehang mahlong a Allah. Le monna ea soto, ea fosahetseng ebile a sa hlonepheha mahlohg a Allah. Batho ke bana ba Adama ebile Allah O bopile Adama ho tsoa leroleng. Allah O re: Oho batho, ruri Re le bopile ho tsoa ho motho e motona le e mo ts’ehali, Ra le etsa lichaba le merabe hore le tsebe ho hlalohanyana. Ruri, ea hlonephehang mahlong a Allah ke ea nang le ts’abo ka ho fetisisa, Allah O tseba ka ho fetisisa, ebile O Chatsi ka ho fetisisa” [Surat al-Hujurāt:13]’” [E tlalehiloe ke Al-Tirmidhi: 3270, Ha ho le haele taelo e le ‘ngoe kapa molao kahare ho Kor’ane e Halalelang kapa taelo ea Morumuoa (KEL) e bonts’ang moo sechaba se itseng kapa morabe o itseng se le molemo ho feta tse ling, kapa botona kapa bots’ehali.

# 3. Islamo ke ts’enolo e rometsoeng ho ts’ehetsa melaetsa ea baporofeta ba pele le barumuoa (KEB) ba neng ba rometsoe lichabeng tsa bona.

Islamo ke ts’enolo e rometsoeng ho ts’ehetsa melaetsa ea baporofeta le barumuoa ba pele (KEL) ba neng ba rometsoe ho lichaba tsa bona ka ho khetholoha, joalokaha Allah A re: **{Ruri, Re u (uena Muhammad) senoletse, joalokaha Re ile Ra senolela Nooe le baporofeta ba tlileng kamorao ho eena. ‘Me Re senoletse Abrahama, Isaaka, Jakobo, Maloko, Jesu, Jobo, Jonase, Arone, Solomone, eaba Re fa Davida Lipesalema}** [Surat an-Nisā’: 163]. Tumelo eo Allah A e senoletseng Moporofeta Muhammad (KEL) ke eona tumelo eo A ileng A e senolela baporofeta ba pele, joalokaha Allah Ea Matla Ohle A re: **{O u lokiselitse tumelo eo A ileng A e laela Nooe eleng eo Re e senotseng ho uena (Muhammad), eo Re ileng Ra laela Abrahama, Moshe le Jesu - hore ba latele tumelo ‘me ba se ke ba arohana kamor’a moo. Ho thata ho ba kopanyang Allah borapeling ho seo u ba memelang ho sona. Allah O ikhethela eo A mo batlang ebile O tataisetsa ho Eena ea sokolohelang ho Eena.}** [Surat ash-Shūra: 13]. Tumelo eo Allah A e senotseng ho Moporofeta Muhammad (KEL) ke tumelo e lumellanang le lingoliloeng tse fetileng, eleng Torah le Evangeli pele ho kena-kenanoa le tsona. Allah Ea Matla Ohle O re: **{Le seo Re se senotseng ho uena [Muhammad] sa buka ke ‘nete, se lumellana le tse tlileng pele ho sona. Ruri, Allah O hlokolosi le ho ba chatsi ka ho fetisisa ka bahlanka ba Hae}** [Surat Fātir: 31].

# 4. Baporofeta kaofela hoa bona (KEB) ba arolelana tumelo e le ‘ngoe leha ba tlile ka melao e fapaneng:

Tumelo ea baporofeta bohle (KEB) e ‘ngoe empa melao eona e fapane. Allah Ea Matla Ohle O re: **{’Me re senotse buka ho uena [Muhammad] ka ‘nete, e pakahatsa tse tlileng pele ho eona ebile ele sekala holim’a tsona. ‘Me ahlola lipakeng tsa bona ka seo Allah A se senotseng ‘me u se ke oa latela likeletso tsa bona khahlanong le se tlileng ho uena sa ‘nete. Ho lona kaofela Re le ngoletse molao le tsela ea ho o sebelisa. Ha Allah A ne A ratile, A ka be A le entse sechaba se le seng, empa ele teko ka seo a le fileng sona, ka hona hlolisanang ka ho etsa botle. Ho Allah ke moo kaofela hoa lona le khutlelang, ‘me O tla le bolela ka seo le neng le fapane ka tsona}** [Surat al-Mā’idah: 48]. Moporofeta (KEL) o itse: “Ke haufi le Issa (Jesu) mor’a Maria, kahar’a batho bohle bophelong bona ba lefats’e le kamor’a bona. Baporofeta ke bar’a ba monna tumelong, ba mpa ba fapane ka bomme, empa tumelo ea bona e ‘ngoe” [E tlalehiloe ke Al-Bukhāri: 3443].

# 5. Islamo, joaloka baporofeta Nūh (Nooe), Ibrāhim (Abrahama), Mūsa (Moshe), Sulaymān (Solomone), Dāwūd (Davida), le ‘Isa (Jesu) har’a ba bang, e biletsa bolumeling ba hore Morena oa ‘Nete ke Allah, ‘Mopi, Mofani, Ea fanang ka bophelo le lefu, Morena, le Moqapi oa lintho tsohle, Ea Mosa, Ea Mohau.

Islamo, joaloka baporofeta Nūh (Nooe), Ibrāhim (Abrahama), Mūsa (Moshe), Sulaymān (Solomone), Dāwūd (Davida), le ‘Isa (Jesu) har’a ba bang, e biletsa bolumeling ba hore Morena oa ‘Nete ke Allah, ‘Mopi, Mofani, Ea fanang ka bophelo le lefu, Morena, le Moqapi oa lintho tsohle, Ea Mosa, Ea Mohau. Allah Ea Matla Ohle O re: **{Oho lona batho, hopolang melemo ea Allah holim’a lona. Na hona le ‘mopi emong kantle ho Allah Ea le fang ho tsoa leholimong le lefats’eng? Ha ho molimo kantle ho Eena, joale le khelosoa joang?}** [Surat Fātir: 3 Ea Matla Ohle A boela A re: **{ E re: “Ke mang ea le fang ho tsoa leholimong le lefats’eng? Kapa ke mang ea laolang kutlo le pono, ea khutlisang bophelo ho tsoa ho lefu, ea khutlisang lefu ho tsoa bophelong, ‘me ea behang lintho tsohle ka mahlopho (kamoo a ratang)? Ba tla re: ke Allah, Ebe o re ho bona: Joale ha le Mo ts’abe?}** [Surat Yūnus: 31]. Allah Ea Matla Ohle A re: **{Ha se [Ea betere] Eena Ea qalileng libopuoa A ba A boela A li bopa hape, Ea le fang ho tsoa leholimong le lefats’eng? Na hona le molimo ntle le Allah? E re: Fanang ka bopaki ba lona, haeba le na le ‘nete.}** [Surat an-Naml: 64]. Baporofeta le barumuoa bohle ba ne ba fuoe boikarabello ba ho bitsetsa ho Allah Ea Inoosi ka borapeli. Allah Ea Matla Ohle O re: **{’Me ruri Re romeletse ho lichaba tsohle morumuoa [Ea ileng a re ho sechaba sa hae]: “Rapelang Allah le qobe Tāghūt (melimo ea bohata).” ‘Me kahar’a bona ke bao Allah A neng A ba tataisitse, le kahar’a bona ke ba neng ba hlophiselitsoe tahleho. Joale potolohang lefats’e le bone qetello ea ba neng ba latola.”}** [Surat an-Nahl: 36]. Eaba Allah Ea Matla Ohle O re: **{Ha Rea romela Morumuoa pele ho uena, kantle le hore Re mo senolele hore, ha ho molimo kantle ho 'Na, nthapeleng}** Suratul Anbiyah: 25. Allah o tlalehiloe Nooe (KEL) a itse: **{...Oho batho ba heso, rapelang Allah; ha le na molimo o mong kantle ho Eena. Kannete, ke ts’aba kahlolo ea Letsatsi la mahlonoko.}** [Surat al-A‘rāf: 59]. 'Me Al-Khalil Ibrahim (KEL) joalokaha Allah A tlalehile ka eena. O itse: **{Le Abrahama, nakong eo a neng a re ho batho ba habo: “Khumamelang Allah ‘me le Mo ts’abe. ‘Me seo se molemong oa lona haeba le batla ho tseba”}** [Surat al-‘Ankabūt: 16]. Sālih (KEL) o itse joalokaha Allah tlalehile ka eena: **{...o itse: “ Oho batho ba heso, rapelang Allah; ha le na molimo o mong kantle ho Eena. ‘Me ho tlile ho lona bopaki bo hlakileng ho tsoa ho Morena oa lona. Ena ke Kamele e ts’ehali ho tsoa ho Allah ele ponts’o (lets’oao). E leseng e fule lefats’eng la Allah ‘me le se ets’oare ka (khopolo ea) ho e hlokofatsa, e sere mohlomong la fumana kotlo e bohloko.}** [Surat al-A‘rāf: 73]. Shuaib -Jethro - (KEL) o ile a re - joalokaha Allah A tlalehile ka eena: **{...O batho ba heso khumamelang Allah; ha le na molimo ntle le Eena. Ho tlile bopaki bo hlakileng ho lona ho tsoa ho Morena oa lona. Phethahatsang litekanyo le boima le se siteloe batho ka tokelo tsa bona le se bake bobolu lefats’eng kamor’a tlhabollo ea lona. Ho molemong oa lona haeba le bolumeli.}** [Surat al-A‘rāf: 85]. Sa pele seo Allah Ea Matla Ohle A se buileng nakong eo A buang le Moshe (KEL) ene ele: **{Joale Ke u khethile, 'me mamela seo se senoletsoeng (13) Ruri, Ke Allah. Ha ho molimo kantle le ‘Na, ka hona khumamela ‘Na ‘me u etse thapelo hore u tsebe ho nkhopola. (14)}** [ Surat Taha: 13-14]. Allah O itse A hlalosa ka Moshe (KEL) hore ruri o ile a batla ts’ireletso ea Hae ka ho re:. **{...ruri, ke batlile ts’ireletso ho Morena oaka le Morena oa lona khahlanong le ea ikhohomosang ea sa lumeleng ho Letsatsi la Mahlonoko.}** [Surat Ghāfir: 27]. Allah O tlalehile Messiea Jesu (KEL) a itse: **{Ruri, Allah ke Morena oaka le oa lona, ‘me ka hona Mo rapeleng. Eo ke tsela e otlolohileng.}** [Surat Āl ‘Imrān: 51]. Allah A boela A tlaleha Jesu (KEL) moo a itseng: **{...“Oho lona Bana ba Iseraele, khumamelang Allah, Morena oaka le oa lona.” Ruri, ea kopanyang Allah borapeling – Allah O mo thibetse Jannah (Leholimo) sebaka sa hae ke mollo (Lihele). kahoo baetsa-libe ha ba na fumana bathusi.}** [Surat al-Mā’idah: 27]. Ka ho ts’oana Torah le Evangeli le tsona li tiisa, molemo oa ho khumamela Allah A Inoosi. Bukeng ea Deuteronoma, Moshe (KEL) o itse: (“Utloa Iseraele, Morena, Molimo oa rona, ke Morena A inoosi”.) Tiiso ea Bonngoe ba Molimo e fumanoa ho Evangeli ea Mareka moo Jesu (KEL) a itseng: “O molemo ka ho fetisisa” Jesu a araba: “Ke hore, utloa Iseraele: Morena; Molimo oa rona ke Morena A inoosi”. Allah Ea Matla Ohle O hlakisitse hore baporofeta bohle ba ne ba fuoe boikarabello bona bo boholo, eleng ho bitsetsa batho bonngoeng ba Allah. Allah O re: **{Ehlile ruri, Re rometse ho lichaba tsohle morumuoa, [ea itseng]: “Khumamelang Allah le furalle Tāghūt (melimo ea bohata).” ‘Me kahar’a bona ke bao Allah A neng A ba tataisitse le bao holim’a bona kheloho ene ele ba oetse ...}** [Surat an-Nahl: 36]. Eaba Allah Ea Matla Ohle O re: **{Ere [Muhammad]: “Na le elelletsoe seo le se rapelang khahlanong le Allah? Mponts’eng seo ba se bopileng lefats’eng; kapa ba kentse letsoho khahong ea Maholimo? Mpheng buka [eo ho senotsoeng ho eona] pele ho ena kapa (mothoaelanyana oa) tsebo e setseng, haeba u na le ‘nete.”}** [Surat al-Ahqāf: 4]. Shaykh Al-Sa‘di (Eka Allah A ka mo hauhela) o itse: “Ho hlakile hore batho ba rapelang melimo e mengata ba hloleha ho fana ka bopaki bo lumellanang le borapeli boo ba bona. Ba mpa ba its’etleha le mehopolo ea bona e fosahetseng, maikutlo a bona a fokolang le mabaka a bona a sa utloahaleng a pakoang ka ho batlisisa maemo a bona, mahlale le liketso tsa bona, le ho nahanela seo ho thoeng ke molimo oa bona, eo esaleng ba mo rapela bophelo bohle ba bona. Na ho na le emong oa melimo eo a kileng a ba thusa ka letho bophelong bona ba lefats’e lena kapa ba ka mor’a bona?” Taysīr al-Karīm al-Mannān: 779.

# 6. Allah Ea Matla Ohle ke ‘Mopi, ebile ke Eena Feela Ea lokeloang ke ho rapeloa kantle le ho Mo etsetsa molekane (mothusi).

Allah Ea Matla Ohle ke ‘Mopi, ebile ke Eena Feela Ea lokeloang ke ho rapeloa kantle le ho Mo etsetsa molekane. Allah Ea Matla Ohle O re: **{Oho lona batho, rapelang Morena oa lona, Ea le bopileng ‘moho le ba tlileng pele ho lona, hore le tsebe ho ba ba lokileng. (21) Ea le etselitseng lefats’e A le pharalatsa joaloka bethe le Leholimo ele sekhurumetso, A theola ho tsoa marung pula, eo A tlisang ho tsoa ho eona litholoana ele mofao (lintho tsa boiphiliso) oa lona. (22) }** [Surat al-Baqarah: 21-22] Ea re bopileng ‘moho le ‘mopo oa pele ho rona, A pharalatsa lefats’e joaloka bethe, a etsa Leholimo sekhurumetso sa rona, a nesa pula, ‘me a nts’a litholoana sebakeng sa boiphiliso ba rona, ‘me ka hona ke Eena Feela Ea lokeloang ke ho rapeloa. Allah Ea Matla Ohle O re: **{Oho lona batho! Hopolang melemo ea Allah holim’a lona. Na ho na le ‘mopi emong kantle le Allah ea lefang ho tsoa leholimong le lefats’eng? Ha ho molimo ntle le Allah. Joale le khelositsoe joang?}** [Surat Fātir: 3]. Ea bopang le ho re phelisa ke A le Mong Feela Ea lokeloang ke ho khumameloa. Allah Ea Matla Ohle O re: **{Eo ke Allah, Morena oa lona; ha ho molimo ntle le Eena, ‘Mopi oa lintho tsohle, ka hona Mo khumamelang. ‘Me ke Moabi oa lintho tsohle}** [Surat al-An‘ām: 102]. Ea rapeloang kantle ho Allah ha a lokeloa ke ho rapeloa hobane ha ana letho leholimong le lefats’eng le haele ho boima ba monoang. Ha se molekane oa Allah, kapa mothusi oa Hae, kapa mots’ehetsi oa Hae. **{E re, [Oho Muhammad]: “Kopang bao le ba rapelang kantle ho Allah. Ha ba na letho (le haele ho boima ba monoang) Maholimong le lefats’eng, ebile ha ba kopanela letho [le Eena], kapa hore ba ka Mo thusa ka letho}** [Surat Saba’: 22]. Allah Ea Matla Ohle ke Eena Ea bopileng lintho tse phelang kantle ho letho. Boteng ba tsona ke bona bopaki ba boteng ba Hae, Borena le Bomolimo ba Hae. Allah Ea Matla Ohle O re: **{Kahar’a mats'oao a Hae ke hore O le bopile ka lerole; eaba, hang-hang le ba batho le tlala-tlala [le lefats’e]. (20) {‘Me a mang a mats’oao a Hae ke hore O le bopetse ho tsoa ho lona balekane ba lona, hore le fumane khutso ho bona; eaba o kenya ho lona lerato le mohau. Ruri, ho na le mats’oao sebakeng sa batho ba nahanang. (21) ‘Me kahar’a mats’oao A Hae ke popo ea Maholimo le lefats’e, le ho fapane hoa lipuo tsa lona le ‘mala ea lona. Kannete, ho sena ke lets'oao ho (libopuoa tsa) lefats'e. (22) ‘Me har’a mats’oao A Hae ke boroko bosiu 'me lets’eare ho lona le tsoma melemo ea Hae. Ruri, kahare ho seo ke mats’oao ho batho ba mamelang. (23) ‘Me kahar’a mats’oao a Hae O le bonts’a letolo (lehalima) le le kenyetsang letsoalo le ts’epo, ebile O romela pula ho tsoa marung eo A e tlisang ho tla phelisa lefats’e kamor’a ho shoa hoa lona. Ruri, kahare ho seo ke mats’oao ho batho ba nang le kelello. (24) ‘Me kahar’a mats’oao a Hae ke hore Maholimo le lefats’e li phelisa ka tumello ea Hae. Joale Ha A le bitsa ka pitso ho tsoa lefats’eng, hang hang le tla tsoa. (25) ‘Me bohle ba Maholimong le lefats’eng ke ba Hae. ‘Me bohle ba ikokobetsa ka lerato ho Eena. (26) ‘Me tsohle tse Maholimong le lefats’eng ke tsa Hae. ‘Me bohle (tsohle) ba ikokobetsa ka lerato ho Eena. ‘Me ke Eena Ea qalang ‘mopo; A be A boele A e phete, ‘me sena se bobebe ho Eena... (27)}** [Surat ar-Rūm: 20-27]. Nimrodo o ne a hana boteng ba Molimo oa hae, eaba Abrahama (KEL) o re ho eena, joalokaha Allah A e tlalehile: **{...Abrahama o itse: “Kannete, Allah O chabisa letsatsi ka bochabela, joale uena le chabise ho tsoa ka bophirima.” Joale ea sa lumeleng a thatafalloa, etsoe Allah Ha A tataise batho ba etsang bobe.}** [Surat al-Baqarah: 258]. Ka ho ts’oana, Abrahama (KEL) o ile a hlakisa khang ea hae ka ho bonts’a hore Allah ke Eena A le Mong Ea mo tataisang, Ea mo fepang, Ea mo fang lino, Ea mo folisang, Ea etsang hore a shoe, le ho mo fa bophelo. Allah O mo tlalehile ha a re: **{Ea mpopileng ke Eena Ea ntataisang. (78) Etsoe ebile e le Eena Ea mphepang, Ea mphang seo ke senoang. (79) Nakong eo ke kulang, ke Eena Ea mpholisang. (80) Ke Eena Ea tla etsa hore ke shoe, A be A boele A nkhutlisetse bophelong (81) }** [Surat ash-Shu‘arā’: 78-81]. Allah O tlalehile Moshe (KEL) moo a neng a ngangisana le Faro, moo a neng a mmolella hore Morena oa hae (Faro) ke A le Mong: **{...Ea fileng lintho tsohle libopeho tsa tsona A ba A litataisa}** [Surat Taha: 50]. Allah O entse tsohle tse leholimong le lefats’eng sebakeng sa batho, A ba A ba hlohonolofatsa ka mahlohonolo hore ba tsebe ho Mo khumamela ‘me ba emelle thoko le ho hloka tumelo. Allah Ea Matla Ohle O re: **{Ha le bone hore Allah O le file taolo ea lintho tsohle tse Maholimong le lefats’eng, A ba A phethela khanya ea Hae ho lona, ka tsela e hlakileng kapa e sekhukhu? Empa kahar’a batho ho na le ba etsang khang ka Allah ba sena tsebo kapa tataiso kapa buka e totobatsang (hlakisang) litaba}** [Surat Luqmān: 20]. Joalokaha Allah A e ntse lintho tsohle tse Maholimong le lefats’e li be tlasa taolo ea batho, O ‘mopile A ba A mo fa lintho tsohle tseo a li hlokang tse kang kutlo, pono, le pelo ho ithuta tsebo e tlang ho mo tsoela molemo le ho mo tataisetsa ho Morena le ‘Mopi oa hae. Allah Ea Matla Ohle O re: **{ Allah O le nts’itse popelong tsa bomma lona le sa tsebe letho, eaba O le etsetsa kutlo, pono le bohlale hore mohlomong le ka ba le teboho}** [Surat an-Nahl: 78].

Allah Ea Matla Ohle O bopile mafats’e ohle ‘moho le batho A ba A mo fa tsohle tseo a neng a tla li hloka joaloka likarolo tsa ‘mele le matla. A ba A mo fa tsohle tse neng li tla mo thusa hore a khumamela Allah le hore a tlatse lefats’e lena. Kamor’a moo Allah A mo fa taolo ho lintho tsohle tse Maholimong le lefats’eng.

Allah O sebelisitse libopuoa tsa Hae ho netefatsa Borena ba Hae, bo Mo fang tokelo ea hore ebe Eena Feela ea rapeloang. Allah Ea Matla Ohle O re: itse: **{ E re [Muhammad: “Ke mang ea le fang ho tsoa leholimong le lefats’eng? Kapa ea laolang kutlo le pono, kapa ea nts’ang ba phelang ho ba shoeleng le ba shoeleng ho ba phelang, ea laolang litaba tsohle?” Ba tla re: “Allah”, e re: “Joale ha le Mo ts’abe?”}** [Surat Yūnus: 31]. Allah Ea Matla Ohle O re: **{Ere [Muhammad]: “Na le elelletsoe seo le se rapelang khahlanong le Allah? Mponts’eng seo ba se bopileng lefats’eng; kapa ba kentse letsoho khahong ea Maholimo? Mpheng buka [eo ho senotsoeng ho eona] pele ho ena kapa (mothoaelanyana oa) tsebo e setseng, haeba le na le ‘nete.”}** [Surat al-Ahqāf: 4]. Allah Ea Matla Ohle O re: **{O bopile maholimo ho se na lits’iea tseo le ka li bonang, ‘me A beha lithaba holim’a lefats’e, e le hore le se ke la sisinyeha le lona, ‘me la qhalana ho tsona ho tsoa ho sebopuoa se seng le se seng. ‘Me Ra nesa pula ho tsoa marung ‘me Ra holis’a ka teng (limela) tsa mefuta e nepahetseng. Hona ke ‘mopo oa Allah. Joale mponts’eng seo melimo ea bona ba se bopileng. Kantle ho moo, baetsa-libe ba lahlehile ele kannete.}** [Surat Luqmān: 10-11]. Allah Ea Matla Ohle O re: **{Kapa li hlotsoe ntle ho letho, kapa ke bona babopi [ba tsona]? (35) Kapa ba bopile maholimo le lefats’e? ‘Me ka hona ha ba hlakeloa. (36) Kapa ba na le matlotlo a Morena oa bona, kapa ke bona balaoli? (37) }** [Surat at-Tūr: 35-37]. Shaykh Al-Sa‘di o itse: “Sena ke bopaki khahlanong le bona, kahoo se ba siea ba sena khetho empa ho inehela ‘neteng kapa ho tsamaela thoko le se hlokoang ke mabaka kapa tumelo.” Tafsīr (Tlhaloso ea Kor'ane) ka ibn Sa‘di: 816.

# 7. Allah ke ‘Mopi oa lintho tsohle tse Maholimong le lefats’eng, tse bonahalang le tse sa bonahaleng. Lintho tsohle kantle ho Eena li bopiloe ke Eena. O bopile Maholimo le lefats’e ka matsatsi a ts’eletseng.

Allah ke ‘Mopi oa tsohle tse Maholimong le lefats’eng, tse bonahalang le tse sa bonahaleng. Lintho tsohle kantle ho Eena li bopiloe ke Eena. Allah Ea Matla Ohle O re: **{Ere: “Morena oa Maholimo le Lefats’e ke mang?” E re: “Allah.” E re: Joale le nkile khahlanong le Eena bathusi ba se nang molemo kapa tlhokofatso holim'a bona?” E re: “Na sefofu se ts’oana le ea bonang? Kapa lefifi le ts’oana le khanya? Kapa ba etsetsa Allah balekane ba etsang tse ts’oanang le tseo A li entseng (hore tseo ba li entseng le popo ea Hae) hore li shebahale li ts’oana?” E re: “Allah ke ‘Mopi oa lintho tsohle, ke Eena Ea Mong, Ea sa hloloeng ke letho.”}** [Surat ar-Ra‘d: 16] Allah Ea Matla Ohle A boela A re: **{...Ebile O bopa tseo le sa li tsebeng}** [Surat an-Nahl: 8]. Allah O bopile Maholimo le lefats’e ka matsatsi a ts’eletseng. Allah Ea Matla Ohle O re: **{Ke Eena Ea bopileng Maholimo le lefats’e ka matsatsi a ts’eletseng eaba O Phahamela holim'a Terone. O tseba se kenang lefats’eng le se tsoang, le se theohang leholimong le se nyolohelang teng; O na le lona hohle moo le leng teng. Allah O bona sohle seo le se etsang.}** [Surat al-Hadīd: 4]. Allah Ea Matla Ohle O re: **{Ehlile ruri Re bopile Maholimo le lefats’e le tsohle tse lipakeng tsa tsona ka matsatsi a ts’eletseng, ‘me ha Re otsele}** [Surat Qāf: 38].

# 8. Allah Ea Matla Ohle Ha A na molekane boreneng ba Hae, ‘mopong, tsamaisong ea litaba kapa ho tokelo ea Hae ea ho rapeloa.

Allah Ea Matla Ohle ke Morena oa marena. Ha A na molekane popong ea Hae kapa boreneng ba Hae ‘moho le tsamaisong ea litaba. Allah Ea Matla Ohle O re: **{Ere [Muhammad]: “Na le elelletsoe seo le se rapelang khahlanong le Allah? Mponts’eng seo ba se bopileng lefats’eng; kapa ba kentse letsoho khahong ea Maholimo? Mpheng buka [eo ho senotsoeng ho eona] pele ho ena kapa (mothoaelanyana oa) tsebo e setseng, haeba le na le ‘nete.”}** [Surat al-Ahqāf: 4]. Shaykh Al-Sa‘di (Eka Allah A ka mo hauhela) o itse: “Sena se bolela hore: botsa bao ba etsetsang Allah balekane ba nka melimo e sa khoneng ho hlokofatsa kapa ho fana ka molemo, ba ke keng ba phelisa kapa ho nka bophelo, u se u tlohela taba ea tokelo ea ho rapeloa – sena ke ho tiisa taba ea ho hloka bokhoni hoa lits’oants’o (melingoana) tsa bona le kamoo lits’oants’o tseo li senang tokelo ea ho rapeloa **{Mponts’eng seo li se bopileng lefats’eng; kapa li kentse letsoho popong ea Maholimo?}** Na hona le seo li se entseng ho Maholimong kapa lefats’eng? Na li entse lithaba? Na li thusitse ho etsa marang-rang a linoka? Na li kile tsa tsosa phoofolo bafung? Na li kile tsa holisa lifate? Na li kile tsa thusa popong ea tse seng re botsitse ka tsona? Kannete, ha li ea etsa letho ka bo tsona, ha re sa re letho ka ba bang. Sena ke bopaki ba hore borapeli ba eng kapa eng kantle ho Allah ke lefeela la mafeela. Mothati o latelang ene ele ho hloka bopaki ba lingoliloeng ka hore: Mpheng buka [eo ho senotsoeng ho eona] pele ho ena e bitsetsang borapeling ba melimo emeng kantle ho Allah kapa (mothoaelanyana oa) tsebo e setseng ho tsoa ho barumuoa moo ba ts’ehetsang borapeli ba melimo emeng ntle ho Allah. Ho ea tsebahala hore ha ho bopaki boo ba ka fanang ka bona hore ba bang ba barumuoa ba khothallelitse borapeli ba melimo e mengata. Ehlile ke se fapaneng, re ka fana ka bopaki bo tiileng hore barumuoa bohle ba ile ba ruta ka bolumeli ba Bonngoe ba Allah le ho khumamela Morena oa bona feela le ho thibela borapeli ba melingoana e mengata. Sena ke se seholo-holo seo re ka se latellisang ho tsoa ho bona. E qotsitsoe ho Tafsīr Ibn Sa‘di: 779. Allah Khanya ebe ho Eena, Ea Matla Ohle ke Morena oa marena ‘me ha ho ea nang le kabelo boreneng ba Hae. O re: **{E re: “Oho Allah! Morena oa marena, U fa borena ho eo U mo ratang, U bo amoha eo U mo ratang. U hlomphisa eo U mo ratang le ho etsa masoabi ho eo U mo ratang. ‘Me ho Uena ke botle bohle. Ruri, U na le bokhoni ba ho etsa tsohle.}** [Surat Āl ‘Imrān: 26]. Allah Ea Matla Ohle O tiisitse bolokolohi ba Hae ka Letsatsi la Kahlolo moo A itseng: **{Tsatsi leo ba tlang ho tsoa, ha ho letho la bona le tlang ho ipatela Allah. Borena ke ba mang kajeno? [Allah O tla ikaraba, A re] Ke ba Allah A le Mong, Ea sa hloloeng ke letho.}** [Surat Ghāfir: 16]. Allah Ea Tlotlehang, Ea Matla Ohle ha A na molekane Boreneng ba Hae, ‘mopong oa Hae kapa tsamaisong ea litaba (taolong) kapa bolumeli ba Hae. Allah O re: **{O re: “Lithoriso tsohle li lebisoe ho Allah, Ea sa tsoalang mora, Ea senang molekane Boreneng ba Hae, Ea sa hlokeng mosireletsi, Mo roriseng ka lithoriso tse kholo-kholo}** [Surat al-Isrā’: 111]. Allah Ea Matla Ohle O re: **{Eo ho eena ho ikarabellang borena ba Maholimo le lefats’e, Ea sa tsoalang mora, ‘me Ha A eso be le molekane Boreneng, ‘me O bopile lintho tsohle, A ba A li rala ka ho nepahala (ka tekants’o e nepahetseng)}** [Surat al-Furqān: 2]. Ke Morena ‘me tsohle kantle ho Eena ke libopuoa tsa Hae. Khanya e be ho Eena, ‘Mopi ‘me tsohle kantle ho Eena ke libopuoa. Ke Eena Molaoli oa lintho tsohle. Ka hona, molimo ka tlhaloso ena ke eena ea lokeloang ke ho rapeloa, haele ho rapela ba bang kantle ho Eena ho bonts’a bokooa le bofokoli mabakeng kapa maikutlong ‘me sena se khannela ho borapeli ba melingoana eleng se senyang bophelo ba lefats’e lena le le tlang. Allah O re: **{Ba re: “E bang Majude kapa Bakreste, le tla tataiseha.” E re: “Re ka mpa ra latela tumelo ea Abrahama, its’oarelletseng ka ‘nete, etsoe ebile e ne e se emong oa ba rapelang melimo e mengata.}** [Surat al-Baqarah: 135]. Allah Ea Matla Ohle O re: **{ Ebe Ke mang ea tumelong e molemo ho feta ea ikobelang Allah ka botlalo, o etsa botle ebile o latela tumelo ea Abrahama, ka ho khetholoha o inehela ho Allah? Joalokaha Allah, A nkile Abrahama ele motsoalle oa Hae oa sebele. }** [Surat an-Nisā’: 125]. Allah Ea Matla Ohle O hlakisitse hore mang kapa mang ea latelang tumelo e ‘ngoe kantle ho ea Abrahama (KEL) o ea ithetsa. Allah O re: **{Ke mang ea furallang tumelo ea Abrahama kantle le ea bothoto. Ruri, Re mo khethile lefats’eng lena le le tlang, o tla ba kahar’a ba lokileng}** [Surat al-Baqarah: 130].

# 9. Allah Ea Matla Ohle Ha A tsoala mora ebile Ha A tsoaloa. Ha ho se lekanang le Eena kapa se ts’oanang le Eena.

Allah Ea Matla Ohle Ha A tsoala mora ebile le Eena Ha A tsoaloa. Ha ho letho le lekanang kapa ho ts’oana le Eena. O buile 'nete A re: **{E re: “Ke Allah, A Inoosi, (1) Ea Itekaneng Ea sa hlokeng letho,(2) Ha A tsoala ebile ha A tsoaloa (3) ‘Me ha ho letho le lekanang le Eena.” (4)}** [Surat al-Ikhlās: 1-4]. Allah Ea Matla Ohle O re hape: **{Morena oa Maholimo le lefats’e le tsohle tse lipakeng tsa ona – ka hona Mo rapeleng le tiise borapeling ba Hae. Na le tseba emong ea ts’oanang le Eena?}** [Surat Maryam: 65]. Allah Ea Matla Ohle O re: **{[Ke] ‘Mopi oa Maholimo le lefats’e. O le etselitse balekane ho tsoa ho lona, le kahar’a likhomo balekane; ‘Me O le atisa ka tsela eo. Ha ho letho le ts’oanang le Eena, ebile ke Eena Ea utloang ka ho fetisisa le ho bona ka ho fetisisa.}** [Surat ash-Shūra: 11].

# 10. Allah Ea Matla Ohle Ha A na sebopeho se bonahalang kapa hore O teng ‘meleng oa sebopuoa se fe kapa se fe sa Hae:

Allah Ea Matla Ohle Ha A na sebopeho se bonahalang kapa hore O teng ‘meleng oa sebopuoa se fe kapa se fe sa Hae; hobane Allah ke ‘Mopi, ha tsohle e le libopuoa. Ke Eena feela Ea teng ka ho sa feleng, ha tsohle li shoa. Tsohle ke tsa Hae ‘me ke Eena Mong’a lintho tsohle. Allah Ha A fetooe eng kapa eng ea libopuoa tsa Hae kamor’a hore e shoe kapa ha ho letho le fetohang Allah; Ea Moholo Ea Tlotlehang. Allah O Moholo ebile O thoko le ho ba karolo ea lintho tsohle. Allah O latotse taba ea hore Jesu e ne e le Eena ka sebopeho sa motho ka ho re: **{Kannete ha se balumeli ba reng Allah ke Messiea mor’a Maria. E re: “Ebe ke mang ea neng a ka thiba Allah Ha A ne A rata ho felisa Messiea mor’a Maria kapa ‘m’e oa hae kapa batho bohle lefats’eng?” Etsoe Allah ke Mong’a borena bo Maholimong le lefats’eng le tsohle tse lipakeng tsa teng. O etsa seo A se ratang, ‘me Allah O na le bokhoni ba ho etsa lintho tsohle.}** [Surat al-Mā’idah: 17]. Allah Ea Matla Ohle O boetse A re: **{Bochabela le bophirima ke tsa Allah. ‘Me hohle moo le retellehelang ho na le sefahleho sa Allah. Ruri, Allah O na le tsohle ‘me O tseba ka ho fetisisa. (115) Ba re: “Allah O tsoetse mora.” (Sena ke mohlolo kaha) O holimo le boemo bona! Empa, Eena ke Mong’a Maholimo le lefats’e. Tsohle li ikoba ho Eena ka bots’epehi. (116) Moqapi Oa Maholimo le lefats’e. Ha A hloka ho etsa ntho, O re ho eona: “etsahala”, ebe e ea etsahala (117)}** [Surat al-Baqarah: 115-117]. Allah Ea Matla Ohle O boetse A re: **{Eaba ba re: “Ea Lereko O tsoetse mora.” (88) Ruri le buile ntho e mpe ka ho fetisisa. (89) Hoo Maholimo a batlileng a pshoatleha, le lefats’e le qhalakana le lithaba li heleha li senya. . (90) Hore ba manehe mora sebakeng sa Ea Lereko (91) Ha ho hlokahale hore Ea Lereko A tsoale mora. (92) Ha ho le ea mong Maholimong le lefats’eng haese hore ba tle ho Ea Lereko ka bosebeletsi (bohlanka). (93) Ruri, O tseba emong le emong oa bona, ebile O ba balile ka botlalo. (94) ‘Me bohle ba tla ho Eena ka bonngoe ka Letsatsi la Kahlolo. (95)}** [Surat Maryam: 88-95]. Ea Matla Ohle O itse: **{Allah - ha ho ea lokeloang ke ho khumameloa ntle le Eena, Ea phelang ka ho sa feleng, Mophelisi oa tsohle tse phelang, ha A otsele kapa ho robala. Ke Eena Mong’a lintho tsohle tse Maholimong le tse holim’a lefats’e. Ke mang ea ka kenang lipakeng (a buelella) kantle le tumello ea Hae? O tseba tse tlileng pele ho bona le tse tlang kamor’a bona ‘me ha ba na le karoloana feela ea tsebo ea Hae kantle le thato ea Hae. Setulo (Kursi) sa Hae se kenyellelitse Maholimo le lefats’e, Ha A khathale ho li lebela. Ke Eena Ea Holimo-limo, Ea Moholo-holo.}** [Surat al-Baqarah: 255]. Molimo ea hlalosoang ka tsela ena le ‘mopo ka tlhaloso e tjena, ho tla joang hore Allah A ka hlaha ka sebopeho sa libopuoa tsa Hae, hoo ba ka Mo etsang mora, a ba a etsoa molingoana ‘moho le Eena.

# 11. Allah Ea Matla Ohle O Mosa le Mohau ho bahlanka ba Hae, ‘me ka hona O rometse barumuoa le libuka.

Allah Ea Matla Ohle O Mosa O Mohau ho bahlanka ba Hae. Ka lebaka la mohau, O rometse barumuoa A ba A senola libuka ho ba nts’a lefifing la borapeli ba melingoana le ho hloka tumelo, ho ba khannela khanyeng ea borapeli ba Molimo O le Mong le tataisong. Allah Ea Matla Ohle O re: **{Ke Eena Ea theolelang litemana tse hlakileng ele bopaki ka Mohlanka Oa Hae [Muhammad] ele hore a tle a le nts’e lefifing ho le isa khanyeng. Ruri, Allah O Mosa O Mohau ho lona}** [Surat al-Hadīd: 9]. Allah Ea Matla Ohle O boetse A re: **{Ha Rea u [Muhammad] roma haese mohau lefats’eng}** [Surat al-Anbiyā’: 107]. Eaba Molimo O laela Moporofeta oa Hae (khotso le mahlohonolo tsa Allah li be le eena - KEL) ho bolella bahlanka hore ke Eena Ea Ts'oarelang, Ea Mohau. Allah Ea Matla Ohle O itse: **{[Oho Muhammad], tsebisa bahlanka ba Ka hore Ke ts’oarela ka ho fetisisa, Ke Mohau haholo}** [Surat al-Hijr: 49]. E ‘ngoe ea litsela tsa Mosa oa Hae le mohau ke hore O hlabolla moeeng le ho fana ka tlhohonolofalo ho bahlanka ba Hae. Allah Ea Matla Ohle O re: **{Haeba Allah A ka u ama ka bothata, ha ho ea ka botlosang haese Eena; Haeba A ka u fa botle (bophelo bo monate) ha ho ea ka thibelang moputso oa Hae. O etsa hore o fihlele emong le emong Ea mo khethileng kahar’a bahlanka ba Hae. Ebile ke Eena Ea Ts’oarelang, Ea Mohau ka ho fetisisa.}** [Surat Yūnus: 107].

# 12. Allah ke Morena Ea Mohau ka ho fetisisa. Eena, A Inoosi, O tla etsa hore libopuoa tsa Hae li ikarabelle ka Letsatsi la Kahlolo, nakong eo A li tsosang mabitleng a tsona. Emong le emong o tla putsoa ho latela mesebetsi ea hae. Ea etsang liketso tse ntle, nakong eo eleng molumeli o tla thabisoa ka thabo e sa feleng, empa haele ea sa lumeleng ebe o etsa libe o tla ba mahlonokong a kotlo bophelong bo tlang.

Allah ke Morena Ea Mohau ka ho fetisisa. Eena, A Inoosi, O tla etsa hore libopuoa tsa Hae li ikarabelle ka Letsatsi la Kahlolo, nakong eo A li tsosang mabitleng a tsona. E mong le e mong o tla putsoa ho latela mesebetsi ea hae. Ea etsang liketso tse ntle, nakong eo e leng molumeli o tla thabisoa ka thabo e sa feleng, empa haele ea sa lumeleng e be o etsa libe o tla ba mahlonokong a kotlo bophelong bo tlang ka Letsatsi la Kahlolo. Sena se pakahatsa toka e hlakileng, bohlale le mohau oa Allah ho libopuoa tsa Hae, e le ho bonts’a hore o entse hore bophelo bona ebe mokhoa oa liketso, ha mokhoa o mong o etselitsoe ho kotula litholoana tsa mesebetsi, e le boikoahlaeo kapa moputso o motle, hore ea sebelitseng ka ho loka a kotule moputso oa mesebetsi ea hae e metle, ea sebelitseng ka bosoele, ka bokhopo le ka ho tlatlapa o tla fumana moputso oa mesebetsi ea hae e mebe ea khatello. Hobane batho ba bang ba tloha ba lumela hore sena ha se lumellehe kapa ho amoheleha, Allah O fane ka mapaki a mangata a bonts’ang hore tsoho ea bafu ke taba eo ho senang khang ka eona. Allah Ea Matla Ohle O re: **{Kahar’a mats’oao a Hae, u bona lefats’e le omeletse empa nakong eo Re nesang pula le ea hlasimoloha ebe limela li ea mela. Kannete, Ea le fileng bophelo ke Ea fanang ka bophelo ho bafu. Ruri, O Matla holim’a lintho tsohle}** [Surat Fussilat: 39]. Allah Ea Matla Ohle O boetse A re: **{Oho lona batho, haeba le na le pelaelo ka Tsoho ea bafu, (tsebang hore) kannete, Re le bopile ho tsoa leroleng, eaba kamor’a moo ho tsoa ho lero la thobalano, eaba lehloele la mali, eaba Re le etsa sengoathoana sa nama - enang le sebopeho le esenang sebopeho – molemong oa hore Re ka le bonts’a [matla a Rona]. Ra beha ka lipopelong sohle seo Re se ratang ho fihlela nako ea pallo, Ra le nts’a le le bana, ebe Re le holisa ho fihlela le fihlela lilemo tsa kholo (bohlankana le boroetsana). ‘Me kahar’a lona hona le ba shoang pele ho moo, ha ba bang ba sala hore ba fihlele lilemo tsa botsofali, hore ba tle ba iphumane ba sa tsebe letho kamor’a hoba le tsebo. Ebe le bona lefats’e le sena bophelo, ebe nakong eo Re nesang pula, le ea hlasimoloha, le kokomohe ebe le hlahisa lintho tsohle tse ntle tse molemo.}** [Surat al-Hajj:5]. Temaneng ena, Allah O fana ka mapaki a hlakileng (a lumellanang le kelello ea motho) ka tsoho ea bafu. Ona ke ana:

1. Allah Ea Matla Ohle O bopile batho qalong ho tsoa leroleng. Kaha O mo bopile ho tsoa leroleng, O na le bokhoni ba ho mo phelisa hape kamor’a hore e be lerole.

2. Ea khonang ho bopa motho ho tsoa ho tjetje (lero la thobalano) O na le bokhoni ba ho khutlisetsa bophelo kamor’a lefu.

3. Ea fileng lefats’e bophelo kamor’a ho shoa hoa lona; O na le bokhoni ba ho phelisa batho kamor’a mafu a bona. Temana ena e ts’etse mehlolo e mengata ea Kor’ane, joalokaha e ts’etse mapaki a mararo a lumellanang le kelello ea motho holim’a taba ena, leha temana ka bo eona e se telele.

Allah Ea Matla Ohle O boetse A re: **{Ka Tsatsi leo Re tla phutha le ho mena Leholimo joalokaha Re phutha maqephe ao Re ngotseng ho ona. Joalokaha Re qalile popo khetlo la pele, Re tla e qala (pheta). [Seo ke] ts’episo e tlamang ho Rona. Ruri, Re tla e phetha}** [Surat al-Anbiyā’: 104]. Allah Ea Matla Ohle O boetse A re: **{Eaba O re etsetsa papiso, (ea hore ha ho ne ho ka etsahala hore A) lebale ‘mopo oa Hae. O Re: “Ke mang ea tla khutlisetsa bophelo masapong kamor’a hore a arohane?” (78) E re: “O tla a fa bophelo Ea a bopileng ts’imolohong; ebile ke Eena Ea tsebang libopuoa tsa Hae ka ho fetisisa”. (79)}** [Surat Yasīn: 78-79]. Allah Ea Matla Ohle O boetse A re: **{Na ho thata ho bopa lona kapa Leholimo? (27) A phahamisa bophahamo ba teng, A ba A lekants'a bophara ba teng (28) A koaela bosiu ba teng (ka lefifi) eaba O koaholla hoseng hoa teng (ka khanya) (29) A koaela bosiu ba teng (ka lefifi) eaba O koaholla hoseng hoa teng (ka khanya) (30) Eaba O nts'a ho lona (lefats'e) metsi le makhulo (31) Haele lithaba A li tsitsisa (32)}** [Surat an-Nāzi‘āt: 27-32]. Allah O hlakisitse hore popo ea motho ha e thata joaloka popo ea Maholimo le lefats’e. Hona ho hlakile hore Ea nang le bokhoni ba ho bopa Maholimo le lefats’e O na le bokhoni ba ho boela A phelisa motho kamor’a ho nka bophelo ba hae.

# 13 Allah Ea Matla Ohle O bopile Adama ka lerole eaba O etsa hore litloholo tsa hae li ngatafale kamor’a hae. Kahoo, batho bohle ba ea lekana ho latela tlholeho, ha ho ea molemo ho feta ba bang ka lebaka la botona, bots’ehali kapa mohlobo, empa ea molemo ke ea ts’abang Allah ka ho fetisisa.

Allah Ea Matla Ohle O bopile Adama ka lerole eaba O etsa hore litloholo tsa hae li ngatafale kamor’a hae. Kahoo, batho bohle ba ea lekana ho latela tlholeho, ha ho ea molemo ho feta ba bang ka lebaka la botona, bots’ehali kapa mohlobo, empa ea molemo ke ea ts’abang Allah ka ho fetisisa. Allah Ea Matla Ohle O re: **{Oho lona batho, ruri, Re le bopile ho tsoa ho monna le mosali, Ra le etsa batho le merabe hore le tsebane. ‘Me ea hlomphehang ho lona mahlong a Allah ke ea ts’abang Allah ka ho fetisisa.}** [Surat Rum:13]. Allah Ea Matla Ohle O boetse A re: **{Allah O le bopile ka lerole, eaba ka lerotholi la tjetje (lero la thobalano); A le etsa balekane (monna le mosali). Ha ho mosali ea emolang kapa ea belehang kantle ho tsebo ea Hae. Ha ho motho ea tsofetseng ea ekeletsoang nako ea bophelo kapa ea khutsufaletsoang nako ea bophelo, ‘me seo se Bukeng ea Ngoliso. Ruri, seo se bonolo ho Allah}** [Surat Fātir: 11]. Allah Ea Matla Ohle O boetse A re: **{Ke Eena Ea le bopileng ho tsoa leroleng, kamor’a moo ho tsoa ho lero la thobalano, ebe lehloele la mali; A le nts’a le le bana; ebe O le holisa ho fihlela le fihlela lilemo tsa kholo (bohlankana kapa boroetsana), ebe le ba batho ba baholo. ‘Me har’a lona ho na le ba shoang pele ho moo, hore le fihlele nako ea lona (ea bophelo) e le e baletsoeng; hore mohlomong le e sebelise hantle}** [Surat Ghāfir:67]. Allah Ea Matla Ohle O bonts’itse hore O bopile Messiea ka taelo e akaretsang ka tsela eo A bopileng Adama ho tsoa leroleng. Allah Ea Matla Ohle O re: **{Ruri, mohlala oa Jesu kapel’a Allah ke o ts’oanang le oa Adama; O ‘mopile ho tsoa leroleng, eaba O re ho eena: “e ba teng” eaba o ba teng}** [Surat Āl ‘Imrān: 59]. Ho ntlha ea bobeli, ke hlalositse hore Moporofeta (Khotso le mahlohonoloho tsa Allah li be ho eena) o hlakisitse hore batho ba ea lekana le hore ha ho ea molemo ho feta emong haese ka lebaka la ts’abo ea Allah

# 14. Emong le emong o tsoaloa a le holim’a Fitrah (tlholeho ea ‘mopo ea ho ba tlas’a taolo ea Allah).

Bana bohle ba tsoaloa ba le tlas'a Al-Fitrah. Allah Ea Moholo-holo O itse: **{Ka hona retelehang ka lifahleho tsa lona ho ea tumelong, e rutang ka ‘nete. [Its’oarelleng] ka Fitrah ea Allah eo ho eona A bopileng batho [bohle]. Ha ho se ka fetolang ‘mopo oa Allah. Seo ke tumelo e nepahetseng, empa boholo ba batho ha ba tsebe}** [Surat ar-Rūm: 30] “Nete” ke tumelo ea Abrahama (KEL). Allah Ea Matla Ohle O re: **{ Hape Re senola ho uena [Muhammad], ho latela tumelo ea Abrahama, tsitlallelang ho ea ‘neteng; kaha ene ese emong oa ba rapelang melimo e mengata.}** [Surat an-Nahl: 123]. Moporofeta (Khotso le mahlohonoloho tsa Allah li be ho eena) o itse: “Ha ho ngoana kantle le hore a tsoalloe holim’a Fitrah (Semelo sa tlholeho boemong ba tumelo ea ‘nete). Ke batsoali ba hae ba mo etsang Lejude kapa Mokreste kapa tumelo ea ho rapela lits’oants’o, joalokaha liphoofolo li tsoala malinyane a tsona ka likarolo tsa ‘mele tse felletseng. Na le bona bofokoli ho tsona?” Abu Hurairah (Eka Allah A ka thabisoa ke eena) o ne a re: **{“...Fitrah ea Allah eo ho eona A bopileng batho (bohle). ‘Me ho ke ke hoa ba le phethoho ‘mopong oa Allah. Seno ke tumelo e nepahetseng empa boholo ba batho ha ba tsebe}** [Rum:30]. E tlalehiloe ke Bukhari 4775, Moporofeta oa Allah (khotso le mahlohonolo li be ho eena - KEL) o ne a re: “Ruri, Morena oaka O ntaetse ho le ruta seo, le sa se tsebeng, seo A nthutileng sona kajeno: ‘Maruo ohle ao ke A behileng ho mohlanka Oaka ts’ebeliso ea ona e molaong sebakeng sa hae. Ke bopile bahlanka bohle ba Ka ka maemo a tlholeho a ho khumamela ‘Na ke Le Mong, empa Satane a tla ho bona ‘me a ba khelosa tumelong, ba etsa lintho tse seng molaong sebakeng sa bona, a ba laela hore ba nkopanye borapeling, e leng seo ke s'o fane ka matla hore se etsahale.’” E tlalehiloe ke Muslim 2865.

# 15. Ha ho motho ea tsoetsoeng ele moetsa-libe kapa ea jang lefa la sebe sa ba bang

Ha ho motho ea tsoetsoeng ka sebe sa tsoalo (tlholeho) kapa ho ja lefa la sebe sa motho emong. Allah Ea Matla Ohle O re bolelletse hore Adama (KEL) o ile a ikoahlaha a ba a baka kamor’a hore eena le mofumahali oa hae Eva ba se mamele molao o halalelang eaba ba ja ho tsoa sefateng (seo ba neng ba laetsoe hore ba se ke ba se ja). O ile a kopa Allah hore A mo ts’oarele eaba Allah O mo etsa hore a bue mantsoe a monate eaba O amohela pako ea bona e le moputso oa ona (mantsoe a monate). Allah Ea Matla Ohle O itse: **{Re ile Ra re: "Oho Adama! Lula uena le mosali oa hau Serapeng (Jannah), le je sohle seo le se ratang, empa le se ke la atamela sefate sena le tla ba har'a baetsa-libe}** (35) Eaba Shaitoan (Satane) o ea ba eka, 'me a etsa hore ba tsoe moo ba neng ba le teng; Ra re: "Theohang kaofela hoa lona, ho be bora lipakeng tsa lona; lefats’eng ke moo le tlang ho phela ho fihlela nako e baliloeng.(36) Eaba Adama o fumana ho tsoa ho Morena oa hae mantsoe; Eaba O ea mo ts'oarela; Ruri, Ke Ea ts'oarelang Ea Lereko(37) Ra re theohang 'moho ho tsoa sebakeng sena; mohlomong tataiso e tla tla ho lona ho tsoa ho 'Na; Joale ba latelang tataiso Eaka, ha ho ts'abo ho bona 'me ba ke ke ba ikoahlaha.(38)} [Baqarah: 35-38]. hobane Allah O amohetse pako ea Adama (KEL), ka hona o ne a se a sa jara boima ba sebe seo, ka ho ts’oana le moloko oa hae kaha sebe se ile sa ts’oareloa kamor’a pako. Ho feta moo, motho ka mong, ho ea ka molao ha a ikarabelle sebeng sa motho emong. Allah Ea Matla Ohle O itse: **{...ha ho motho ea ka fumanang moputso kantle le oa hae, ha ho mojari oa (sebe) ea ka jarang sa emong; 'me ho Mong'a lona le tla khutlela, 'me O tla le hlokomelisa tseo esaleng le fapana ka maikutlo ho tsona}** [Al-An’aam: 164]. Allah Ea Matla Ohle O itse: **{Ea etsang ka ho loka, o ho etsa molemong oa hae; ea khelohang kannete o khelohela eena; ha ho mojari oa sebe ea tlang ho jara sebe sa motho emong; ha Re fane ka kotlo haese hore pele Re romele Morumuoa (ho hlokomelisa)}** [Al-Isra'a: 14]. Allah Ea Matla Ohle O itse: **{Ha ho mojari oa sebe ea tlang ho jara sebe sa motho emong; haeba ea imetsoeng ke libe ebe o kopa ho jarisoa ha ho na khonahala le haeka ba ea haufi le eena ka likamano; uena (Muhammad) u ka hlokomelisa feela ba ts'abang Allah ebile ba etsa Soalat (thapelo). 'Me ea itlhoekisang ruri o itlhoekisa molemong oa hae. 'Me ho Allah ke moo ho khutleloang.}** [Fatir: 18].

# Sepheeo sa ho bopa batho ke: hore ba khumamele Allah A le Mong

Sepheeo sa ho bopa batho ke hore ba khumamele Allah A le Mong Feela. Allah Ea Matla Ohle O itse: **{Ha Kea bopa Al-jinn (meea, masabonoeng) le batho haese (feela) hore ba Nthapele}** [Ad-Dhariyat: 56].

# 17. Islamo e hlonephile motho, ea motona le ea mots’ehali, ‘me ea mo fa tiisetso ea litokelo tsohle tsa hae. Eaba ea mo etsa hore a jare boikarabello ka khetho ea hae, liketso le boits’oaro, ebile e ntse e mo etsa hore a nke boikarabello ka liketso tse mo nts’ang kotsi kapa ho nts'a batho ba bang kotsi.

Islamo e hlonephile motho, ea motona le ea mots’ehali. Allah Ea Matla Ohle O bopile motho hore ebe moemeli oa Hae lefats’eng. Allah Ea Matla Ohle O itse: **{Hopola nakong eo Morena oa hau A neng A re ho Mangeloi: “Ruri, Ke tlo etsa holim’a lefats’e molaoli...”}** [Surat al-Baqarah: 30]. Tlhompho ena e kenyelletsa meloko eohle e tsoang ho Adama. Allah Ea Matla Ohle O re: **{Re hlomphile bana ba Adama e le kannete, eaba Re ba pepa holim’a lefats’e le leoatleng. Ra ba fa lintho tse molemo le ho ba khetha holim’a lintho tsohle tse Re li bopileng}** [Surat al-Isrā’: 70]. Allah Ea Matla Ohle O itse: **{Re bopile motho ka popo e ntle ka ho fetisisa}** [Surat at-Tīn: 4]. Allah O hanetse motho, hore a iketsetse ea lateloang kapa ea rapeloang, ele ho ikoba ka lihlong ho molimo kapa molaoli emong kantle ho Allah. Allah Ea Matla Ohle O itse: **{Har’a batho ho na le ba khethang melimo emeng kantle ho Allah; ba ba rata ka lerato leo ba lokelang ho rata Allah ka lona; empa ba lumelang ba na le lerato le tebileng (le matla) ho Allah. Haeba baetsa-libe ba ne ba ka bona kotlo, ba ne ba tla utloisisa hore matla ohle ke a Allah le hore Allah O matla ka kotlo. [Elelloa] nakong eo ba latetsoeng, ba latola ba ba latetseng nakong eo ba bonang kotlo, ‘me likamano tsa bona li tla be li khaohile}** [Surat al-Baqarah:165-166]. Allah Ea Matla Ohle O hlakisitse boemo ba balateli le ba latetsoeng tlas’a boshano ka hore: **{Ba neng ba ikhohomosa ba tla re, ho ba neng ba tlatlapuoa: Na re ile ra le khelosa tataisong kamor’a hore e tle ho lona? Leha, le ne le baetsa-libe.” (32) Ba neng ba tlatlapuoa ba tla re ho ba neng ba ikhohomosa, “Leha ho le joalo, ene ele mosebetsi oa lona oa kamehla (mots’eare le bosiu) oa ho re laela ho se lumele ho Allah le ho etsa bora ho Eena.” Ba tla leka ho pata ts’oabo ea bona nakong eo ba bonang kotlo, ‘me Re tla khoesa lijoko melaleng ea ba sa lumeleng. Na ba tla fumana moputso kantle le seo ba neng ba tloaetse ho se etsa? (33)}** [Surat Saba 32 - 33]. Kahar’a toka eo Allah A tlang ho e aba ka Letsatsi la Kahlolo, O tla etsa hore baruti le barutehi ba khelosang sechaba, hore le bona ba fuoe kahlolo ka ho khelosa sechaba ka lipuo tsa bona kantle ho tsebo. Allah Ea Matla Ohle O itse: **{Hore ba tle ba jare boima ba bona ka botlalo ka Letsatsi la Tsoho le maima a bao ba ba khelositseng ka lebaka la ho hloka tsebo. Na hase bobe seo ba se etelang!}** [Surat an-Nahl: 25]. Islamo e file motho tiisetso ea litokelo tsa hae lefats’eng mona le kamor’a lefu, ‘me tokelo e bohlokoa-hlokoa ke tokelo ea Allah ho batho ba Hae le tokelo ea batho ho Allah. Mu’adh (E ka Allah A ka thabisoa ke eena) o ile a re: Ke ne ke palame kamor’a Moporofeta (khotso le mahlohonolo li be ho eena – KEL). O ile a re: “He Mu’adh!” Ke ile ka mo araba ka re: “Ke teng taolong ea hau!” O ile a mpitsa makhetlo a mararo eaba o re: “Na u tseba tokelo ea Allah holim’a bahlanka ba Hae?” Ke ile ka re: “Che!” O ile a re: “Tokelo ea Allah holim’a bahlanka ba Hae ke hore ba Mo rapele A le mong ‘me ba se Mo kopanye borapeling.” Eaba o tsoela-pele ha nakoana eaba o re: “Mu’adh!” Ka boela ka mo araba ka re: “Ke teng taolong ea hau!” O ile a re: “Na u tseba tokelo ea bahlanka ho Allah haeba ba na le eona? Ke hore A se ke a ba fa kotlo ” E tlalehiloe ke Al-Bukhari (6840). Islamo e boela e tiisetsa motho ts’ireletso ea tumelo ea hae ea ‘nete ‘moho le bana ba hae, Maruo le seriti sa hae. Khotso le Mohau li be ho eena (KEL) o itse: **{“Ruri, Allah O entse hore mali a lona, thepa ea lona le seriti sa lona, li halalele le ho hlompheha joaloka letsatsi lena la lona, le khoeli ena ea lona le Motse ona oa lona.”}** [E tlalehiloe ke Al-Bukhāri:( 6501)] Morumuoa (KEL) o phatlalitse selekane sena ka letsatsi la hae la ho qetela la leeto la borapeli (Hajj) le neng le kenetsoe ke makholo a likete a barutuoa (Sahabah) ba hae. O bonts’itse bohlokoa ba teng ka letsatsi la bohlokoa la mahlabelo (Yawmun Nahr eleng li 10 tsa Dhul Hijjah). Ho tloha moo, Islamo e entse motho hore a nke boikarabello holim’a ntho tsohle tseo a li entseng joaloka, khetho ea hae, liketso tsa hae le boits’oaro ba hae. Allah Ea Matla Ohle O itse: **{Ho motho emong le emong Re tlameletse liketso tsa hae , ‘me Re tla ‘monts’a tsona ka Letsatsi la Kahlolo bukeng ea litlaleho eo a tlang ho e phetleloa. (Ho tla thoe): “Bala buka ea hau ea tlaleho ea liketso. Bopaki ba hau khahlanong le uena bo lekane ka Letsatsi lena la boikarabello.”}** [Surat al-Isrā’: 13-14]. Ka mantsoe a mang, lintle le limpe li ho ketsoe ho moetsi oa tsona ‘me li ke ke tsa lebisoa ho motho emong hobane motho ea ikemetseng a ke ke a fuoa boikarabello ba liketso tsa motho emong kapa ho etsoe hore motho emong a ikarabelle liketsong tsa hae. Joalokaha Allah Ea Matla Ohle A itse: **{Oho lona batho, ruri le sebeletsa ho ea ho Morena oa lona ka thata ‘me ka hona le tla teana le Eena}** [Surat al-Inshiqāq: 6]. Allah Ea Matla Ohle O re: **{Ea etsang ka ho loka - ke molemong oa moea oa hae; ‘me ea etsang bobe ke khahlanong le eena. ‘Me Morena oa lona O aba toka ho bahlanka bohle [ba Hae]}** [Surat Fussilat: 46]. Islamo e beha boikarabello ho motho malebana le ketso ea hae e mo hlokofatsang kapa e hlokofatsang ba bang. Allah Ea Matla Ohle O re: **{Ha ea etsang sebe o se etsa khahlanong le eena (ka boeena). ‘Me Allah O tseba ka hohle-hohle le ho ba bohlale ka ho fetisisang.}** [Surat an-Nisā’: 111]. Allah Ea Matla Ohle O re: **{Ka lebaka lena Re laetse bana ba Iseraele hore ea bolaeang motho – kantle le tefo ea polao kapa ts’enyo ea lefats’e – ho ts’oana le ha a bolaile sechaba kaofela; ‘Me ea pholosang motho, o ts’oana le ha a pholositse maphelo a batho bohle}** [Surat al-Mā’idah: 32]. Morumuoa oa Allah (KEL) o itse: **{Ha ho motho ea bolailoeng ka phoso ntle le hore letsibolo la Adama le nke karolo ea sebe holim’a mali a hae hobane ke eena oa pele oa ho ts’olla mali.”}** [E tlalehiloe ke Muslim: 5150].

# 18. Islamo e entse banna le basali ba lekane malebana le liketso, maikarabello, moputso le kotlo tsa bona.

Islamo e entse banna le basali ba lekane malebana le liketso, maikarabello, moputso le kotlo tsa bona. Allah Ea Matla Ohle O re: **{Ea etsang liketso tse ntle, ele e motona kapa e mots’ehali, ebile ele molumeli – bao ba tla kena Jannah (Paradeising) ‘me ba ke ke ba qhekelloa, [le haesele hanyane].}** [Surat an-Nisā’: 124]. Allah Ea Matla Ohle O re: **{Mang kapa mang ea etsang ketso tse lokileng, ele e motona kapa e mots’ehali, ha feela ele molumeli- kannete-nete re tla mo putsa ka bophelo bo monate, ‘me re tla ba putsa ho latela mesebetsi ea matsoho a bona.}** [Surat an-Nahl: 97]. Allah Ea Matla Ohle O re: **{Mang kapa mang ea etsang sebe o tla putsoa ka kotlo ea sona se le joalo, ‘me ea etsang ketso e lokileng- ele e motona kapa e mots’ehali, ha feela ele molumeli, o tla kenngoa leholimong, moo teng ba tlang ho fuoa sohle ntle ho mathata (kamoo ba batlang, kantle le ho botsoa)}** [Surat Ghāfir: 40]. Allah Ea Matla Ohle O re: **{ Ruri banna le basali ba mamoseleme, banna le basali ba balumeli, banna le basali ba ikobelang melao ea ‘Mopi, banna le basali ba bots’epehi, banna le basali ba nang le mamello, banna le basali ba ikokobetsang, banna le basali ba fanang ho tsoa maruong a bona, banna le basali ba hopolang ‘Mopi ka linako tsohle - Allah O ba lokiselitse ts’oarelo ea mefokolo le libe tsa bona le moputso o babatsehang.}** [Surat al-Ahzāb: 35].

# 19. Islamo e hlompha basali ebile e ba nka ele bathusi ba banna. Ebile e behile maikarabello a lichelete ho monna haeba a na le bokhoni. Ntate o tlanngoe ho hlokomela morali; mora ho ‘m’e oa hae haeba a le moholo a bile a ena le bokhoni le monna ho mosali oa hae.

Islamo e nka basali ele likhaitseli tsa banna. Morumuoa oa Allah (khotso le mahlohonolo li be ho eena) o ne a re: "Basali ke likhaitseli tsa banna.” [E tlalehiloe ke Al-Tirmidhi: 113]. Ele tsela ea ho hlonepha basali, Islamo e entse setlamo ho mora ho ts’ehetsa ‘m’e oa hae haeba a e na le bokhoni ba lichelete. Moporofeta (KEL) o itse: “Letsoho le fanang ke lona le ka holimo. Qalang ka bao le ikarabellang ho bona: ‘m’e oa hau, ntate oa hau, khaitseli ea hau, moena / moholoane oa hau ebe kamor’a moo eba baamani le uena ho ea ka katamelano (ea likamano tsa lona). [E tlalehiloe ke Ahmad] Maemo a batsoali [ho ea ka Islamo] a tla hlalosoa ka botebo ntlheng ea 29. Boemo bo bong ba ho hlonepha basali Islamong ke hore monna o tlanngoe ho hlokomela mosali oa hae ka lichelete ha a na le bokhoni. Allah Ea Matla Ohle O re: **{Lumella monna ea ruileng a fane ho latela maemo a maruo a hae, ‘me ea futsanehileng eena, a fane ho latela kamoo ‘Mopi A mo fileng ka teng. Allah Ha A imetse mang kapa mang ho feta bokhoni boo A mo abetseng bona. Allah O tla fana ka manolo kamor’a mathata.}** [Surat at-Talāq: 7]. Motho emong o ile a botsa Moporofeta (KEL): “Tokelo ea mosali ho monna oa hae ke efe?” A mo araba: “U mo fepe ha u ja, u mo apese nakong eo u etsang joalo sebakeng sa hau, ‘me u se ke oa mo otla sefahlehong kapa ho se mpefatsa (ho mo senya sefahleho).” [E tlalehiloe ke Ahmad] Morumuoa oa Allah (KEL) o hlalositse litokelo tse ling tsa basali ho banna ba bona ka hore: “Lona [banna] le na le boikarabello ba ho hlokomela basali ba lona ka lijo le liaparo ka tsela e nepahetseng.” [E tlalehiloe ke Muslim]. Moporofeta (KEL) a boela a re: “Ke sebe se lekaneng hore monna a iphapanyetse bao a lokelang ho ba hlokomela.” [E tlalehiloe ke Ahmad] Al-Khattābi o itse: Polelo ea hae: “Bao a lokelang ho ba hlokomela e sebetsa ho batho bohle bao litlhoko tsa bona li lokelang ho phethahatsoa ke eena. Ka mantsoe a mang, haeba motho a lakatsa ho sebelisa chelete ele mpho, ha a lokela ho etsa joalo ka chelete e lekaneng ho phetha litlhoko tsa lelapa. Leha motho a batla ho fumana moputso ka ho fana ka limpho (sadaqah) empa tabeng ena, e fetoha sebe hobane o khannela lelapa la hae bohloking.” Holim’a moo, ntate o lokela ho hlokomela morali oa hae, eleng e ‘ngoe ea litlhoko tsa tlhompho ho basali ho ea ka Islamo. Allah Ea Matla Ohle O re: **{Batsoetse ba ka nyants’a bana ba bona lilemo tse peli tse felletseng, sebakeng sa ba lakatsang ho qeta nako e felletseng ea nyants’o. Ke boikarabello ba ntat’a ngoana ho fepa le ho apesa [bomme] ka toka...}** [Surat al-Baqarah: 233]. Temaneng ena, Allah O laela ntate ho fepa le ho apesa ngoana ea sa tsoa belehoa ka se amohelehang. Allah Ea Matla Ohle O re: **{...’Me haeba ba le nyants’etsa, ba feng tefo tsa bona...}** [Surat at-Talāq: 6]. Temaneng ena, Allah O entse hore karolo ea kanyeso ea lesea ebe boikarabello ba ntate, hona ho bonts’a hore ntate o lokela ho hlokomela ngoana oa hae, e motona kapa e mots’ehali. Ho Hadith (lithuto tsa Moporofeta (KEL)) e latelang, ke bopaki ba boikarabello ba lithuso tsa lichelete (tsa tlhokomelo ea mosali le kholiso ea ngoana) ho mosali le bana ba hae ho tsoa ho ntate. ‘Ā’ishah (Eka Allah A ka thabisoa ke eena) o tlalehile: “Hind o ile a bolella Moporofeta (KEL) hore Sufyan (monna oa hae) ke lekhonatha o hloka ho qotsa cheleteng ea hae [ho its’ehetsa ‘moho le bana ba hae]. Eaba Moporofeta o ea mo araba: ‘Nka se lekaneng sebakeng sa hau le bana ba hau ho ea ka se amohelehang.’” [E tlalehiloe ke Al-Bukhāri] Moporofeta ea hlomphehang (KEL) o bonts’itse moputso oa ts’ireletso ea barali le likhaitseli. Eena a (KEL) re: “Ea hlokomelang barali ba babeli kapa ba bararo kapa likhaitseli tse peli kapa tse tharo ka lichelete ho fihlela ba nyetsoe kapa ho fihlela a shoele o tla ba le ‘na tjena – eaba o supa ka menoana ea hae e ‘meli eleng o bohareng le o supang” [Al-Silsilah al-Sahīhah: 296].

# 20. Lefu ha se pheletso ea motho empa ele leeto la ho tloha bosebeletsing ho kena leetong la ho khola litholoana tsa mesebetsi (meputso). Lefu le ama ‘mele le moea ka bobeli kaha moea o arohana le ‘mele ka nako ea lefu, ebe o tla khutlela ho ona ka nako ea tsoho ea bafu ka Letsatsi la Kahlolo. Moea ha o kene ‘meleng o mong kamor’a lefu kapa ho fetoha ntho e ‘ngoe e sele.

Lefu ha se pheletso. Allah Ea Matla Ohle O re: E re: **{E re, “Lengeloi la lefu, le ikarabellahg ho lona, le tla le nka. ‘Me ho Morena oa lona le tla khutlela.”}** Surat as-Sajdah: 11]. Lefu le ama ‘mele le moea ka bobeli kaha moea o arohana le ‘mele ka nako ea lefu, ebe o khutlela ‘meleng ka nako ea tsoho ea bafu ka Letsatsi la Kahlolo. Allah ea Matla Ohle O re: **{Allah O nka meea ka nako ea lefu, le bao ba sa shoeng ka nako ea bona ea boroko. O boloka ea bao A esong ho ba hlophele ho shoa ebe O lokolla ba bang ho fihlela nakong e hlophiloeng. Ruri, ho na le mats’oao ho sena ho batho ba nahanang.}** [Surat az-Zumar: 42]. Morumuoa oa Allah (khotso le mahlohonolo li be ho eena) o itse: “Nako eo moea o nts’oang, mahlo a o sala morao.” [E tlalehiloe ke Muslim: 920], Kamor’a lefu, motho o tloha lefats’eng la mosebetsi ho ea ho la moputso. Allah O re: **{Ho Eena ke moo bohle le khutlelang. Ts’episo ea Allah ruri, e tla phethahala. O qalile tlholeho ‘me O tla boela A e khutlisetsa morao, hore A tle A putse ka toka ba lumelang ebile ba etsa lintho tse nepahetseng. Empa sebakeng sa ba sa lumeleng ho tla ba le metsi a chesang (ha ba nyoriloe) le kotlo e boima ka lebaka la ho se lumele.}** [Surat Yūnus: 4].

Moea ha o kene ‘meleng o mong kamor’a lefu kapa ho fetoleloa ‘meleng o fapaneng. Maikutlo a hore motho ha a shoa o fetoha se seng ha se ka lebaka la mabaka kapa boinahano bo nepahetseng. Ho eketsa moo, ha ho sengoliloeng le haele se le seng se tlalehiloeng ho tsoa ho Moporofeta (KEL) se ka ts’ehetsang bolumeli bono.

# 21. Islamo e biletsa ho bolumeli ba lits’iea tse ka sehloohong tsa tumelo: ho lumela ho Allah le Mangeloi a Hae, libuka tse kang Torah, Evangeli, Lipesalema (pele li fetoloa), le Kor’ane. E boela e biletsa ho lumeleng ho baporofeta bohle (KEB) le ho Muhammad (KEL) e le oa bona oa ho qetela. Ho tsoela-pele, Islamo e bitsa ho lumeleng ho Letsatsi la ho qetela hobane bophelo ba lefats’e lena bo fihletse pheletso, bophelo le bo-teng li tla be li sena molemo [li tla be li sena thuso]. E boela e bitsa bolumeling ba hore tsohle li teng ka tumello ea Allah, ‘me tsohle tse ntle le tse mpe li etsahala hoba li ngotsoe ho tloha qalong ea bophelo.

Islamo e biletsa bolumeling ba lits’iea tse ka sehloohong tsa tumelo, tseo baporofeta bohle le barumuoa ba memetseng ho tsona, eleng:

Ea pele: Ho lumela ho Allah ele Morena, ‘Mopi, Mofani le Molaoli oa lintho tsohle tsa tlholeho. Allah A Inoosi ke Eena Ea lokeloang ke ho rapeloa le hore borapeli ba molimo o mong kantle ho Eena bo fosahetse, kaha melimo e meng ke ea bohata; ka hona, borapeli bo loketse Eena A le Mong. ‘Me sena se hlalositsoe haholo ntlheng ea borobeli.

Allah Ea Matla Ohle O hlalositse lits’iea tseo tse ka sehloohong litemaneng tse ngata kahare ho Kor’ane e halalelang. Mohlala, Allah Ea Matla Ohle O re: **{Morumuoa o lumela ho se rometsoeng ho eena ho tsoa ho Morena oa hae, joaloka ho ts’oana le balumeli. Kaofela hoa bona ba lumela ho Allah, Mangeloi a Hae, Libuka tsa Hae, le ho barumuoa ba Hae [ba re], “Ha ho eo re mo khethollang kahare ho barumuoa ba Hae.” ‘Me ba re, “Rea utloa ebile rea amohela. Re fe ts’oarelo ea Hau, Morena oa rona, ‘me ho uena ke pheletso ea tsohle.”}** [Surat al-Baqarah: 285]. Allah Ea Matla Ohle O boetse O re: **{Ha ho oa nepahala ho retelehela bochabela kapa bophirima, empa ho loka ke ho lumela ho Allah, Letsatsi la ho qetela, Mangeloi, libuka le baporofeta; le ho fana ka linyehelo (limpho) ho tsoa maruong (a lona) ao le a ratang haholo ho ba leloko, likhutsana, bahloki, ba maetong, bakopi le ho lokolla makhoba; ho etsa thapelo le ho fana ka Zakah; ho phethahatsa litumellano, ho ba le mamello ka nako ea maima (mathata), likoluoa le bobe. Ba joalo ke balumeli ba ‘nete, ‘me ke bahalaleli.}** [Surat al-Baqarah: 177]. Allah Ea Matla Ohle O re memetse ho lumela ho lits’iea tseo, A ba a e hlakisa hore ho li latola ho lebisa tahlehong. Allah Ea Matla Ohle O re: **{Oho lona ba lumelang, lumelang ho Allah, Morumuoa oa Hae, Buka eo A e theoletseng ho Morumuoa oa Hae, le Libuka tseo A li rometseng pele. Ea sa lumeleng ho Allah, Mangeloi a Hae, Libuka tsa Hae, Barumuoa ba Hae le Letsatsi la ho qetela, ruri o khelohile hampe haholo.}** Surat an-Nisā’: 136]. Umar ibn al-Khattāb (E ka Allah A ka thabisoa ke eena) o tlalehile hore: “Nakong eo re neng re lutse le Morumuoa oa Allah (KEL) ka tsatsi le leng, monna ea neng a apere seaporo se sesoeu haholo ea neng a ena le moriri o mots’o haholo, ea neng a sena lets’oao la hore o tsamaile nako e telele, o ile a tla ho rona. Ho ne ho se ea mo tsebang har’a rona. O ile a lula haufi le Moporofeta (KEL) hoo mangoele a bona a neng a thetsane. A beha matsoho a hae holim’a lirope tsa Moporofeta (KEL) eaba o re: “Oho Muhammad, mpolelle ka Islamo.” Morumuoa oa Allah (KEL) o ile a re: “Islamo ke ho beha bopaki hore ha ho molimo o lokeloang ke ho rapeloa kantle ho Allah le hore Muhammad ke Morumuoa oa Allah, ho etsa As-Salaat (thapelo), ho fana ka Zakah (linyehelo tsa bahloki), ho itima ka khoeli ea Ramadhan, le ho etsa Hajj (leeto la borapeli) ha u na le bokhoni.” Monna eo a re: “U boletse ‘nete.” Re ile ra makala hore o botsa potso ebe ha a qeta o hlalosa karabo e nepahetse. Eaba o re: “Mpolelle ka iman (tumelo)”. Morumuoa oa Allah (KEL) a re: “Ke ho lumela ho Allah, mangeloi a Hae, libuka, barumuoa, Letsatsi la ho qetela le qadr (se ngotsoeng ts’imolohong) botle le bobe ba teng”. Eaba monna eo o re: “U boletse ‘nete. Mpolelle ka ihsan (ho phethahala).” Moporofeta (KEL) a re: “Ke ho rapela Allah joalokaha e ka u ea ‘mona. Haeba u sa khone ho ‘mona, Eena kannete O ea u bona.” [E tlalehiloe ke Muslim: 8]. Ho Hadīth ena, Jibrīl (Gabariele) (KEL) o tlile ho Moporofeta Muhammad (KEL) eaba o ‘motsa ka methati ea tumelo, eleng Islam, Iman, le Ihsan. Morumuoa oa Allah (KEL) o mo arabile eaba o hlalosetsa barutuoa ba hae hore Gabariele (KEL) o tlile ho ba ruta tumelo ea bona. Sena ke seo Islamo eleng sona; molaetsa (ts’enolelo) o tsoang Leholimong o tlileng ka Gabariele, oa fetisetsoa bathong ke Muhammad (KEL), oa bolokoa ke barutuoa (E ka Allah A ka thabisoa ke bona kaofela) ba u fetiselitseng ho batho kamor’a lefu la Moporofeta (KEL). Ea bobeli: Ho lumela ho mangeloi, ao eleng karolo ea masabonoeng (lintho tseo re lumelang ho tsona feela re sa li bone), ao Allah A a bopileng ka sebopeho sa teng se khethehileng. ‘Me O a file mesebetsi e meholo, o moholo ka ho fetisisang mosebetsi ke ho fetisa melaetsa e halalelang ho baporofeta le barumuoa. Lengeloi le leholo ka ho fetisisa ke Gabariele (KEL). Bo bong ba mapaki a bonts’ang hore na Gabariele (KEL) o ne a fetisa melaetsa joang ho ea ho baporofeta (KEB) ke polelo ena ea Allah Ea Matla Ohle: **{O theolela Mangeloi lefats’eng ka ts’enolo ka taelo ea Hae ho eo A mo ratileng har’a bahlanka ba Hae, [A re], “Hlokomelisa hore ha ho ea lokeloang ke ho khumameloa kantle le ‘Na, joale ke hore le nts’abeng”}** [Surat an-Nahl: 2]. Allah Ea Matla Ohle O boetse O re: **{Ruri, Kor’ane ke ts’enolo ea Morena oa mafats’e. (192) E theoletsoe lefats’eng ke Moea o Ts’epahalang [Gabariele] (193) pelong ea hau [Muhammad] – hore u tle u be emong oa bahlokomelisi. (194) Ka leleme le hlakileng la Searabo. (195) 'Me ruri, e hlalositsoe ho libuka tsa batho ba pele (196)}** [Surat ash-Shu‘arā’: 192-196]. Ea boraro: Ho lumela ho lingoliloeng tse halalelang tse kang Torah, Evangeli, Lipesalema – pele ho kena-kenanoa le tsona – ebe qetellong Kor’ane. Allah Ea Matla Ohle O re: **{Oho lona ba lumetseng, lumelang ho Allah, Barumuoa ba Hae, Buka eo A e rometseng tlaase ho Morumuoa oa Hae le Libuka tseo A ileng A li romela tlaase nakong e fetileng. Ea sa lumeleng ho Allah, Mangeloi a Hae, Libuka tsa Hae, barumuoa ba Hae le Letsatsi la ho qetela, ruri o khelohile haholo-holo}** [Surat an-Nisā’: 136]. Allah Ea Matla Ohle O boetse O re: **{O rometse tlaas’e ho uena [Muhammad], Buka ea ‘nete, e lumellanang le tse tlileng pele ho eona. Kaha O ne A senotse Torah le Evangeli nakong e fetileng, (3) ele tataiso ho batho, ‘me joale O rometse sekala [lipakeng tsa botle le bobe]. Empa joale ba latolang litemana tsa Allah ba tla fumana kotlo e kholo e boima, ruri Allah O Matla Ohle, Ea Phetetsang (4)}** [Surat Āl ‘Imrān: 3-4] Allah Ea Matla Ohle O re: **{Morumuoa o lumela ho se rometsoeng ho eena ho tsoa ho Morena oa hae, joaloka ho ts’oana le balumeli. Kaofela hoa bona ba lumela ho Allah, Mangeloi a Hae, Libuka tsa Hae, le ho barumuoa ba Hae [ba re], “Ha ho eo re mo khethollang kahare ho barumuoa ba Hae.” ‘Me ba re, “Rea utloa ebile rea amohela. Re fe ts’oarelo ea Hau, Morena oa rona, ‘me ho uena ke pheletso ea tsohle.”}** [Surat al-Baqarah: 285]. Eaba Allah Ea Matla Ohle O re: **{E re, “Re lumela ho Allah, le se romeletsoeng tlaase ho rona, le se neng se romeletsoe ho Abrahama, Ishmaele, Isaaka, Jakobo, le litloholo tsa hae, le se neng se fuoe Moshe, Jesu le baporofeta ba bang ho tsoa ho Morena oa bona; ha re khetholle e mong oa bona ‘me ho Eena rea ikoba.”}** [Surat ĀI ‘Imrān: 84]. Ea bone: Ho lumela ho baporofeta bohle le barumuoa (KEB). Motho o tlameha ho lumela ho bona kaofela le hore ba ne ba rometsoe ke Allah ho tla fetisa melaetsa ea Allah ho lichaba tsa habo bona, tumelo ea Hae le melao. Allah Ea Matla Ohle O re: **{E reng [Oho balumeli], “Re lumela ho Allah le se theoletsoeng ho rona; le se theoletsoeng ho Abrahama, Ishmaele, Isaaka, Jakobo, le litloholo [tsa Jakobo]; le se fuoeng Moshe le Jesu; le se fuoeng baporofeta ho tsoa ho Morena oa bona. Ha re etse khethollo lipakeng tsa emong oa bona ‘me ho Eena re a ikoba.}** [Surat al-Baqarah: 136]. Allah Ea Matla Ohle O re: **{Morumuoa o lumela ho se rometsoeng ho eena ho tsoa ho Morena oa hae, joaloka ho ts’oana le balumeli. Kaofela hoa bona ba lumela ho Allah, Mangeloi a Hae, Libuka tsa Hae, le ho barumuoa ba Hae [ba re], “Ha ho eo re mo khethollang kahare ho barumuoa ba Hae.” ‘Me ba re, “Rea utloa ebile rea amohela. Re fe ts’oarelo ea Hau, Morena oa rona, ‘me ho uena ke pheletso ea tsohle.”}** [Surat al-Baqarah: 285]. Allah Ea Matla Ohle O re: **{E re, “Re lumela ho Allah, le se romeletsoeng tlaase ho rona, le se neng se romeletsoe ho Abrahama, Ishmaele, Isaaka, Jakobo, le litloholo tsa hae, le se neng se fuoe Moshe, Jesu le baporofeta ba bang ho tsoa ho Morena oa bona; ha re khetholle emong oa bona ‘me ho Eena re a ikoba.”}** [Surat Āl ‘Imrān: 84]. Motho o lokela ho lumela hape hore Muhammad (KEL) ke khorula ea baporofeta le barumuoa bohle (KEB). Allah Ea Matla Ohle O re: **{[hopola] nakong eo Allah a etsang selekane le baporofeta, [A re], “Kamor’a hore Ke le fe Libuka le bohlale, haeba ho tla morumuoa ea lumellanang le se ho lona, ka hona le lokela ho lumela ho eena ‘me le mo ts’ehetse.” Allah O itse: “Na le lumellana le selekane see, le ho amohela boitlamo boo?” Ba ile ba re: “E, re ea lumela.” O ile A re: “Ke hore le pake ‘me Ke na le lona har’a lipaki.”}** [Surat ĀI ‘Imrān: 81] Islamo e laela ho lumela ho baporofeta le barumuoa bohle (KEL) ka kakaretso, ho kenyelletsa le oa ho qetela eleng Moporofeta Muhammad (KEL). Allah Ea Matla Ohle O re: **{E re, “Oho Batho ba Buka (Majude le Bakreste), ha le na letho la tataiso haese hore le etse ka tsela ea Torah le Evangeli, le se rometsoeng tlaase ho lona ho tsoa ho Morena oa lona.”...}** [Surat al-Mā’idah: 68]. Allah Ea Matla Ohle O re: **{E re, “Oho Batho ba Buka, tlohong ho seo re lumellanang ka sona lipakeng tsa rona le lona, e leng hore ha ho eo re lokelang ho mo khumamela kantle ho Allah, ‘me ha re hokahanye balekane le Eena, ‘me ha re nkane re le marena kantle ho Allah.” Empa haeba ba furalla, e re: “Behang bopaki hore re Mamoseleme [re inehela ho Allah].”}** [Surat Āl ‘Imrān: 64]. Ho se lumele ho e mong oa baporofeta ho bolela hore motho ha a lumele ho baporofeta kaofela (KEB). Ke ka hona, Allah A re bolelletseng ka kahlolo ea Hae ho batho ba Nooe (KEL): **{Batho ba Nooe ba latotse barumuoa}** [Surat ash-Shu‘arā’: 105]. Ke ntho e tsebahalang hantle hore Nooe (KEL) ha ho morumuoa ea tlileng pele ho eena. Empa leha ho le joalo, ha batho ba hae ba mo latola ebile ba mo furalla, hono ho ile hoa boleloa hore ba ea hana le ho furalla barumuoa le baporofeta bohle ba tlang ho mo latela hobane ba fetisa molaetsa o le mong le sepheeo se seng. Ea bohlano: Ho lumela ho Letsatsi la ho Qetela, eleng Letsatsi la Kahlolo. Qetellong ea bophlelo ba lefats’e lena, Allah O tla laela lengeloi Isrāfīl (KEL) ho letsa terompeta e tlang ho etsa motho emong le emong eo Allah A tla beng A mo hloka hore a shoe. Allah Ea Matla Ohle O re: **{Terompeta e tla letsoa ‘me tsohle tse kahare ho Maholimo le tse lefats’eng li tla shoa, kantle le bao Allah A ba ratang. Ebe e letsoa hape ‘me hang ba tla be ba eme ba shebile}** [Surat az-Zumar: 68]. Kamor’a hore lintho tsohle Maholimong le lefats’eng li shoe kantle le bao (tseo) Allah A tla beng A sa hloke hore ba (li) shoe, Allah O tla mena Maholimo le lefats’e ele sesupo sa polelo ena ea Hae: **{Ka Letsatsi leo Re tla mena Maholimo joalokaha ho menoa buka (e tlalehileng liketso). Joalokaha Re qapile tlholeho, Re tla e busetsa morao. Seno ke ts’episo e tlamang, eo kannete Re tlang ho e phethahatsa.}** [Surat al-Anbiyā’: 104. Allah Ea Matla Ohle O re: **{Ha ba lekants'e boholo ba Allah kamoo A lokeloang ho lekants'oa, mohla Letsatsi la Kahlolo lefats’e lohle le tla fella ka har’a seatla sa Hae, Maholimo ohle a tla phutheloa kahar’a seatla sa Hae se setona. Tlotla e be ho Eena! Ea Phahameng ka ho fetisisa ho tsohle tseo ba li manehang ho Eena!}** [Surat az-Zumar: 67]. 'Me Morumuoa oa Allah (KEL) o itse: “Allah Ea Matla Ohle O tla mena (joalokaha ho aloloa likobo) Maholimo ka Letsatsi la Kahlolo ebe O a nka ka letsoho la Hae le letona ebe O re: ‘Ke Morena. Ba matlahali ba kae? Ba nang le boikhohomoso ba kae?’ Ebe, O mena lefats’e (joaloka Maholimo) ebe O le nka ka letsoho la Hae le lets’ehali ebe O re: ‘‘Ke Morena. Ba matlahali ba kae? Ba nang le boikhohomoso ba kae?’. [E tlalehiloe ke Muslim] Allah kamorao ho moo ebe O laela lengeloi ho letsa terompeta hape, kamor’a moo bohle ba tla ema ba shebe (ba lebelle). Allah Ea Matla Ohle O re: ... **{Ebe e letsoa hape ‘me hang ba tla be ba eme ba shebile}** [Surat az-Zumar: 68]. Nakong eo Allah A romang libopuoa, O tla li bokella ho tla ikarabella. Allah Ea Matla Ohle O re: **{Tsatsi leo lefats’e le tla peperana (ba tla tsoa) ka potlako; seo e tla ba kopano, e bobebe ho Rona}** [Surat Qāf: 44]. Allah Ea Matla Ohle O re: **{Letsatsi leo ba tla tlisoa kapele, ‘me ha ho letho le tlang ho ipatela Allah. [O tla re], “Borena ke ba mang kajeno?” [Allah O tla ikaraba, A re], “Ke ba Allah, A le Mong, Ea sa Thibeheng!”}** [Surat Ghāfir: 16]. Ka Letsatsi lena, Allah O tlo fa batho bohle boikarabello ba liketso tsa bona. O tla batla litokelo tsa ba tlatlapiloeng ho batlatlapi, ‘me motho emong le emong o tla putsoa ho latela mesebetsi ea hae. Allah Ea Matla Ohle O re: **{Tsatsing lena motho emong le emong o tla buseletsoa seo a se sebelelitseng. Ha ho khatello kajeno! Ruri, O potlaketse ho putsa.}** [Surat Ghāfir: 17]. Allah Ea Matla Ohle O re: **{Ruri Allah Ha A etse bokhopo le haele bo lekanang le boima ba monoang. Haeba ele ketso e ntle, O tla e atisa (ngatafatsa) makhetlo ‘me O tla fana ka moputso ho tsoa ho Eena}** [Surat an-Nisā’: 40]. Allah Ea Matla Ohle O re: **{ Kahoo, ea etsang lintho tse ntle tse boima ba monoang o tla li bona. (7) Haeba ea etsang lintho tse mpe tse boima ba monoang o tla li bona (8)}** [Surat az-Zalzalah: 7-8]. Allah Ea Matla Ohle O re: **{ Re tla beha teka-tekano holim’a sekala sa toka, ha ho motho ea tla ahloloa ka ho hlokeloa toka ho hang. Le haele ho le kanang le boima ba monoang (habbatu min Khardal), Re tla li tlisa ka pele. ‘Me ho lekane ho Rona joaloka Baahloli}** [Surat al-Anbiyā’: 47]. Kamor’a tsoho ea bafu, likarabo le likahlolo; liketso tse ntle li tla putsoa ka manolo a nyakalatsang a sa feleng (a linako tsohle), ha liketso tse mpe le ho se lumele ho tla susumeletsa moetsi oa tsona kahlolong. Allah Ea Matla Ohle O re: **{Borena Letsatsi leo ke ba Allah; O tla ahlolo pakeng tsa bona, joale bao ba lumelang 'me ba etsa liketso tse ntle o tla ba kahare ho Serapa se Manoni (56) Empa ba neng ba sa lumele ba latola litemana tsa Rona, sebakeng sa bona e tla ba kotlo e boima (57)}** [Surat al-Hajj: 56-57]. Hona ho tiisa taba ea hore hoja bophelo ba lefats’e lena ene ele pheletso ea boteng, ho ne ho sa tlo ba le bohlokoa ba ho ba teng kapa ba bophelo ka bo bona bo ne bo sa tlo ba le moelelo. Allah Ea Matla Ohle O re: **{E le hore u nahana hore Re le bopetse lefeela le hore ha le na khutlela ho Rona?}** [Surat al-Mu’minūn: 115]. Ea bots’elela: Ho lumela ho botle le bobe. Motho o lokela ho lumela hore Allah O tseba ntho tsohle: tse fetileng, tsa honajoale le tse tlang ho etsahala tsa lefats’e. O ngotse tsena kaofela pele A qala ho etsa tlholeho ea Maholimo le lefats’e. Allah Ea Matla Ohle O re: **{Eena Feela ke Eena Ea ts’oereng linotlolo tsa masabonoeng; ha ho ea e tsebang haese Eena. O tseba tse kahare ho lefats’e le leoatle. Ha ho lekhasi le oang kantle le tsebo ea Hae, kapa thotse e oelang lefifing la lefats’e, kapa mongobo kapa komello, empa [e ngotsoe] bukeng ea litlaleho e hlakileng}** [Surat al-An‘ām: 59]. E le tlatsetso, motho o lokela ho lumela hore Allah O tseba lintho tsohle ka botlalo. Allah Ea Matla Ohle O re: **{Allah ke Eena Ea bopileng Maholimo a supilelng, ‘me ka ho ts’oana le lefats’e. Taelo e theohela lipakeng tsa ona hore le tsebe hore Allah O na le bokhoni ba lintho tsohle, le hore Allah O akaretsa lintho tsohle ka tsebo.}** [Surat at-Talāq: 12]. Ha ho se etsahalang Maholimong le lefats’eng kantle ho tsebo ea Allah, kaha ke Eena ea li bopileng le ho fana ka lintho tse etsang hore li be teng. Allah Ea Matla Ohle O re: **{Eo taolo ea Maholimo le lefats’e e leng ho Eena, Ea so tsoaleng mora, Ea bileng A sena molekane taolong ea Hae. O bopile lintho tsohle ‘me A li fa tekanyetso e nepahetseng}** [Surat al-Furqān: 2]. Liketso tsa Hae li etsahala ka bohlale bo boholo-holo bo fetang kutloisiso ea motho. Allah Ea Matla Ohle O re: **{Bohlale bo nepahetseng – empa (thuto tsa) bahlokomelisi ha li ba tsoele molemo }** [Surat al-Qamar: 5]. Allah Ea Matla Ohle O boetse O re: **{Ke Eena Ea qalang popo A be A e phete, e bobebe sebakeng sa Hae. Ho Eena ke boleng bo phahameng Maholimong le lefats’eng, ebile ke Eena Ea Matla Ohle, Ea Bohlale ka ho fetisisa}** [Surat ar-Rūm: 27]. Allah Ea Matla Ohle O itlhalositse ka bohlale A ba A ipitsa Ea Bohlale ka hohle-hohle. Allah Ea Matla Ohle O re: **{Allah O paka hore ha ho ea lokeloang ke ho rapeloa kantle ho Eena, ‘moho le mangeloi le batho ba tsebo (ba paka joalo); Ke Eena Ea ka holimo ka ho aba toka. Ha ho ea nang le tokelo ea ho khumameloa haese Eena, Ea Matla Ohle}** [Surat Āl ‘Imrān: 18]. Allah Ea Matla Ohle O tlalehile hore Jesu (KEL) o tla ikarabella ka Letsatsi la ho Qetela ka hore: **{Haeba U ba fa kotlo, ke bahlanka ba Hau; haeba U ba ts’oarela, ruri U ea Matla Ohle, Ea Bohlale ka ho fetisisa.”}** [Surat al-Mā’idah: 118]. Allah O itse ho Moshe (KEL) nakong eo A mo bitsang a le thabeng e bitsoang Tūr (Senai): **{Oho Moshe, ruri ke Nna – Allah, Ea Matla Ohle, Ea Bohlale ka ho fetisisa}** [Surat an-Naml: 9]. Allah Ea Matla Ohle O hlalositse Kor’ane e halalelang ka bohlale: **{Alif Lām Ra. (Ena ke) Buka ea litemana tse nepahetseng ka ho fetisisa, e hlalositsoeng ka botlalo, ho tsoa ho Ea Bohlale ka ho fetisisa, Ea Seli ka ho fetisisa}** [Surat Hūd: 1]. Allah Ea Matla Ohle O re: **{Ena ke karolo ea bohlale boo Morena oa hau A bo senotseng ho uena [Oho Moporofeta]. U se ke oa ba le molimo o mong ntle le Allah, (ho tloha moo) u tla akheloa Liheleng, o ikoahlaha o furalletsoe}** [Surat al-Isrā’: 39].

# 22. Baporofeta bohle (KEB) ha ba na phoso ho seo ba se fetisang ho tsoa ho Allah ‘me ba sirellelitsoe khahlanong le se ka hanyetsanang le kutloisiso ea motho kapa ho senya boits’oaro bo nepahetseng. Baporofeta ba fuoa mosebetsi oa ho fetisa litaelo (melao) tsa Allah ho bahlanka ba Hae. Ha ba na boleng ba bomolimo kapa ho ba se ka rapeloang. Ho fapana le moo, haele hantle ke batho bao Allah A rometseng Ts’enolo ea Hae ka bona.

Baporofeta bohle ha ba na phoso ho seo ba se fetisang ho tsoa ho Allah hobane O khetha batho ba hantle ka ho fetisisa ho fetisa melaetsa ea Hae. Allah Ea Matla Ohle O re: **{Allah O khetha Barumuoa kahar’a Mangeloi le batho. Ruri, Allah O utloa ka ho fetisisa ebile O bona ka ho fetisisa}** [Surat al-Hajj: 75]. Allah Ea Matla Ohle O re: **{Ruri, Allah O khethile Adama le Nooe le lelapa la Abrahama le lelapa la Amorane holim’a lefats’e.}** [Surat Āl ‘Imrān: 33]. Eaba Allah Ea Matla Ohle O re: **{[Allah] O itse: “Oho Moshe, Ke u khethile ka holim’a batho ka melaetsa Eaka le mantsoe Aka. ‘Me ka hona nka seo Ke u fileng sona, u be har’a ba nang le teboho.”}** [Surat al-A‘rāf: 144]. Barumuoa (KEB) ba ne ba tseba hore litaba tseo ba li amohetseng ene ele ts’enolelo ea Molimo. Ba ne ba bona mangeloi a fetisa ts’enolo. Allah Ea Matla Ohle O re: **{(Ke) Setsebi sa tse sa bonoeng, Ha A utulle lintho tsa Hae tse sa bonoeng ho mang kapa mang, (26) Kantle le eo a khotsofalitsoeng ke morumuoa , kaha o tsamaea kapel'a hae le kamar'a hae joaloka molisa ea hloahloa. (27) Hore a tsebe hore ba fetisitse melaetsa ea Morena oa bona, le hore O kenyeletsa tsohle tseo ba nang le tsona, le hore O beile tsohle ka lenane la lipalo (28)}** [Surat al-Jinn: 26-28]. Allah O ba laetse ho fetisa melaetsa ea Hae joalokaha A ne A re: **{Oho Morumuoa, fetisa se theoletsoeng ho uena ho tsoa ho Morena oa hau. Haeba u sa etse joalo, (ho bolela hore) ha u so phethahatse molaetsa oa Hae. ‘Me Allah O tla u sireletsa khahlanong le batho. Ruri, Allah ha A tataise batho ba sa lumeleng}** [Surat al-Mā’idah: 67]. Allah Ea Matla Ohle O re: **{Barumuoa bana ba ne ba rometsoe ele bafani ba litaba tse molemo le bahlokomelisi, molemong oa hore batho ba se ikarabelle ka pel’a Allah kamor’a (ho tla hoa) barumuoa. Kaha Allah ke Ea Matla, Ea Bohlale}** [Surat an-Nisā’: 165]. Barumuoa (khotso le mahlohonolo tsa Allah li be ho bona) ba ne ba ts’aba Allah haholo ka hona ha ba eketsa kapa ho fokotsa letho melaetseng ea Hae. Allah Ea Matla Ohle O re: **{Haeba a ne a fetisitse se seng sa mafosisa ka Rona, (44) Ruri Re ne re tla mo toosa ka letsoho le letona, (45) Re pome mothapo oa hae oa mali, (46) ‘me ho ne ho se le haele a le mong oa lona ea neng a tla mo pholosa. (47)}** [Surat al-Hāqqah: 44-47]. Ibn Kathīr (Eka Allah A ka mo hauhela) o ile a hlalosa: “Allah O re: "Haeba a ne a fetisitse se seng sa mafosisa ka Rona" j.k, Hoja Muhammad (KEL) o ne a le kamoo ba chong: moikaketsi ea ka beng a eketsa kapa a fokotsa se seng molaetseng kapa a iqapela lintho ebe ha a qeta o re li tsoa ho Allah – e leng seo a sa kang a se etsa kapa ho ba sona – Re [j.k Allah] ka be Re potlakisitse kotlo. Ke ka hona, Allah A reng: ruri Re ne Re tla mo toosa ka letsoho le letona, ho ile hoa thoe e bolela Re ne Re tla iphetetsa khahlanong le eena ka letsoho le letona hobane le na le matla a mangata. Ho boetse ho thoe e bolela hore re ne re tla mo nka ka letsoho le letona.” Allah Ea Matla Ohle O re: **{ Nakong eo Allah A tla re, “Oho Jesu, mor’a Maria! Na u bolelletse batho, ‘nkang ‘na le ‘m’e oaka re le melimo khahlanong le Allah?” O tla re: “Khanya ebe ho Uena! Ha ho ea lumelleha ho nna hore ke bua seo ke senang tokelo ea ho se bua. Hoja ke cholo joalo, ruri U ka be U tsebile. U tseba se ka ho nna empa nna ha ke tsebe se ka ho Uena. U tseba tsohle le tse ipatileng (tse sa bonahaleng). Ha kea ba bolella kantle le seo U ntaetseng – ‘khumamelang Allah, Morena oaka le Morena oa lona.’ Ke ne ke le paki holim’a bona ha ke ne ke le kahar’a bona. Empa nakong eo U nkukelang holimo, Uena ka Bouena U ne U le Molisa holim’a bona, ‘me U paki holim’a ntho tsohle.}** Surat al-Mā’idah: 116-117]. Ele molemong oa baporofeta le barumuoa ba Hae (KEB), O ba fa botsitso nakong ea mosebetsi oa bona. Allah Ea Matla Ohle O re: **{...O itse, “Ke nka Allah ele paki, ‘me le lona ebang lipaki, hore ke latola sohle seo le se hokahanyang le Eena. (54) Le ka rera khahlanong le ‘na kaofela hoa lona, ka hona le se ke la mphomotsa,(55) Ruri, ke beile ts’epo eaka ho Allah, Morena oaka le Morena oa lona. Ha ho sebopuoa se phelang empa O se ts’oara mo se bonahalang. Morena oaka O tseleng e otlolohileng (56)}** [Surat Hūd: 54-56]. Allah Ea Matla Ohle O re: Ba lekile ka matla ho u khelosetsa thoko ho seo Re u susumellelitseng sona, e le hore u tle u iqapele ho hong ho kathoko ho sona khahlanong le Rona; eleng moo ba neng ba tla u amohela joaloka motsoalle oa bona. (73) Hoja Ra se ke Ra u matlafatsa, u ka be u ile oa sekamela ho bona hanyane. (74) Joale, e be Re etsa hore u latsoe kahlolo e menahaneng ea bophelo ba lefats’e le e menahaneng ea lefu, u ne u ke ke oa fumana mothusi khahlanong le Rona.(75) [Surat al-Isrā’: 73- 75]. Temana tse ka holimo li tiisa hore Kor’ane ke ts’enolo e tsoang ho Morena oa mafats’e (Mong’a tlholeho), hobane hoja e ne e qapuoe ke Moporofeta Muhammad (KEL), o ne a ke ke a ipha taelo joalokaha e lebisitsoe ho ena. Allah Ea Matla Ohle O sireletsa barumuoa ba Hae khahlanong le batho joalokaha A re: **{Oho Morumuoa, fetisa se theoletsoeng ho uena ho tsoa ho Morena oa hau. Haeba u sa etse joalo, (ho bolela hore) ha u so phethahatse molaetsa oa Hae. ‘Me Allah O tla u sireletsa khahlanong le batho. Ruri, Allah ha A tataise batho ba sa lumeleng}** [Surat al-Mā’idah: 67] Allah Ea Matla Ohle O re: **{Ba hlalosetse pale ea Nooe nakong eo a bolellang batho ba habo, “Oho batho ba heso, haeba boteng baka kahar’a lona le ho le hopotsa ka mats’oao a Allah e se e le bothata, ‘me (tsebang hore) ho Allah ke beile ts’epo eaka. Ke hore le bokelle maqheka ohle a lona, lona ‘moho le balekane (melimo) ba lona, le etse bonnete ba seo, ebe le tsoela-pele ka ona khahlanong le ‘na, le se mphe khefutso.}** [Surat Yūnus: 71]. Allah Ea Matla Ohle O hlalositse puo ea Moshe (KEL) a re: **{Ba re: “Morena oa rona, re ts’oha hore o (Faro) tla potlakela ho re ahlola (hlokofatsa) kapa ho tlola meeli.” O ile A re: “Le se ts’ohe; Ke na le lona, Kea utloa ebile Kea bona.}** [Surat Taha: 45-46]. Allah Ea Matla Ohle O hlakisitse hore O sireletsa Baporofeta ba Hae (khotso le mahlohonolo tsa Allah li be ho bona - KEB) khahlanong le lira tsa bona, li ke ke tsa ba hlokofatsa le haele ha nyane. Allah Ea Matla Ohle O hlalositse hore O sireletsa ts’enolo ea Hae khahlanong le ho eketsoa kapa ho fokotsoa. Allah Ea Matla Ohle O re: **{Ke rona ba rometseng Sehopotso (Kor’ane), ‘me ke Rona Ba tla se boloka (sireletsa)}** [Surat al-Hijr: 9]. Baporofeta (KEL) ha ba na bokhoni ba ho etsa lintho tse fosahetseng kapa tse tsoileng tseleng. Allah Ea Matla Ohle O tiisa thoriso ea Hae holim’a boits’oaro ba Moporofeta Muhammad (KEL): **{'Me ruri, u motho oa boits’oaro bo botle ka ho fetisisa}** [Surat al-Qalam: 4]. Allah Ea Matla Ohle A boela A re: **{‘Me motsoalle (molekane) oa lona ha se lehlanya}** [Surat at-Takwīr: 22] Sepheeo sa ts’ireletso ena ke ho lumella baporofeta ho fetisa melaetsa ka tsela e nepahetseng. Ba fuoe maikarabello a ho fetisa melao ea Allah ho bahlanka ba Hae. Ha ba na boleng ba bomolimo kapa ba ho nkoa ele barapeluoa, empa ba ts’oana le batho ba bang feela tjena, kantle le hore ba amohela ts’enolo ea Allah. Allah Ea Matla Ohle O re: Barumuoa ba bona ba ile ba re ho bona, “Re batho joaloka lona, empa ele Allah Ea Khethang ho fana ka molemo ho eo A mo ratang har’a bahlanka ba Hae. Ha se rona ba tla fana ka bopaki ho lona kantle le hore Allah A re fe tumello, ‘me ke hore balumeli ba behe ts’epo ea bona ho Allah .” [Surat Ibrāhim: 11]. Allah O laetse Morumuoa oa Hae, Muhammad (KEL) ho re ho batho ba habo: **{E re, “Ke motho joaloka lona, ke senoletsoe hore Molimo oa lona ke Molimo A inoosi. ‘Me ea ratang ho teana le Morena oa hae, ke hore a etse liketso tse ntle ‘me a se kopanye borapeling ba Morena oa hae.”}** [Surat al-Kahf: 110].

# 23. Islamo e bitsetsa bolateling le boikobong ba lits’iea tse ka sehloohong tsa borapeli ho Allah A inoosi joaloka thapelo e kenyelletsang ho ema, ho inama, ho oa ka phatla, ho hopola le ho rorisa Allah le ho Mo leboha (thapelo ea maikutlo). Thapelo e etsoa makhetlo a mahlano ka letsatsi ‘me e hlakola liphapano tsohle ho morui le mofutsana, ho mosebetsi le mong’a hae, kaha ba ema moleng o le mong oa thapelo. E ‘ngoe ntlha e ka sehloohong ke Zakah e kenyelletsang tefo ea chelete e nyane ho ea ka lipehelo le maemo a tekanyetso a behileng ke Allah. Barui ba tlanngoe ho e lefa ho bafutsana har’a ba bang (ba lokeloang ho e abeloa) ‘me e lefshoa hang selemong. Ts’iea ea boraro ke boitimo e kenyelletsang ho tlohela lintho tsohle tse ka senyang boitimo ba hau letsatsi lohle la khoeli ea Ramadhan. E kenyelletsa boitelo le mamello moeeng. Ea ho qetela ke leeto la bolumeli ho ea ho Ntlo Ea Allah e Makkah (bonyane) hang bophelong ho motho ea nang le bokhoni. Kahar’a Hajj, bohle ba ea lekana ho emeng ka pele ho Allah Ea Matla Ohle joalokaha e hlakola liphapano le ntho tseo bohle ba li latelang.

Islamo e bitsetsa borapeling ba Allah, ka litsela le liketso tsa borapeli le bohalaleli. Allah O laetse bophethahatsi ba liketso tsena tse latelang tse ka sehloohong tsa borapeli ho baporofeta le barumuoa bohle (KEB). Li ka tsela e latelang:

Ea pele: Salaat (Thapelo): Allah O entse hore Salaat e tlame ho Mamoseleme ohle joalokaha A ile A etsa ho baporofeta le barumuoa ba pele (KEL). O laetse Moporofeta oa Hae Abrahama (KEL) ho hloekisa Ntlo ea Hae sebakeng sa batho ba ileng ho etsa Tawāf (ho pota-pota Ka‘bah) le ba rapelang, ba inamang le ba otlang ka phatla. Allah Ea Matla Ohle O re: **{‘Me [hopola] ha Re ne Re etsa Ntlo (Ka’abah) sebaka seo ho shejoang ho sona le polokeho ea batho. [Oho balumeli], nkang sebaka sa Abrahama (seo a neng a ema ho sona) ele sebaka sa thapelo.” Re ile Ra laela Abrahama le Ishmaele ho hloekisa Ntlo Eaka sebakeng sa ba e pota-potang, kapa ba lulang ka ho eona sebakeng sa thapelo, kapa ba inamang le ba otlang fats’e ka liphatla}** [Surat al-Baqarah: 125]. Allah O e entse hore e (thapelo) tlame ho Moshe (KEL) khetlo la pele A ‘mitsa. Allah Ea Matla Ohle O re: **{Ruri, Ke Morena oa hau, rola lieta tsa hau; u khorong e halalelang ea Tuwā}** (12) **{Ke u khethile, joale ke hore u mamele se senotsoeng}** (13) ‘Ke ‘Na Allah; ha ho ea lokeloang ke ho khumameloa ntle le ‘Na, ‘me ka hona Nkhumamele, u be u etse Salaat (thapelo) ele ho Nkhopola (14) [Surat Taha: 12-14]. Messiea Jesu (KEL), o boletse hore Allah O mo laetse ho rapela le ho lefa Zakah joalokaha Allah Ea Matla Ohle A itse: **{Ebile O ntlhohonolofalitse hohle moo ke leng hona teng, A ba A ntlama ho etsa Salaat (thapelo) le ho nts’a Zakah (linyehelo tsa bahloki) haele feela ke ntse ke phela}** [Surat Maryam: 31]. Kahare ho Islamo, thapelo e kenyelletsa ho ema, ho inama, ho oa ka phatla, ho hopola Allah le ho Mo Rorisa. E etsoa makhetlo a mahlano ka letsatsi. Allah Ea Matla Ohle O re: **{Ebang hlokolosi ka lithapelo tsa lona, haholo thapelo e bohareng; ‘me le eme ka pel’a Allah ka maikutlo a tsitsitseng}** [Surat al-Baqarah: 238]. Allah Ea Matla Ohle O re: Etsa thapelo ha letsatsi le likela ho fihlela ha shoalane e feela, ‘me u bale Kor’ane ka meso [thapelo ea meso], kaha ho bala Kor’ane ka meso ke se pakoang [ke Mangeloi] [Surat al-Isrā’: 78]. Moporofeta (KEL) a boela a re: “Haele ha u iname, tlotla Morena, athe haele ha u oele fats’e ka phatla, etsa ka thata hore u kope le ho rapela kaha ho na le khonahalo ea hore u tla fumana karabo.” [E tlalehiloe ke Muslim]. Ea Bobeli: Zakah (Linyehelo ho bahloki le mafutsana): Allah O tlamme Mamoseleme ho lefa Zakah joalokaha A ile A etsa ho baporofeta le barumuoa ba pele (KEB). Ke chelete e nyane e lokelang ho lefshoa (fanoa) ho ea ka litekanyetso le lipehelo tse fanoeng tsa Allah. E tlama ho lefshoa ke barui ho bafutsana le lihlopha tse ling tsa batho ‘me e lefshoa hang selemong. Allah Ea Matla Ohle O re: **{Nka limpho (linyehelo) ho tsoa maruong a bona, ele ho ba hloekisa ‘me u ba rapelle. Thapelo ea hau ke sesosa sa ho phuthuloha hoa bona. ‘Me Allah O Utloa sohle, O Tseba sohle}** [Surat at-Tawbah: 103]. Nakong eo Moporofeta (KEL) a neng a roma Mu’adh (E ka Allah A ka khotsofatsoe ke Eena) naheng ea Yemen, o ile a mo laea, a re: **{U tla teana le batho ho tsoa ho Batho ba Buka. Ba memele ho kano ea hore ha ho ea lokeloang ke ho khumameloa ntle le Allah le hore ke Morumuoa oa Allah. Haeba ba lumellana le uena ka seo, ba bolelle hore Allah O ba laetse ho etsa lithapelo tse hlano tse tlamang mots’eare le bosiu. Haeba ba lumellana le uena ka seo, ba bolelle hore Allah O ba laetse ho nts’a Zakah e tlamang hore e nkoe ho barui ba bona e fuoe bafutsana ba bona. Haeba ba lumellana le uena ka seo, u se ke be oa atamela (ka boqhekanyetsi) thepeng tsa bona tsa bohlokoa, eba hlokolosi ka thapelo ea motho ea tlatlapuoeng, kaha ha ho letho lipakeng tsa eona le Allah Ea Matla Ohle.”}** [E tlalehiloe ke Al-Tirmidhi: 625]. Ea Boraro: Sawm (Boitimo): Allah O laetse Mamoseleme ho itima joalokaha A entse ho baporofeta le barumuoa ba khale (KEB). Allah Ea Matla Ohle O re: **{Oho lona ba lumelang, se tlamang ho lona ke boitimo (sawm) joalokaha bo ile ba etsoa hore bo tlame ho ba tlileng pele ho lona, hore le tsebe hoba ba lokileng}** [Surat al-Baqarah: 183]. Boitimo ke ho qoba se ka robang boitimo ba motho mots’eare ka khoeli ea Ramadhan. Boitimo bo hloka boitelo le mamello ho motho. Moporofeta (KEL) o itse: “Allah Ea Matla Ohle O itse: ‘Ke Nna ea tla fana ka moputso oa boitimo joalokaha bo entsoe molemong Oaka feela, kaha motho o tlohetse litakatso tsa hae, lijo le lino ka lebaka Laka.’ Boitimo ruri ke thebe. Ho na le linako tse peli tsa thabo ho motho ea itimmeng: nakong eo a robang boitimo ba hae le nakong eo a teanang le Morena oa hae.” [E tlalehiloe ke Al-Bukhāri: 7492]. Ea Bone: Hajj (Leeto la Bolumeli): Allah O laetse Hajj ho Mamoseleme ka ho ts’oana le ho baporofeta le barumuoa ba khale (KEB). O ile A laela Moporofeta oa Hae, Abrahama (KEL) ho bitsa batho ho etsa Hajj. Allah Ea Matla Ohle O re: **{‘Me phatlalatsa hajj (leeto la bolumeli) ho batho bohle; ba tla tla ho uena ba tsamaea ka maoto le ka likamele tse nonneng ho tsoa ka makhoro ho fapana}** [Surat al-Hajj: 27]. Allah O mo laetse ho hloekisa Ntlo Ea Hae Ea Khale molemong oa baeti (batho ba leetong la bolumeli) ba Hae, joalokaha Allah Ea Matla Ohle A re: **{‘Me [hopola] ha Re bonts’a Abrahama sebaka sa Ntlo [Ka’abah], “U se ke oa nkopanya le ntho efe kapa efe, ‘me u hloekise Ntlo Eaka sebakeng sa ba tlo e pota-pota, le ba tlo ema ba rapela, le ba tlo inama le ho oa ka liphatla}** [Surat al-Hajj: 26]. Hajj ke leeto la ho ea Ntlong Ea Allah e fumanehang motseng oa Makkah, ho etsa mesebetsi ea borapeli (bonyane) hanngoe bophelong. E tlama ho etsoa ke batho ba nang le bokhoni ‘meleng le maruong. Allah Ea Matla Ohle O re: **{...(Hajj) leeto la bolumeli ho ea Ntlong (ea Allah) ke boikarabello boo motho emong le emong a bo kolotang Allah, ha feela a ena le bokhoni; ea sa lumeleng, ruri Allah ha A na tlhoko ea letho lefats’eng}** [Surat Āl ‘Imrān: 97]. Kahar’a Hajj, Mamoseleme a bokellana sebakeng se le seng, ‘me ba rapela ‘Mopi oa bona ka tieo, ke Eena Ea Tlotlehang. Batho bohle ba leetong moo ba etsa meetlo (litloaelo) ka tsela e ts’oanang, ba tlosa ho fapana ho bakoang ke tikoloho tseo ba tsoang ho tsona, meetlo le maemo a bophelo.

# 24. Ntho e ‘ngoe e ikhethileng ka liketso tsa borapeli tumelong ea Islamo ke hore Allah Ea Matla Ohle Ke Eena Ea faneng ka mokhoa oa ho li etsa, linako le lipehelo. Athe haele Morumuoa oa Hae (khotso le mahlohonolo tsa Allah li be ho eena) eena o li fetisitse li le joalo ka botlalo, ‘me a sa siea letho leo motho a neng a ka leka ho le ntlafatsa kapa ho kena-kenana le lona, kapa hona hore a ka fokotsa kapa ho eketsa. Baporofeta bohle (KEL) ba bitselitse ho tsona liketso tseo tsa mantlha tsa borapeli.

Ntho e ‘ngoe e ikhethileng ka liketso tsa borapeli tumelong ea Islamo ke hore Allah Ea Matla Ohle Ke Eena Ea faneng ka mokhoa oa ho li etsa, linako le lipehelo. Athe haele Morumuoa oa Hae (khotso le mahlohonolo tsa Allah li be ho eena) eena o li fetisitse li le joalo ka botlalo, ‘me a sa siea letho leo motho a neng a ka leka ho le ntlafatsa kapa ho kena-kenana le lona, kapa hona hore a ka fokotsa kapa ho eketsa. Allah Ea Matla Ohle O itse: **{...Tsatsing lena Ke phethetse tumelo ea lona ebile Ke phethahalitse molemo Oaka ho lona ‘me Ke le khethetse Islamo e le tumelo ea lona...}** [Surat al-Mā’idah: 3]. Allah Ea Matla Ohle O re: **{Ka hona its’oarelletseng ho seo le se senoletsoeng. Kannete-nete, le tseleng e otlolohileng}** [Surat az-Zukhruf: 43]. Allah Ea Matla Ohle O re ka thapelo: **{Ha le se le qetile thapelo, hopolang Allah, le lutse kapa le paqame. Empa ha le se le bolokehile hape, etsang thapelo ka tsela e tloaelehileng. Ruri, thapelo e hlophetsoe balumeli ka linako tse khethehileng}** [Surat an-Nisā’: 103]. Allah Ea Matla Ohle O re ka tsela tsa ho nts'a Zakat: **{Linyehelo [zakah] ke sebakeng sa bafutsana le bahloki; ba ikarabellang pokellong ea tsona; bao lipelo tsa bona li nolofatsoang [sebakeng sa Islamo]; ho lokolla makhoba; ba likolotong; sebakeng sa Jihad; le ba (fumanang mathata ba le) leetong – joalokaha Allah A ralile, kaha Allah O Tseba ka ho fetisisa, O Bohlale ka ho fetisisa.}** [Surat at-Tawbah: 60]. Allah Ea Matla Ohle O re ka boitimo: **{Ramadhān ke khoeli eo Kor’ane e theoletsoeng ka eona, e le tataiso ho batho, ebile e le lets’oao le supang tsela e nepahetseng le ho hlalohanya lipakeng tsa botle le bobe. ‘Me eo khoeli e mo fumanang o lokela ho itima. Empa haeba e mong a kula kapa a le leetong, o lokela ho lefa matsatsi ao (a sa itimang ka ona) kamorao. Allah O batla ho le bebofaletsa ‘me ha A batle ho le thatafaletsa, hore le tsebe ho qeta matsatsi a lona a hlophiloeng le ho hooa boholo ba Allah ka ho le tataisa le hore le be le teboho.}** [Surat al-Baqarah: 185]. Allah Ea Matla Ohle O re ka Hajj: **{Leeto la bolumeli le ka khoeli tse tsebahalang. Ea itokisetsang ho etsa leeto la bolumeli ha a lokela ho ba le thobalano, lipuo tse mpe (mahlapa) le likhang ha a le leetong leo. Sohle se setle seo le se etsang, Allah O ea se hlokomela. Nkang mofao sebakeng sa leeto, empa mofao o molemo haholo ke ho etsa hantle. Ka hona Nts’abeng, oho lona batho ba nang le kutloisiso.}** [Surat al-Baqarah: 197]. Liketso tsohle tsa borapeli li ile tsa buelelloa le ho rutoa ke baporofeta bohle (khotso le mahlohonolo tsa Allah li be ho bona).

# 25. Morumuoa oa Islamo ke Muhammad ibn Abdullah, oa leloko la Ismā‘il (Ishmael), mora oa Abrahama (khotso le mahlohonolo tsa Allah li be ho bona). O tsoetsoe ka selemo sa 571 motseng oa Makkah, e leng moo mosebetsi oa hae e le Moporofeta o qalileng teng. O ile a fallela Madinah ‘me o ne a eso kenye letsoho borapeling ba melimo e mengata ea batho ba habo le haele ha ‘ngoe feela. O ne a keteka le bona linthong tse nepahetseng. O ile a phela bophelo bo hlomphehang ka lebaka la boits’oaro le hlompho le pele a fuoa mosebetsi o moholo, ‘me o ile a fuoa lebitso la Ea Ts’epahalang. Allah O mo file mosebetsi ha a le lilemo li mashome a mane, a mo ts’ehetsa ka mehlolo e meholo, o moholo ka ho fetisisa oa eona ke Kor’ane e Halalelang, e leng eona e nkoang e le sehlohlolo sa mesebetsi ea baporofeta (KEB) ebile e le eona feela entseng e le maemong a eona a mathomo ho fihlela kajeno. Kamor’a hore Allah A phethele tumelo, Morumuoa (khotso le mahlohonolo tsa Allah li be ho eena) o ile a e fetisa ka botlalo, o ile a hlokahala ha a le lilemo li mashome a ts’eletseng a metso e meraro ‘me o boloketsoe motseng oa Madinah. Eena (khotso le mahlohonolo tsa Allah li be ho eena) e ne e le mokoallo oa baporofeta le barumuoa (KEB). Allah O mo rometse ka tataiso le tumelo ea ‘nete ho nts’a batho lefifing la borapeli ba lits’oants’o, ho hloka tumelo le ho hloka tsebo ea leseli, Tawhid (Bonngoe ba Allah) le tumelo. Allah O paka hore O mo romeletse ho bitsetsa batho ho Eena ka tumello ea Hae.

Morumuoa oa Islamo ke Muhammad ibn Abdullah, oa leloko la Ismā‘il (Ishmael) (khotso le mahlohonolo tsa Allah li be ho eena), mora oa Abrahama (khotso le mahlohonolo tsa Allah li be ho eena). O tsoetsoe ka selemo sa 571 motseng oa Makkah, eleng moo mosebetsi oa hae ele Moporofeta o qalileng teng. O ile a fallela Madinah ‘me batho ba habo ba ne ba ‘mitsa Ea Ts’epahalang. ‘Me o ne a eso kenye letsoho borapeling ba melimo e mengata ea batho ba habo le haele ha ‘ngoe feela. O ne a keteka le bona linthong tse nepahetseng. O ile a phela bophelo bo hlomphehang ka lebaka la boits’oaro le hlompho le pele a fuoa mosebetsi o moholo. Allah Ea Matla Ohle A mo hlalosa ka ho re: **{‘Me ruri, u boits’oaro bo botle ka ho fetisisa}** [Surat al-Qalam: 4]. Allah O mo file mosebetsi ha a le lilemo li mashome a mane, a mo ts’ehetsa ka mehlolo e meholo, o moholo ka ho fetisisa oa eona ke Kor’ane e Halalelang. Moporofeta (khotso le mahlohonolo tsa Allah li be ho eena) o itse: “Moporofeta emong le emong o filoe mehlolo sebakeng sa hore batho ba hae ba lumele ho eena, empa seo ke se filoeng ke ts’enolo eo Allah A nts’enoletseng eona. Joale, ke ts’epa hore balateli baka ba ka feta balateli ba baporofeta ba bang ka Letsatsi la Kahlolo”. [E tlalehiloe ke Al-Bukhāri] Kor’ane ke ts’enolo ea Allah ho Moporofeta oa Hae (khotso le mahlohonolo tsa Allah li be ho eena). Allah O e hlalositse ka ho re: **{Ena ke Buka eo ho senang khoao ka eona, tataiso ho ba lokileng}** [Surat al-Baqarah: 2]. Eaba Allah Ea Matla Ohle O re ka eona: **{Ele hore ha ba ipapise le Kor’ane? Hoja ene e tsoa ho emong kantle ho Allah, ba ne ba tla fumana khanyetsano e ngata ka ho eona.}** [Surat an-Nisā’: 82]. Allah O file batho ‘moho le meea (masabonoeng) hore ba fane ka buka e ts’oanang le Kor’ane haeba ba ka khona joalokaha A boletse tjena: **{E re, “Ha ho ne ho ka etsahala hore batho bohle le masabonoeng ba ne ba ka bolellana ‘moho hore ba etsa buka e ts’oanang le Kor’ane, ba ne ba ke ke ba etsa e ts’oanang le eona, leha ba ne ba ka thusana ‘moho.”}** [Surat al-Isrā’: 88]. Allah Ea Matla Ohle O ile a ba theolela monyetla oa hore ba(ba sa lumeleng ho Kor'ane) etse likhaolo tse leshome feela tse tsoanang le eona, Allah Ea Matla Ohle O ile A re: **{Kapa ba re, “O ingoletse eona?” E re, “(Haeba le cho joalo) ke hore le etse likhaolo tse leshome tsa boiqapelo tse ts’oanang le eona ‘me ka hona ke hore le batle thuso hohle moo le ka thusoang kantle ho Allah, haeba le na le ‘nete!”}** [Surat Hūd: 13]. Teko ena e boetse e theoletsoe ho khaolo ele ‘ngoe feela ke Allah Ea Matla Ohle, joalokaha Allah Ea Matla Ohle A itse: **{Haeba le na le khoao ka seo Re se theoletseng ho mohlanka oa rona, ke hore le nts’e khaolo ekang ea eona ebe le bitsa ho bathusi ba lona kantle ho Allah, haeba le na le ‘nete}** [Surat al-Baqarah: 23].

Kor’ane e halalelang ke eona feela mohlolo oa baporofeta o ntseng o le maemong a ona oa mathomo ho fihlela kajeno. Kamor’a hore Allah A phethele tumelo, Morumuoa (khotso le mahlohonolo tsa Allah li be ho eena) o ile a e fetisa ka botlalo, o ile a hlokahala ha a le lilemo li mashome a ts’eletseng a metso e meraro ‘me o boloketsoe motseng oa Madinah.

Eena Moporofeta Muhammad (khotso le mahlohonolo tsa Allah li be ho eena) ene ele mokoallo oa baporofeta le barumuoa. Allah Ea Matla Ohle O itse: **{Muhammad ha se ntate oa emong oa banna ba lona, empa ke Morumuoa oa Allah le khorula ea baporofeta. ‘Me Allah O na le Tsebo holima tsohle.}** [Surat al-Ahzāb: 40]. Abu Hurayrah (eka Allah A ka thabisoa ke eena) o tlalehile ha Morumuoa oa Allah (khotso le mahlohonolo tsa Allah li be ho eena) a itse: “Papiso eaka le baporofeta ba tlileng pele ho ‘na ke ea monna ea ahileng ntlo hantle a e ntlafatsa kantle le seteneng se le seng se sekhutlong (kh’oneng) sa ntlo. Batho ba fetang ho eona ba makalla botle ba eona, ebe ba re: ‘Hoja setene sena se ne se behiloe sebakeng sa sona!’ ‘me ke nna setene seo ebile ke nna oa ho qetela oa baporofeta.” [E tlalehiloe ke Al-Bukhāri] Kahare ho Evangeli, Messiea (khotso le mahlohonolo tsa Allah li be ho eena) o buile ka litaba tse molemo tsa ho tla hoa Moporofeta Muhammad (khotso le mahlohonolo tsa Allah li be ho eena): “Ha lea bala ka Libukeng: ‘Lejoe leo liahi li le latotseng ke lona leo eleng Lejoe la motheo. Sena ke seo eleng liketso tsa Morena, ‘me ke ntho e ntlehali mahlong a rona?” Ho Torah matsatsing ana, ho na le polelo eo Allah A e buileng ho Moshe (khotso le mahlohonolo tsa Allah li be ho eena) moo A reng: “Ke tla ba romela Moporofeta ea ts’oanang le uena ho tsoa ho bana ba bo bona. Ke tla beha mantsoe a Ka molomong oa hae ‘me o tla fetisa sohle seo Ke mo laelang sona.” Allah O rometse Moporofeta Muhammad (khotso le mahlohonolo tsa Allah li be ho eena) ka tataiso le tsela ea bophelo ea ‘nete. Allah O pakahatsa hore o (khotso le mahlohonolo tsa Allah li be ho eena) itelletse ‘nete le hore O mo rometse ele ea bitsetsang ho Eena ka tumello ea Hae. Allah Ea Matla Ohle O itse: **{Empa Allah O paka ho seo A se rometseng tlaase, joalokaha A se rometse ka tsebo ea Hae, le mangeloi a paka; empa Allah O lekane ele Paki}** [Surat an-Nisā’: 166]. Eaba Allah Ea Matla Ohle O re: **{Ke Eena Ea Mong Ea rometseng Morumuoa oa Hae ka tataiso le tumelo ea ‘nete, ho e etsa hore ebe kaholimo ho litumelo tsohle, ‘me Allah O lekane ele Paki}** [Surat al-Fat-h: 28]. Allah O mo rometse ka tataiso le tumelo ea ‘nete ho nts’a batho lefifing la borapeli ba lits’oants’o, ho hloka tumelo le ho hloka tsebo ea leseli le Tawhid (Bonngoe ba Allah) le tumelo. Allah Ea Matla Ohle O itse: **{Eleng ho eo Allah A tataisang ba tsomang thabo ea Hae ho ea khotsong, le ho ba nts’a botebong ba lefifi ho ea khanyeng ka thato ea Hae, le ho ba tataisetsa tseleng e otlolohileng}** [Surat al-Mā’idah: 16]. Eaba Allah Ea Matla Ohle O re: **{Alif Lām Ra. Ena ke buka eo Re e rometseng ho uena, molemong oa hore u nts’e batho botebong ba lefifi ho ea khanyeng, ka tumello ea Morena oa bona, ho ea tseleng ea Ea Matla Ohle, Ea Lebohuoang}** [Surat Ibrāhim: 1].

# 26. Sharia ea Islamo e tlisitsoeng ke Moporofeta Muhammad (khotso le mahlohonolo tsa Allah li be ho eena) ke mokoallo oa melaetsa le melao eohle (e senotsoeng ho tsoa leholimong, e halalelang). Ke Sharia ea phethahalo le ho fetola tumelo tsa batho le litaba tsa lefats’e. Se ka sehloohong ho eona ke ho sireletsa litumelo tsa batho, maphelo, thepa, maikutlo le litloholo tsa bona. E hlakola melao eohle e fetileng joalokaha melaetsa eohle ea pele ho eona e ne e hlakolana.

Sharia ea Islamo e tlisitsoeng ke Moporofeta Muhammad (khotso le mahlohonolo tsa Allah li be ho eena) ke mokoallo oa melaetsa le melao eohle (e senotsoeng ho tsoa leholimong, e halalelang). Allah O phethetse tumelo ka molaetsa ona, A ba A qetella molemo ho batho ka ho roma Moporofeta Muhammad (KEL). Allah Ea Matla Ohle O itse: **{...Tsatsing lena Ke phethetse tumelo ea lona ebile Ke phethahalitse molemo Oaka ho lona ‘me Ke le khethetse Islamo e le tumelo ea lona...}** [Surat al-Mā’idah: 3]. Sharia ea Islamo ke sehlohlolo sa phethahalo ebile e kenyelletsa ho fetoha hoa maphelo a batho le tumelo hobane e akareletsa lintho tsohle tse ntle tse melaetseng e halalelang ea nako e fetileng empa e fihla e li hlola ka ho phethahala le ho fella.Allah Ea Matla Ohle O itse: **{Ruri, Kor’ane ena e tataisetsa ho se nepahetseng haholo, ebile e fana ka litaba tse molemo ho balumeli ba etsang liketso tse lokileng hore ba tle ba fumane moputso o moholo}** [Surat al-Isrā’: 9]. Sharia ea Islamo e tlosa litlamo tseo li ileng tsa behoa holim’a lichaba tse fetileng. Allah Ea Matla Ohle O re: **{Bao ba latelang Morumuoa – Moporofeta ea sa tsebeng ho bala le ho ngola – eo tlhaloso ea hae ba e fumanang kahare ho Torah le Evangeli. O ba lumella hore ba etse botle ebile o ba thibela ho etsa bobe; o ba lumella ho etsa ka molao sohle se hloekileng ‘me o ba thibela ho se etse se sa hloekang; o ba imolla boimeng ba bona le litlamong tseo ba neng ba le ho tsona. Joale bao ba lumelang ho eena, ba ea mo hlonepha ebile ba ea mo sireletsa, ba be ba latele khanya e rometsoeng tlaase ka eena – ke bona ba tla atleha.”}** [Surat al-A‘rāf: 157]. Sharia ea Islamo e hlakotse melao ea libuka tsa pele, joalokaha Allah Ea Matla Ohle A itse: **{Re senotse ho uena [Oho Moporofeta] buka ea ‘nete, e lumellanang le libuka tse tlileng pele ho eona ebile ele sekala holim’a tsona. Ke hore o ahlole lipakeng tsa bona ka seo Allah A se senotseng, ‘me u se ke oa latela litakatso tsa bona ka ho iphapanyetsa ‘nete ha e tla ho uena. Ho emong le emong oa lona Re fane ka molao le tsela ea bophelo. Ha Allah A ne A ratile, A kabe A le entse sechaba se le seng, empa O le leka ka seo A le nehileng sona. Ke hore le hlolisane ka ho etsa botle. Ho Allah le tla khutlela bohle, ebile O tla le bolella malebana le lintho tseo le neng le tloaetse ho fapana ka tsona.}** [Surat al-Mā’idah: 48]. Kor’ane, e kenyelletsa Shar’ia e amohela, ahlola le ho hlakola tse ling tsa lingoliloeng tsa nako e fetileng.

# 27. Allah Ea Matla Ohle ha A amohele tumelo efe kapa efe kantle le Islamo e tlileng le Moporofeta Muhammad (khotso le mahlohonolo tsa Allah li be ho eena) ‘me ea latelang tumelo e ‘ngoe (kantle ho Islamo) e ke ke ea amoheloa ho tsoa ho eena.

Kamor’a mosebetsi (boporofeta ba) oa Moporofeta Muhammad (khotso le mahlohonolo tsa Allah li be ho eena), Allah Ea Matla Ohle ha A amohele tumelo e ‘ngoe kantle le Islamo, ‘me haeba motho a khetha ho latela tumelo e fapaneng, ha ena ho amoheloa ho tsoa ho eena. Eaba Allah Ea Matla Ohle O re: **{Ea tsomang tumelo kantle ho lslamo e ke ke ea amoheleha hohang ho tsoa ho eena, ‘me Bophelong bo Tlang o tla ba har’a ba lahlehetsoeng}** [Surat Āl ‘Imrān: 85]. Eaba Allah Ea Matla Ohle O re: **{Tumelo ea ‘nete ho Allah ke Islamo. Ba neng ba filoe Buka ha ba ka ba hanyetsana ho fihlela tsebo e ba fihletse, ka lebaka la ho monelana le bora. Empa ea latolang litemana tsa Allah, Allah O potlakela ho fana ka moputso.}** [Surat Āl ‘Imrān: 19] Islamo ke tumelo ea Abrahama (khotso le mahlohonolo tsa Allah li be ho eena). Allah Ea Matla Ohle O re: **{Ke mang ea ka furallang tumelo ea Abrahama kantle le sethoto! Re mo khethile lefats’eng lena, ‘me Lefats’eng le Tlang o tla ba kahar’a ba lokileng.}** [Surat al-Baqarah: 130]. Eaba Allah Ea Matla Ohle O re: **{Ke mang ea tumelong e molemo ho feta ea ikobelang Allah ka botlalo, o etsa botle ebile o latela tumelo ea Abrahama, ka ho khetholoha o inehela ho Allah? Joalokaha Allah, A nkile Abrahama ele motsoalle oa Hae oa sebele}** [Surat an-Nisā’: 125]. Eaba Allah O laela Moporofeta Muhammad (khotso le mahlohonoloho tsa Allah li be ho eena) hore a re: **{E re [Oho Moporofeta], “Kannete-nete, Morena oaka O ntataiselitse tseleng e otlolohileng, e nepahetseng, tumelo ea Abrahama, ho sekamela tumelong ea ‘nete, ‘me ene ese emong oa ba kopanyang Allah borapeling.”}** [Surat al-An‘ām: 161].

# 28. Kor’ane ke Buka eo Allah A e senotseng ho Morumuoa oa Hae Muhammad (khotso le mahlohonolo tsa Allah li be ho eena). Ke lentsoe la Allah, Morena oa Tlholeho. O behile ka eona batho le masabonoeng tekong ea hore ba etse e ts’oanang le eona kapa bonyane khaolo, ‘me sena e setse e ntse ele bothata ho fihlela matsatsing ana. Kor’ane e araba lipotso tse ngata tse thatafallang limilieone tsa batho. Kor’ane e bolokiloe ka leleme la Searabo ka tsela eo esaleng e senoloa ka eona ho tloha sethathong; ha ho le haele tlhaku e hlakotsoeng ‘me e hatisitsoe eaba ea ajoa. Ke Buka e kholo ea mohlolo e lokeloang ke ho baloa kapa ho bala tlhaloso ea eona (ka leleme leo motho a le utloisisang). Ka ho ts’oana, Sunnah ea Moporofeta (khotso le mahlohonolo tsa Allah li be ho eena) le lithuto tsa hae ‘moho le nalane ea hae tse bolokiloeng le ho tlalehoa ho latela lenane la bahlalosi. Le eona e ntse e hatisitsoe ka mongolo oa Searabo eleng puo eneng e bua ke Morumuoa oa Allah (khotso le mahlohonolo tsa Allah li be ho eena) ea ba ea fetoleloa lipuong tse ngata. Bobeli Kor’ane le Sunnah ea Moporofeta (khotso le mahlohonolo tsa Allah li be ho eena) li etsa hammoho mohloli o le mong oa liqeto le melao ea Islamo. Islamo e ke ke ea nkoa boits’oarong ba balateli ba eona, empa e nkoa ho tsoa ho ts’enolo e halalelang; eleng Kor’ane le Sunnah.

Kor’ane ke Buka eo Allah A e senotseng ho Morumuoa oa Learabo Muhammad (khotso le mahlohonolo tsa Allah li be ho eena). Ka leleme la Searabo ebile eona ke lentsoe la Morena oa lintho tsohle tse hloliloeng. Allah Ea Matla Ohle O re: **{‘Me ruri, Kor’ane ke ts’enolo ea Morena oa mafats’e. (192) E theoletsoe lefats’eng ke Moea o Ts’epahalang [Gabariele] (193) Pelong ea hau [Muhammad] – hore u tle u be emong oa bahlokomelisi. Ka leleme le hlakileng la Searabo.(195)}** [Surat ash-Shu‘arā’: 192-195]. Eaba Allah Ea Matla Ohle O re: **{‘Me ruri, [O Muhammad], u amohetse Kor’ane ho tsoa ho Ea Bohlale, Ea Tsebang ka ho fetisisa}** [Surat an-Naml: 6]. Kor’ane ena ke ts’enolo ea Allah. E lumellana le Libuka tse halalelang tse tlileng pele ho eona. Allah Ea Matla Ohle Ore: **{Kor’ane ena ho ne ho ke ke hoa etsahala hore ebe e senotsoe ke emong kantle ho Allah. Ke bopaki ba tse tlileng pele ho eona le tlhaloso ea Lingoliloeng, ‘me kantle le khoao e tsoa ho Morena oa Mafats’e}** [Surat Yūnus: 37]. Kor’ane e hlakisa boholo ba litaba tsa bolumeli tseo Majude le Bakreste ba neng ba sa lumellane ka tsona. Allah Ea Matla Ohle O re: **{Ruri, Kor’ane ena e hlalosetsa Bana ba Iseraele boholo ba lintho tseo ba fapaneng ka tsona}** [Surat an-Naml: 76]. Kor’ane e na le bopaki bo bongata bo fanang ka khang e ke keng ea hanyetsoa khahlanong le batho bohle mabapi le ho ithuta ka linnete tse amanang le Allah, bolumeli ba Hae le moputso oa Hae. Allah Ea Matla Ohle O re: **{‘Me ruri, kannete, re hlahisitse Kor’ane ena bathong ka mehlala eohle [ea mefuta-futa], hore mohlomong ba ka hopola}** [Surat azZumar: 27]. Eaba Allah Ea Matla Ohle O re: **{...’me Re rometse ho uena Buka ele tlhakiso ea lintho tsohle le tataiso, mohau le litaba tse molemo ho Mamoseleme}** [Surat an-Nahl: 89]. Kor’ane e araba lipotso tse ngata tse thata, tse qakang limilione tsa batho. Kor’ane e hlakisa mohlala kamoo Allah A entseng Maholimo le lefats’e. Allah Ea Matla Ohle O re: **{Na ba sa lumeleng ha ba hlokomele hore maholimo le lefats’e li ne li kopane ‘moho eaba Rea li arohanya? Re bopile ho tsoa metsing lintho tsohle tse phelang. Joale ha ba na ho lumela?}** [Surat al-Anbiyā’: 30]. E boele e hlakise hore na Allah O bopile motho joang. Allah Ea Matla Ohle O re: **{Oho batho, haeba le na le pelaelo ka Tsoho ea bafu, kannete Re le bopile ho tsoa leroleng, kamor’a moo ho tsoa ho lero la thobalano, ebe lehloele la mali; eaba Re le etsa sengoathoana sa nama – enang le sebopeho le esenang sebopeho- molemong oa hore mohlomong Re ka le bonts’a [matla a Rona]. Re beha ka lipopelong sohle seo Re se ratang ho fihlela nako ea pallo. Ebe Re le nts’a le le bana; ebe Re le holisa ho fihlela le fihlela lilemo tsa kholo (bohlankana kapa boroetsana), ‘me har’a lona ho na le ba shoang pele ho moo, ha ba bang ba sala hore ba fihlele lilemo tsa botsofali, hore ba tle ba iphumane ba sa tsebe letho kamora’ hoba le tsebo. Le bona lefats’e le se na bophelo, ebe hang ha Re nesa pula, lea sisinyeha ho bonts’a bophelo ebe le hlahisa limela tse thabisang tsa mefuta}** [Surat al-Hajj: 5] E boetse e hlalosa qetello ea motho le moputso oa motho ea etsang botle le moputso oa motho ea etsang bobe Bophelong bo Tlang (ba kamor’a lefu). Ke fane ka bopaki bo loketseng tabeng ena ntlheng ea nomoro ea 20, ho feta moo, e hlalosa hore na ho ba teng hona ho hlahisitsoe joang le hore na seo se entsoe ka ts’ohanyetso kapa ka morero o hlomphehang. Eaba Allah Ea Matla Ohle O re: **{Na ha ba eso elelloe hore borena ba Maholimo le lefats’e le tsohle tseo Allah A li bopileng, nako e behiloeng sebakeng sa tsona e se e atametse? Ke molaetsa ofe kamor’a ona (Kor’ane) oo ba tlang ho lumela ho ona?}** [Surat al-A‘rāf: 185]. Eaba Allah Ea Matla Ohle O re: **{E le hore u nahana hore Re le bopetse lefela le hore ha le na khutlela ho Rona?}** [Surat al-Mu’minūn: 115]. Kor’ane e bolokiloe ka leleme la Searabo ka tsela eo esaleng e senoloa ka eona ho tloha sethathong. Allah Ea Matla Ohle O re: **{Ke Rona ba rometseng Sehopotso, ‘me ke Rona ba tla se boloka (sireletsa)}** [Surat al-Hijr: 9]. Ha ho le haele ho hlakoloa ho kileng hoa etsahala le haele tlhaku ele ‘ngoe feela. Ho ke ke hoa etsahala hore u fumane khanyetsano, bofokoli kapa ho fetoloa kahare ho Kor’ane. Allah Ea Matla Ohle O re: **{Ele hore ha ba ipapise le Kor’ane? Hoja ene e tsoa ho emong kantle ho Allah, ba ne ba tla fumana khanyetsano e ngata ka ho eona}** [Surat an-Nisā’: 82]. E hatisitsoe le ho potoloha. Ke buka e kholo ea mohlolo e lokeloang ke ho baloa, ho mameloa, kapa ho bala phetholelo ea litlhaloso tsa eona. Ka mokhoa o ts’oanang, Sunnah ea Moporofeta Muhammad (KEL) le lithuto tsa hae le nalane ea bophelo ba hae le tsona li bolokiloe le ho tlalehoa ke letoto la baqolotsi ba ts’epahalang. E boetse e hatisitsoe ka puo ea Searabo eneng e buuoa ke Morumuoa oa Allah (KEL) eaba ea fetoleloa lipuong tse ling tse ngata. Ka bobeli Kor’ane le Sunnah ea Morumuoa oa Allah (KEL) li etsa hammoho mohloli o le mong oa liqeto le melao ea Islamo. Islamo e ke ke ea nkoa boits’oarong ba balateli ba eona, empa e nkoa ho tsoa ho ts’enolo e halalelang; eleng Kor’ane le Sunnah. Allah Ea Matla Ohle O boetse O re ka Kor’ane e khabane: **{Bao ba sa lumeleng ho Sehopotso ha se tla ho bona [ba tla ahloloa], kaha ke Buka e matla. Ha ho leshano le ka e atamelang ho hlaha ka pele kapa ka morao; ts’enolo ho tsoa ho Ea Bohlale, Ea lokeloang ke Thoriso.}** [Surat Fussilat: 41-42]. Allah Ea Matla Ohle O boetse O re ka Sunnah ea Moporofeta (KEL), eleng ts’enolo e tsoang ho Eena: [...Seo Morumuoa a le fang sona, se amoheleng ‘me seo a le thibelang sona, se tloheleng. ‘Me le ts’abe Allah; ruri, kotlo ea Allah e boima.} [Surat al-Hashr: 7].

# 29. Islamo e laela ho ba mosa ho batsoali leha ese Mamoseleme e boele e laele ts’oaro e ntle ea bana.

Islamo e laela ho ba mosa ho batsoali joalokaha Allah Ea Matla Ohle A re: **{Morena oa lona, O laetse hore le se ke la khumamela mang kapa mang ntle Eena, le ho bonts’a mohau ho batsoali. Haeba emong oa bona kapa bobeli ba bona ba tsofala matsohong a hau, u se ke oa bua lentsoe le khopisang ho bona kapa oa ba omanya, empa u bue le bona ka mantsoe a khabane.}** [Surat al-Isrā’: 23]. Eaba Allah Ea Matla Ohle O re: **{Re laetse motho ho ba mosa ho batsoali ba hae. ‘M’e oa hae o mo imme ka boima holim’a boima, eaba kholo ea hae e nka nako ea lilemo tse peli. Nteboheng le be le lebohe le batsoali ba lona. Ho ‘Na ke moo le khutlelang (ele la ho qetela)}** [Surat Luqmān: 14]. Eaba Allah Ea Matla Ohle O re: **{Hape, Re laetse motho hore a etse botle ho batsoali ba hae; ‘mae o mo imme ka bothata, ‘me a mo tsoala (beleha) ka bothata-thata; ‘me ho mo holisa le ho mo khoesa ke likhoeli tse mashome a mararo; ho fihlela ha a se a holile, a fihletse lilemo tse mashome a mane, ebe o re: ‘Morena oaka, U nts’usumeletse hore ke lebohe melemo eo U e entseng ho ‘Na le batsoali ba ka, le hore ke tle ke etse liketso tse U khahlisang, ‘me ke boloke bokhabane har’a bana ba ka; ke sekametse ho Uena ‘me ke inehela ho Uena [ke Lemoseleme]}** [Surat al-Ahqāf: 15]. Abu Hurairah (eka Allah A ka thabisoa ke eena) o tlalehile hore: Monna emong o ile a tla ho Morumuoa oa Allah (KEL) eaba o re: ‘Oho Morumuoa oa Allah, ke mang har’a batho ea nang le tokelo ka ho fetisisa ea setsoalle saka se setle?’ O ile a re: “’M’e oa hau”. Monna eo a re: ‘A lateloe ke mang?’ O ile a re: “‘M’e oa hau” Monna eo a tsoela-pele a re: ‘A lateloe ke mang?’ O ile a re: ‘Ntate oa hau’.” [E tlalehiloe ke Muslim]. Taelo ena ea ho ba le mosa ho batsoali e sebetsa ho batsoali bao eleng Mamoseleme le bao eseng Mamoseleme. Asmā’ bint Abu Bakr (e ka Allah A ka thabisoa ke bona) o tlalehile hore: “’M’e oaka, ea neng a rapela melimo e mengata, o ile a tla ho nketela le mora oa hae ka nako ea selekane sa khotso lipakeng tsa sechaba sa Quraysh le Moporofeta (KEL). Ke ile ka tsamaea ho fumana keletso ea Moporofeta (KEL) ka re: “’M’e oaka o tlile ka boikhethelo; Na ke lokela ho boloka likamano tse ntle le eena?” O ile a araba: “E ea! Boloka likamano tse ntle le eena”” [E tlalehiloe ke Al-Bukhāri] Haeba ho ka etsahala hore batsoali ba leke kahohle-hohle ho nts’a motho tumelong, Islamo e mo laela ho se ba mamele, empa, o lokela ho sala e ntse e le molumeli, ebe o ntse a ba ts’oara ka mosa le tlhompho. Allah Ea Matla Ohle O re: **{Empa haeba ba u qobella ho Nkopanya borapeling ka seo u se nang tsebo ea sona, ke hore u se ba mamele. Empa u its’oare hantle le ho ba mosa ho bona, ebe u latela tsela ea ba retellehetseng ka ho ‘Na [ka pako]. ‘Me ho ‘Na ke moo le khutlelang ebile Ke tla le bolella tseo le neng le li etsa.}** [Surat Luqmān: 15]. Islamo ha e thibele Lemoseleme ho boloka likamano tse ntle le batho ba leloko la lona bao eseng Mamoseleme kapa bao eseng ba leloko, ha feela e se batho ba loants’ang Islamo. Allah Ea Matla Ohle O re: **{Allah ha A le thibele ho ba mosa le toka ho ba sa le loants’eng kapa ba so lents’eng matlong a lona. Ruri, Allah O rata ba abang toka}** [Surat al-Mumtahanah: 8]. Islamo e laela mosa ho bana, sehlohlolo sa teng ele hore le ba rute litokelo tsa Morena oa bona ho bona, joalokaha Moporofeta (KEL) a itse ho moena oa hae Abdullah Ibn Abbas (e ka Allah A ka thabisoa ke bona): “Oho moshanyana, na ke u rute mantsoe ao Allah A tla u tsoela molemo ka ona?” Ke ile ka re: ‘Ho joalo.’ O ile a re: “Hopola Allah, Allah O tla u sireletsa. Hopola Allah, u tla Mo fumana ka pel’a hau. Hopola Allah nakong ea manolo, O tla nolofatsa maemo a hau nakong ea mathata. Haeba u kopa, kopa ho Allah feela; Haeba u hloka thuso, e batle ho Allah A le Mong Feela.” [E tlalehiloe ke Ahmad: 4/287]. Allah O laetse batsoali ho ruta bana ba bona se ka ba tsoelang molemo tumelong ea bona le litabeng tsa bophelo ba letsatsi le letsatsi. Allah Ea Matla Ohle O re: **{Oho lona ba lumelang, its’ireletseng ‘moho le malapa a lona khahlanong le mollo, oo lihotetso tsa ona eleng batho le majoe, ‘me o alositsoe ke mangeloi a hloahloa a ts’epahalang, a sa etseng phoso ea ho se mamele litaelo tsohle tseo Allah A a laetseng tsona, ‘me a etsa sohle seo a se laetsoeng}** [Surat at-Tahrīm: 6] Ali (E ka Allah A ka thabisoa ke eena) o ile a hlalosa temana ena ka hore: **{Its’ireletseng ‘moho le malapa a lona khahlanong le mollo.}** “Ba khalemeng le be le ba rute.” Moporofeta (KEL) o laetse ntate ho ruta bana ba hae thapelo hore ba hole ba e tloaetse. Moporofeta (KEL) o ile a re: “Laelang bana ba lona ho rapela ha ba le lilemo tse supileng.” [E tlalehiloe ke Abu Dawud]. Eaba khotso le mahlohonoloho a Allah A be le eena o re: Emong le emong oa lona ke molisa (mohlokomeli) ‘me o na le boikarabello ba (bohle) ba tlas’a tlhokomelo ea hae; ‘Musi ke molisa (mohlokomeli) ‘me o na le boikarabello holim’a bohle ba tlas’a hae; monna ke molisa (mohlokomeli) oa lelapa la hae ‘me o ikarabella holim’a ba tlhokomelong ea hae; mosali ke molisa ntlong ea monna oa hae ‘me o ikarabella ho bohle ba tlas’a hae; mohlanka ke molisa oa thepa ea mong’a hae ‘mo o ikarabella ho bohle ba tlas’a hae. ‘Me ka hona, kaofela hoa lona le balisa ‘me le ikarabella holim’a ba tlas’a bolisa ba lona.” [E qotsuoe ho Sahīh Ibn Hibbān: 4490]. Islamo e laetse ntate ho fana ka litlhoko tsa bana ba hae le lelapa – karolo ea sena re se balile pejana ntlheng ea (18). Moporofeta (KEL) o bonts’itse bohlokoa (molemo) oa ho hlokomela bana ka ho re: “Dinar (chelete) e molemo ka ho fetisisa eo motho a e sebelisang ke: dinar eo motho a e sebelisang holim’a lelapa la hae, dinar eo a e sebelisang holim’a pere ea e sebelisang sebakeng sa Allah (ka nako ea Jihad) le dinar ea e sebelisang ho motsoalle ea hae molemong oa Allah (sebakeng sa Jihad)” Abu Qilabah (emong oa baqolotsi) o itse: “O qalile ka ba tlas’a boikarabello.” Eaba o re: “Ebe ke mang ea tla una moputso ho feta motho ea sebelisang matlotlo a hae ho bahlokomeluoa ba hae ba banyane lilemong, ka letlotlo leo Allah A ba fileng ts’ireletso khahlanong le litlhoko kapa A ba tsoela molemo eaba O ba fa maruo.” [E tlalehiloe ke Muslim: 994].

# 30. Islamo e laela motho ka bomong ho sebelisa mantsoe le liketso tse lokileng ekasitana le ho lira.

Allah Ea Matla Ohle O aba Toka ho ea ka liketso tsa Hae le tsamaiso ea litaba tsa bahlanka ba Hae. Litaelo tsa Hae, lintho tseo A li hanetseng, ‘mopo le qetello li latela tsela e otlolohileng. Allah Ea Matla Ohle O re: **{Allah O fana ka bopaki hore ha ho ea lokeloang ke ho khumameloa haese Allah, ‘moho le mangeloi le batho ba tsebo (ba paka joalo); Ke Eena Ea Abang toka hantle ka ho fetisisa. Ha ho ea lokeloang ke ho khumameloa ntle le Eena, Ea Matla Ohle, Ea Bohlale}** [Surat Āl ‘Imrān: 18]. Allah O laetse toka puong ea Hae: [E re [Oho Muhammad]: “Morena oaka O laetse kabo ea toka ...”} [Surat al-A‘rāf: 29] 'Me Barumuoa le Baporofeta bohle (Khotso le mahlohonoloho a Allah A be le bona) ba bitselitseng tokeng, joalokaha Allah Ea Matla Ohle A itse: **{Ruri, Re rometse barumuoa ba Rona ka bopaki bo hlakileng, Ra ba Ra romela Libuka le sekala hore batho ba tsebe ho lokisa litaba tsa bona ka toka…}** [Surat al-Hadīd: 25]. Sekala mona ke toka lipolelong le liketsong Islamo e laela kabo ea toka lipolelong le liketseng ekasita le ho lira: Allah Ea Matla Ohle O itse: **{Oho lona ba lumelang, emelang toka le le lipaki tsa Allah, leha ekaba khahlanong le bo-lona, batsoali ba lona le ba leloko. Ho sa tsotellehe hore motho ke morui kapa ke mofutsana, Allah O ba hlokomela ka bobeli. Le se lumelle litakatso tsa lona li le khelose kabong ea toka. Haeba u fana ka kano e fosahetseng kapa o hana ho fana ka kano, ruri Allah O hlokolosi ka seo le se etsang}** [Surat an-Nisā’: 135]. Allah Ea Matla Ohle O boetse A re: **{...Leha ho le joalo, le se ke la lumella lehloeo la batho ba le hanetseng ho kena ho Masjid o halalelang (ntlong ea thapelo) ho le lebisa ho foseng. Sebelisanang ‘moho botleng le ho lokeng, le se sebelisane ‘moho sebeng le tlolong ea molao. ‘Me le ts’abe Allah, hobane kotlo ea Allah e boima}** [Surat al-Mā’idah: 2]. Allah Ea Matla Ohle A b oela A re: **{Oho lona ba lumelang, emelang toka le le lipaki tsa Allah, ‘Me le se lumelle lehloeo la batho ho le sitisa ho aba toka. abang toka; seno se haufi le khalalelo…}** [Surat al-Mā’idah: 8]. Na u fumana matsatsing ana ho melao e entsoeng ke batho moo ho thoeng u bue ‘nete leha ekaba khahlanong le uena ka bo-uena, batsoali kapa ba leloko la hau? Islamo e laela toka ho motsoalle le sera. Moporofeta (KEL) o ile a laela ho ts’oara bana hantle ka ho lekana. Amir o tlalehile: “Ke utloile An-Nu’man ibn Bashir (e ka Allah A ka thabisoa ke eena) a re nakong eo a leng holim’a Mimbar (a fanang ka thuto ea Labohlano): “Ntate oaka o ne a mphe mpho.” Eaba Amrah bint Rawahah (‘m’e oa hae) o re: “Ha ke na lumellana le seo kantle le hore u etse Morumuoa oa Allah (KEL) paki ho seo.” Ntate oaka o ile a ea ho Morumuoa oa Allah (KEL) eaba o re: “Ke file mora oaka mpho ho tsoa ho Amrah bint Rawahah, empa o ntaetse hore ke u etse paki, uena Morumuoa oa Allah.” Moporofeta (KEL) a ‘motsa: “Na u kile oa fa se ts’oanang le eona ho bana bohle ba hau?” Eaba o re: “Che.” Moporofeta (KEL) a re: “Ha ho le joalo ke hore u ts’abe Allah ‘me ts’oara bana ba hau ka ho lekana.” Ntate oaka o ile a khutla eaba o nka mpho eo hape.” [E hlalositsoe ke Al-Bukhāri: 2587].

Seo ke hobane litaba tsa sechaba le tsa naha li ke ke tsa nepahala kantle ho toka. Kantle ho eona, batho ba ke ke ba ikutloa ba bolokehile ka litumelo tsa bona, maphelo a bona, bana ba bona, bo-bona (tlhompheho, maemo kapa seriti), thepa le linaha. Ka lebaka lena, Moporofeta (KEL) o laetse Mamoseleme ho balehela Abyssinia kamor’a ho hlorisoa ke batho ba neng ba sa lumele ba Makkah. Lebaka la ho khetha Abyssinia ke hore morena oa teng one a ena le toka ‘me ho ne ho se motho ea tlatlapuoang katlas’a puso ea hae.

# 31. Islamo e laela ho ba mosa ho batho bohle e boele e khothaletse boits’oaro bo botle le liketso tse khabane.

Islamo e laela ho ba mosa ho batho bohle joalokaha Allah Ea Matla Ohle A itse: **{Ruri, Allah O laela kabo ea toka le boits’oaro bo botle le ho thusa ba leloko...}** [Surat an-Nahl: 90]. Allah Ea Matla Ohle O boetse A re: [Bao ba fanang ka linako tsa khora le ka linako tsa mathata, ba ts’oarang khalefo ea bona ebile ba ts’oarela batho; kaha Allah O rata ba etsang hantle.} [Surat Āl ‘Imrān: 134]. Moporofeta Muhammad (Khotso le mahlohonoloho a Allah A be le bona) o itse: “Kannete-nete, Allah O laetse mosa ho lintho tsohle; ka hona, ha u bolaea, bolaea hantle; ‘me ha u hlaba, hlaba ka tsela e ntle; (ha u rera ho hlaba) ke hore emong oa lona a leotse thipa hore phoofolo e hlajoang e se ke ea utloa bohloko.” [E tlalehiloe ke Muslim: 1955]. Islamo e khothaletsa boits’oaro bo botle le liketso tse khabane. Allah Ea Matla Ohle O hlalosa boits’oaro ba Moporofeta Muhammad (Khotso le mahlohonoloho a Allah A be le bona) Libukeng tse fetileng ka ho re: **{Ba latelang Morumuoa – Moporofeta ea sa tsebeng ho bala le ho ngola – eo tlhaloso ea hae ba e fumanang kahare ho Kor’ane le Evangeli. O ba lumella hore ba etse botle ebile o ba thibela ho etsa bobe; o ba lumella ho etsa ka molao sohle se hloekileng ‘me o ba thibela ho se etse se sa hloekang; o ba imolla boimeng ba bona le litlamong tseo ba neng ba le ho tsona. Joale bao ba lumelang ho eena, ba ea mo hlonepha ebile ba ea mo sireletsa, ba be ba latele khanya e rometsoeng tlaase ka eena – Bao ke bahloli batla fumana katleho.”}** [Surat al-A‘rāf: 157]. Morumuoa oa Allah (Khotso le mahlohonoloho a Allah A be le bona) o itse: “Oho Aishah, ruri, Allah O bonolo ebile O rata bonolo ‘me sebakeng sa bonolo O fana ka seo A ke keng A fana ka sona sebakeng sa bokhopo, le seo A ke keng A fana ka sona sebakeng sa eng kapa eng.” [E tlalehiloe ke Muslim: 2593]. Moporofeta oa Allah (Khotso le mahlohonoloho a Allah A be le bona) O boetse A re: “Allah O le hanetse ho se bonts'e teboho ho bo 'm'a lona, ho boloka barali ba lona ba ntse ba phela, ho ts’oara (seo le lokelang ho fana ka sona), kapa ho batla (seo se sa le lokelang). Ebile Allah ha A rate ha le nka karolo lits’ebong, ho botsa lipotso tse ngata ho tlola, kapa ho senya thepa ea lona.” [E tlalehiloe ke Al-Bukhāri: 2408]. Morumuoa oa Allah (khotso le mahlohonoloho tsa Allah li be ho eena) o ile are: "Le ke ke la kena Leholimong ho fihlela le lumetse, le ke ke la lumela ho fihlela le ratana, na ke le tataisetse ho se seng seo ekareng ha le se etsa la ratana? Lumelisanang ka linako tsohle (ka tumeliso ea Islamo)." [E tlalehiloe ke Muslim:54].

# 32. Islamo e laela kamohelo ea mekhoa e metle e hlokang thoriso joaloka bots’epehi, bophethahatsi ba lits’episo, boitlhompho, boits’epo, sebete, ho fana, ho thusa bahloki, ho thusa ba mats’oenyehong, ho fepa ba lapileng, ho ba le likamano tse ntle le baahisane, ho boloka likamano le ba lelapa le ho ba mosa ho liphoofolo.

Islamo e laela kamohelo ea mekhoa e metle e hlokang thoriso. Morumuoa oa Allah (KEL) o itse: “Ke rongoetsoe ho phethela boits’oaro bo botle.” [E qotsuoe ho Sahīh al-Adab al-Mufrad: 207], Morumuoa oa Allah (KEL) o boetse a re: Kannete, har’a ba ratoang le ba haufi le ‘na kahar’a lona ka Letsatsi la Kahlolo, ke ba nang le mekhoa e metle ka ho fetisisa, ‘me ruri, bao ke ba hloileng kahar’a lona, ba bileng ba le hole le 'na ka Letsatsi la Kahlolo ke ba buang haholo, ba ikhants'ang le Mutafayhiqun.” Ba ile ba botsa: “Oho Morumuoa oa Allah! Re tseba batho ba buang haholo le ba ikhants'ang, empa ha re tsebe hore na Mutafayhiqun ke bo mang.” A araba: “Ba ikhohomosang.” [E qotsuoe ho Al-Silsilah al-Sahīhah: 791]. Abdullah ibn ‘Amr (eka Allah A ka thabisoa ke bona) o tlalehile tjena: “Moporofeta (KEL) o ne a se litlhapa, ‘me o ne a ke ke a sebelisa mahlapa, ebile o ne a tloaetse ho re: “Ruri, ba hantle haholo ho lona ke ba boits’oaro bo botle.’” [E tlalehiloe ke Al-Bukhāri: 3559], Hona le litemana tse ling tse ngata ‘moho le Hadith tse netefatsang sena, ka mantsoe a akaretsang, ke hore Islamo e khothaletsa boits’oaro bo khabane le liketso tse hlomphehang. Islamo e tiisa taba ea ho amohela ‘nete. Morumuoa oa Allah (KEL) o itse: “Its’oareletseng ‘neteng, kaha ‘nete e tataisetsa bohalaleling, ‘me bohalaleli bo lebisa Leholimong. Motho o tla tsoela-pele ho bua ‘nete le ho sebeletsa ho lula a bua ‘nete ho fihlela a ngoloa ho Allah ele motho ea lulang a bua ‘nete.” [E tlalehiloe ke Muslim: 2607], Islamo e khothaletsa bophethahatsi ba lits’episo. Allah Ea Matla Ohle O re: **{Ruri, Allah O laela hore le khutlisetse tse neng li behiloe tlhokomelong ea lona ho beng ba tsona (ho latela litumellano) ...}** [Surat an-Nisā’: 58]. Islamo e khothaletsa boitlhompho. Morumuoa oa Allah (KEL) o itse: “Hona le mefuta e meraro ea batho bao Allah A nkileng boikarabello ho ba thusa; emong oa bona ke ea kenang lenyalong ele hobane a batla boitlhompho.” [E tlalehiloe ke Al-Tirmidhi: 1655]. Moporofeta (KEL) one a tloaetse ho rapela a re: “Allāhumma inni as-alukal huda wat-tuqa wal-‘afāfa wal-ghina (Oho Allah, ke kopa tataiso ea Hau, ho O ts’aba, boitlhompho le ho ba bolokolohing ba litlhoko).” [E tlalehiloe ke Muslim: 2721]. Islamo e khothaletsa boikokobetso. Morumuoa oa Allah (KEL) o itse: “Boikokobetso ha bo tlise letho empa botle.” [E tlalehiloe ke Al-Bukhāri: 6117], Morumuoa oa Allah (KEL) o boetse a re: “Tumelo e ‘ngoe le e ‘ngoe ena le lintho tsa eona tsa boits’oaro tse ikhethang; ntho eo Islamo e ikhethang ka eona ke boits’epo.” [E tlalehiloe ke Al-Bayhaqi ho Shu‘abal Imān: 6/2619]. Islamo e boela e khothaletsa ho ba sebete. Anas (eka Allah A ka khotsofatsoa ke eena) o tlalehile tjena: “Moporofeta (KEL) e ne e le eena ea ka holimo, ea sebete ka ho fetisisa le ea neng a thusa ho feta batho bohle. Ka le leng ha batho ba Madinah ba ne ba ts’ohile, Moporofeta (KEL) o ile a kalla pitsi ea hae ‘me a ba etella pele.” [E tlalehiloe ke Al-Bukhāri: 2820]. Moporofeta (KEL) one a tloaetse ho kopa ts’ireletso ea Allah khahlanong le bokoala, ka ho re: “Allāhumma inni a‘ūdhu bika minal jubn (Oho Allah, Ke kopa ts’ireletso ho Uena khahlanong le bokoala).” [E tlalehiloe ke Al-Bukhāri: 6374]. Ho tsoela-pele, Islamo e khothaletsa ho fana ha bonolo (ho phuthulla letsoho). Allah Ea Matla Ohle O re: **{Mohlala oa ba sebelisang maruo a bona sebakeng sa Allah, ke mohlala oa thotse ea koro e nts’ang lehlaka la koro le nang le litsebe tse supileng, ebe tsebe ka ‘ngoe e ba le lithotse tsa koro tse lekholo. Etsoe Allah A atisa sebakeng sa eo A mo ratang. ‘Me Allah O lekane litlhokong tsa libopuoa tsa Hae, ebile O Tseba ka ho fetisisa.}** [Surat al-Baqarah: 261]. Morumuoa oa Allah (KEL) o ne a tsebahala ka letsoho la hae le bulehileng. Ibn Abbas (eka Allah A ka thabisoa ke bona) o itse: “Morumuoa oa Allah (KEL) ene e le motho ea fanang ka ho fetisisa ebile joale ka Ramadhan o ne a fana ka ho fetisisa nakong eo Khabariele (KEL) a tlo teana le eena. Khabariele (KEL) o ne a tloaetse ho mo etela bosiu bo bong le bo bong ka Ramadhan ho tla hlahloba Kor’ane (ho mamela Kor’ane le ho mo lokisa liphoso), nakong eo Khabariele a teanang le eena, o ne a fana ka pele le ho feta sefefo.” [E tlalehiloe ke Al-Bukhāri: 1902]. Lintho tse ling tsa bohlokoa tseo Islamo e li khothaletsang malebana le boits’oaro ke: ho thusa bahloki, ho thusa ba nyahameng, ho fepa ba lapileng, ts’oaro e ntle ea baahisane, ho boloka likamano tsa lelapa le ho ba mosa ho liphoofolo. Abdullah ibn ‘Amr (eka Allah A ka khotsofatsoa ke bona) o itse: “Monna emong o ile a botsa Morumuoa oa Allah (KEL): ‘Ke ketso efe Islamong e ntle ka ho fetisisa?’ O ile a re: ‘Ho fepa batho le ho pharalatsa tumeliso ea Islamo ho bao u ba tsebang le bao u sa ba tsebeng.’” [E tlalehiloe ke Al-Bukhāri: 12]. Morumuoa oa Allah (KEL) o itse: “Nakong eo monna a ntseng a tsamaea tseleng, o ile a ikutloa a nyoriloe haholo. O ile a fumana seliba eaba o theohela ka ho sona a noa. Nakong eo a tsoang, ke ha a fumana ntja e hemela holimo ebile e nyeka seretse ka lebaka la lenyora. Eaba monna enoa o re: ‘Ntja ena e nyoriloe joalokaha ke ne ke nyoriloe.’ Eaba, o theohela ka selibeng, a tlatsa seeta sa hae metsi, eaba o se ts’oara ka meno o ea nyoloha. Eaba o fihla a fa ntja ho noa. Allah A amohela ketso ea hae, ‘me ka hona A mo ts’oarela.” Ba re: “Oho Morumuoa oa Allah, na re putsoa ka lebaka la ho hlokomela liphoofolo?” Eaba o re: “E, ea! Hona le moputso sebakeng sa ho fa metsi lintho tsohle tse phelang.” [E qotsitsoe ho Sahīh Ibn Hibbān: 544]. Morumuoa oa Allah (KEL) o itse: “Motho ea hlokomelang mohlolohali le motho ea hlokang o ts’oana le motho ea kentseng letsoho ho Jihad sebakeng sa Allah, kapa motho ea etsang lithapelo tsa boithaopo bosiu ebe mots’eare o ea itima.” [E tlalehiloe ke Al-Bukhāri: 5353]. Islamo e tiisa litokelo tsa ba leloko, e khothaletsa ho boloka likamano le ba lelapa. Allah Ea Matla Ohle o re: **{Moporofeta o haufi le balumeli ho ba feta ka likamano ‘me balekane (basali) ba hae ke bomme ba bona (balumeli). ‘Me likamano tsa mali (bana ba motho kapa ba haufi ka bontate ba bona) kahar’a bona li na le maemo a holimo ho Allah (litabeng tsa mafa) ho feta balumeli ba bang le Muhajirun (ba jaketseng Madinah ho tsoa Makkah) ho ea ka Buka ea Allah, kantle le ha le ka etsa metsoalle ea lona e haufi hantle. Sena se ngotsoe ka Bukeng ea litlaleho}** [Surat al-Ahzāb: 6]. Ebile e hlokomelisa kotsi ea ho khaola likamano tsa lelapa, ka ho e ts’oants’a le ho baka likhathatso lefats’eng. Allah Ea Matla Ohle O re: **{Ebe joale, hoja le ne le fuoe matla a ho etsa bobolu lefats’eng le ne le tla khaola likamano tsa malapa? (22) Bao ke bao Allah A ba nyelisitseng, ebile O ba thibile litsebe A ba A ba foufatsa}** (23) [Surat Muhammad: 22-23]. Morumuoa oa Allah (KEL) o itse: “Motho ea khaolang likamano tsa lelapa a ke ke a amoheloa Leholimong.” [E tlalehiloe ke Muslim: 2556]. Batho ba leloko bao motho a lokelang ho boloka likamano le bona ke ba latelang: batsoali, baholoane, baena, likhaitseli, borangoane, baholoane ba ntate oa hae, borakhali, mangoane, malome. Ka ho ts’oana, Islamo e tiisa litokelo tsa moahisane leha e se Lemoseleme. Allah Ea Matla Ohle O re: **{Rapelang Allah, ‘me le se Mo kopanye le letho borapeling. Ebang mosa ho batsoali, ba leloko, likhutsana, bahloki, baahisane ba hole le ba haufi, motsoalle, baeti le makhoba a lona. Kaha Allah ha A rate batho ba khopo, ba ikhohomosang.}** [Surat an-Nisā’: 36]. Morumuoa oa Allah (KEL) o itse: “Gabariele o lutse a nkhothaletsa ts’oaro e ntle ea baahisane ho fihlela ke nahana hore o tla ba etsa bajalefa.” [E tlalehiloe ke Abu Dāwūd: 5152].

# 33. Islamo e lumelletse lintho tse nepahetseng lijong le linong; ea laela bohloeki pelong, 'meleng le ntlong (sebaka sa moo ho pheloang); ka ho ts'oana ea lumella lenyalo joalokaha le ile la tlama ho baporofeta (khotso le mahlohonolo tsa Allah li be ho bona - KEB). Le bona ba ne ba lumelletse lintho tsohle tse nepahetseng.

Islamo e lumelletse lintho tse nepahetseng lijong le linong. Morumuoa oa Allah (khotso le mahlohonolo tsa Allah li be ho eena) o itse: "Oho lona batho, Allah o nepahetse o amohela feela ba nepahetseng, ebile Allah o laela balumeli joalokaha A ile a laela Barumuoa (KEL),Allah O re:**{ Oho lona Barumuoa Baka, jahang le noe ho tse nepahetseng le ithute tse nepahetseng, le ele hloko hore Ke tseba tsohle.}**, Allah a nto re hape: **{Oho lona ba lumelang, jahang le noe ho tse nepahetseng , tseo le li fuoeng , le lebohe Allah haeba feela le tiile le lumela ho ena.}** Temana e re: Eaba o bua ka motho ea tsamaileng leeto le le lelele hoo moriri oa hae o neng o le makhasa ’me o koahetsoe ke lerōle. O phahamisetsa letsoho la hae leholimong (a re): ‘Oho Allah! Oho Allah!’, empa lijo tsa hae ha li molaong, seno sa hae ha se molaong, le seaparo sa hae ha se molaong, ’me o pota-potiloe ke lintho tse seng molaong. Joale thapelo ea hae e ka amoheloa joang?” [E tlalehiloe ke Muslim: 1015]. Allah Ea Matla Ohle O re: **{Ere, “Ke mang ea hanetseng mekhabiso le lijo tse molaong tseo Allah A li hlahiselitseng bahlanka ba Hae? E re, “Ke tsa ba lumetseng bophelong ba lefats’e lena, ‘me e tla ba tsa bona ka ho khetholoha feela ka Letsatsi la Tsoho. Ke kahoo Re hlakisang litemana ho batho ba nang le tsebo”}** [Surat al-A‘rāf: 32]. Islam e laela tlhoekiso ea pelo, 'mele le ntlo, ke ka lebaka leo (Allah) A entseng lenyalo hore le be molaong joalokaha A entse joalo ho baporofeta le barumuoa (khotso le mahlohonolo tsa Allah li be ho bona) 'me le bona ba laela ho etsa botle bohle **{Allah O le etselitse basali ba mofuta oa lona, ‘me ka balekane ba lona O le file bana le litloholo, ‘me O le file lintho tse molemo. Na ba ntse ba lumela mashanong (linthong tse sa nepahalang), 'me haele melemo ea Allah ba ea e latola?}** [Surat an-Nahl: 72]. Allah Ea Matla Ohle O re: **{Hloekisa liaparo tsa hao (4) U be u qobe borapeli ba Ar-Rujz (lits’oants’o) (5)}** [Surat al-Muddaththir: 4-5]. Morumuoa oa Allah (khotso le mahlohonolo tsa Allah li be ho eena) o itse: A ke ke a kena Leholimong motho eo pelong ea hae ho nang le karoloana ea boikhohomoso. Monna a re: "Empa ruri motho o rata ha liaparo tsa hae li le ntle 'moho le lieta tsa hae." Eaba o re: "Ruri, Allah O Motle ebile O rata botle. Boikhohomoso bo pata 'nete bo be bo khelle batho fats’e". [E tlalehiloe ke Muslim: 91].

# 34. Islamo e thibela libe tse kholo joaloka borapeli ba melimo e mengata, ho se lumele, ho khumamela lits’oants’o, ho rehella ntho tse itseng ka Allah kantle le tsebo; ho bolaea bana kapa meea e senang molato; ho baka bobe (bobolu) lefats’eng; boloi; bohlola bo pooaneng kapa bo ipatileng; thobalano ea batho ba boleng bo le bong; phaello ea chelete (tsoala ea chelete); le ho ja liphoofolo tse shoeleng kapa tse hlajetsoeng melimo kapa balimo. Ho tloha moo, Allah O thibetse ho ja nama ea kolobe; lintho tse lits’ila; ho ja mafa a likhutsana; ho qhekella nakong eo u bekhang sekaleng (boqhekanyetsi khoebong); le ho khaola likamano tsa lelapa (leloko). Baporofeta bohle (KEB) ba lumellana ka ntsoe-leng ka lintho tse ka holimo tse thibetseng.

Islamo e thibela libe tse kholo joaloka borapeli ba melimo e mengata, ho se lumele, ho khumamela lits’oants’o, ho rehella ntho tse itseng ka Allah kantle le tsebo; ho bolaea bana kapa meea e senang molato. Allah Ea Matla Ohle O itse: **{E re [Oho Moporofeta]: “Tlohong, Ke tl’o le phetela seo Morena oa lona A se thibetseng ho lona: Le se ke la Mo kopanya le mang kapa mang bomolimong ba Hae, le hlomphe batsoali ba lona. Le se ke la bolaea bana ba lona ka lebaka la ho ts’aba bofutsana (tlala), hobane Rona Re baballa lona le bona. Le se ke la atamela liketso tse hlabisang lihlong, ebang ke tse pepeneneng kapa lekunutung. Le se ke la bolaea moea o halalelitsoeng ke Allah, kantle ho molao. Sena ke seo A le laelang sona, hore le tle le utloisise. Le se ke la atamela thepa ea khutsana, haese ho e (thepa) ntlafatsa, ho fihlela e (khutsana) fihletse lilemo tsa kholo. Fana ka tekanyo e feletseng le boima bo nepahetseng (ha u le khoebong) ka toka. Ha Re imetse moea ofe kapa ofe ho feta kamoo o ka jarang. 'Me le boloke toka ha le bua (le ha le fana ka kahlolo), esita le haele ba haufi le lona ka likamano. Le ho phethahatsa selekane sa Allah. Sena ke seo A le laelang sona, hore le tle le hlokomele (hopole).}** [Surat al-An‘ām: 151-152]. Allah Ea Matla Ohle O boetse O itse: **{E re, “Morena oaka, O thibetse liketso tse hlabisang lihlong tse etsoang pepeneneng kapa lekunutung, boetsa-libe, tlatlapo e senang toka, ho Mo kopanya borapeling ka seo A sa se fang matla, le ho bua ka Eena ka tseo le sa li tsebeng (ho Mo etseletsa).”}** [Surat al-A‘rāf: 33]. Islamo e thibela polao ea meea e senang molato (ho bolaea le ho hlorisa batho kapa libopuoa tse ling kantle ho mabaka). Allah Ea Matla Ohle O itse: **{Le se ke la bolaea moea oo Allah A le hanetseng ka ona, kantle ho molao. Haeba motho a bolailoe ka ho tlatlaptjoa (kapa ka phoso), Re file moja-lefa oa hae matla (a ho batla mats’eliso), empa ha a lokela ho tlola moeli oa polao, kaha o sa ntse a filoe ts’ireletso [ke molao].}** [Surat al-Isrā’: 33]. Allah Ea Matla Ohle O itse: **{Le ba sa khumameleng molimo o mong kantle ho Allah ‘me ba sa bolaee moea oo Allah A o thibetseng kantle le haele tlas’a kabo ea toka, ebile ba sa etse bohlola hobane ea etsang e ‘ngoe ea tseo o tla fumana kotlo.}** [Surat al-Furqān: 68] Islamo e thibela ho baka bobolu lefats’eng. Allah Ea Matla Ohle O itse: **{Le se ke la jala bobolu lefats’eng kamor’a hore bo lokisoe.}** [Surat al-A‘rāf: 56]. Allah Ea Matla Ohle O tlalehile polelo ea moporofeta Shu'ayb (KEL) ha a ne a re ho sechaba sahae: **{ “Oho lona batho ba heso, khumamelang Allah; ha le na molimo ntle le Eena. Ho tlile bopaki bo hlakileng ho lona ho tsoa ho Morena oa lona. Phethahatsang litekanyo le boima le se siteloe batho ka tokelo tsa bona le se bake bobolu lefats’eng kamor’a tlhabollo ea lona. Ho molemong oa lona haeba le balumeli."}** [Surat al-A‘rāf: 85]. Islamo e thibela boloi joalokaha Allah Ea Matla Ohle A itse: **{Lahlela se letsohong la hau le letona; se tla koenya seo ba se entseng. Ba mpa ba iqapetse leqheka la boloi, etsoe moloi a ke ke a atleha, hohle moo a eang.}** [Surat Taha: 69]. Morumuoa oa Allah (KEL) o itse: “Qobang libe tse supileng tse timetsang.” Ba ile ba re: “Oho Morumuoa oa Allah, ebe ke li fe?” Eaba o re: “borapeli ba melimo e mengata; boloi; ho bolaea motho ka thoko ho molao; ho ja tsoala ea chelete; ho ja thepa ea khutsana; ho baleha lebaleng la ntoa; ho etselletsa ka bohlola mosali ea hloekileng, ea se nang molato le ea lumelang.” [E tlalehiloe ke Al-Bukhāri: 6857]. Islamo e thibela bohlola bo hlahelletseng pooaneng le bo ipatileng, bofebe le thobalano ea batho ba boleng bo le bong (monna ea etsang thobalano le monna emong kapa mosali ea etsang thobalano le mosali emong); bopaki ba tsona bo hlalositsoe qalong ea ntlha ena. Islamo e boetse e thibela tsoala ea chelete, joalokaha Allah Ea Matla Ohle A itse: **{Oho lona ba lumelang! Ts’abang Allah, ‘me le lahle se setseng [sebakeng sa lona] sa tsoala ea chelete, haeba le le balumeli ba ‘nete. (278) Empa haeba le sa e tlohele, le hlokomele hore Allah O phatlallalitse ntoa ‘moho le Morumuoa oa Hae. Leha ho le joalo, haeba u baka, le ka boloka chelete ea lona [kantle ho tsoala], ha e nts’e kotsi kapa hona ho baka kotsi (279)}** [Surat al-Baqarah: 278-279]. Allah ha A ts'episa moetsa-libe ntoa joalokaha A ts'episitse motho ea jang tsoala hobane tsoala e ameha ts’enyong ea litumelo, malapa, thepa le maphelo (e etsa hore batho ba kule moeeng). Islamo ha e lumelle ho jeoa hoa nama ea phoofolo e shoeleng, phoofolo tse hlabetsoeng balimo (mafu) le nama ea kolobe. Allah Ea Matla Ohle O re: **{Se le hanetsoeng ka sona (sebakeng sa lijo) ke setopo sa phoofolo e shoeleng, mali, nama ea kolobe, ha ho ea ka li lumellang kantle le Allah, le tse hlabetsoeng balimo (melimo), kapa tseo lebitso la Allah le sa bitsoang nakong eo li hlajoang, tse bolailoeng ka ho khangoa (kapa ho hlokofatsoa), kapa ho oela ka hlooho, kapa ho bolaoa ka ho motsuloa manaka kapa ho nts’oa likarolo li ntse li phela, kapa tse harotsoeng ke libatana tsa naha kantle le haeba le ka khona ho li qetela, kapa tse hlabetsoeng holim’a An-Nusab (aletara tsa majoe tseo ho etsetsoang mahlabelo ho melingoana)…}** [Surat al-Mā’idah: 3]. Islamo e boetse e thibela ts’ebeliso ea lintho tse taeang (le lithethefatsi) le lintho tsohle tse sa hloekang, tse lits’ila. Joalokaha Allah Ea Matla Ohle A itse: **{Oho lona ba lumelang, botaoa, tlholisano ka lichelete (ho becha), lits’oants’o le litaola li lits’ila, ke mosebetsi oa Satane; ka hona qobang lintho tse joalo [tse mpe], hore le tsebe ho ba le katleho. (90) Satane o ipatlela ho aha bora le lehloeo pakeng tsa lona, ka lintho tse taeang le tlholisano ea lichelete, le ho le sitisa ho hopola Allah le thapelo. Hobaneng le sa li tlohele?(91)}** [Surat al-Mā’idah: 90-91]. Ho boletsoe pejana ntlheng ea nomoro ea (31) kamoo Moporofeta (KEL) a hlalosoang ka har'a Torah e le eena ea thibelang litšila. Allah Ea Matla Ohle O re: **{Bao ba latelang Morumuoa – Moporofeta ea sa tsebeng ho bala le ho ngola – eo tlhaloso ea hae ba e fumanang kahare ho Torah le Evangeli. O ba lumella hore ba etse botle ebile o ba thibela ho etsa bobe; o ba lumella ho etsa ka molao sohle se hloekileng ‘me o ba thibela ho se etse se sa hloekang; o ba imolla boimeng ba bona le litlamong tseo ba neng ba le ho tsona. Joale bao ba lumelang ho eena, ba ea mo hlonepha ebile ba ea mo sireletsa, ba be ba latele khanya e rometsoeng tlaase ka eena – ke bona ba tla atleha.”}** [Surat al-A‘rāf: 157]. Islamo e thibela ho ja thepa tsa likhutsana kantle ho molao. Allah Ea Matla Ohle O re: **{Nehang likhutsana leruo la tsona, le se ke la nka thepa tsa lona tse mpe la ba fa tsona hore le nke tsa bona tse nepahetseng (hona ke ho ba qhekella), kapa ho ja maruo a bona ka ho a kopanya le a lona; kaha sena ke sebe se seholo.}** [Surat an-Nisā’: 2]. Allah Ea Matla Ohle O boetse A re: **{Ruri, ba jang thepa ea likhutsana kantle ho toka, ba mpa ba ja mollo ka limpeng tsa bona, ‘me ba tla cha lelakabeng le chesang.}** [Surat an-Nisā’: 10]. Islamo e hanela ho qhekella ka litekanyo le boima. Allah Ea Matla Ohle O re: **{Ho mali-mabe balotsana, (1) ba nkang tekanyo e felletseng ha ba nka ho ba bang, (2) empa ba (qhekella ka ho) fokotsa tekanyetso ha ba fa ba bang. (3) Ele hore ha ba nahane hore ba tla tsosoa bafung (ho tla ahloloa)? (4)}** [Surat al-Mutaffifīn: 1-4].

Islamo e thibetse ho khaola likamano tsa lelapa, 'me e bonts'itse sena ntlheng ea (31) pejana, ebile e bonts'a litemana le Hadith tse buang ka eona taba eo. 'Moho Baporofeta le Barumuoa (KEB) ba lumellana kaofela hoa bona ka thibelo ea lintho tsena tse fosahetseng (tse thibetsoeng).

# 35. Islamo e hanela mekhoa eohle e sa nepahalang joaloka leshano, ho qhekella, bokhukhuni, bolotsana, lefufa, maquloana a boqhekanyetsi, bosholu, tlolo tsa molao, khatello le mekhoa eohle e mebe.

Islamo e hanela mekhoa eohle e sa nepahalang, joalokaha Allah Ea Matla Ohle A re: **{U se ke oa reteletsa sefahleho sa hau hole le batho [ka ho nyelisa], u se ke oa tsamaea lefats’eng ka boikhohomoso. Ruri, Allah ha A rate motho ea ikhohomosang le ea ithorisang}** [Surat Luqmān: 18]. Morumuoa oa Allah (KEL) o boetse a re: “Ruri, har’a ntho tse ratehang ho 'na le ea haufi le 'na kahar’a lona ka Letsatsi la Kahlolo, ke ea nang le boits’oaro bo botle. ‘Me ea sa rateheng ‘me ea thoko le nna ka Letsatsi la Kahlolo ke ea buang haholo, ea ikhants’ang le Mutafayhiqun.” Ba ile ba botsa: “Oho Morumuoa oa Allah, re tseba ba buang haholo le ba ikhants’ang empa ha re tsebe hore na Mutafayhiqun ke bo mang.” A ba araba a re: “Ba ikhohomosang.” [E qotsitsoe ho Al-Silsilah al-Sahīhah: 791]. Islamo e hanela leshano joalokaha Allah Ea Matla Ohle A re: **{...Ruri, Allah ha A tataise motho eo e leng setlōli sa molao le ea leshano}** [Surat Ghāfir: 28]. Morumuoa oa Allah (KEL) o itse: “Hlokomelang leshano, ruri leshano le lebisa bobeng, ‘me bobe bo lebisa Mollong oa Lihele, ‘me motho o tla tsoela-pele a bue leshano, a be a tloaele ho thetsa ho fihlela a tlalehiloe libukeng tsa Allah ele motho ea leshano.” [E tlalehiloe ke Muslim: 2607]. Morumuoa oa Allah (KEL) o itse: “Mats’oao a moikaketsi a mararo: nakong eo a buang, o ea thetsa; nakong eo a etsang ts’episo, o ea e roba; ‘me ha a fuoe lintho ho li hlokomela, o fetohela mong’a tsona (ha a tšepetsoe ho hong, o etsa bolotsana).” [E tlalehiloe ke Al-Bukhāri: 6095]. Islamo e thibela boqhekanyetsi Ho ea ka Hadīth: “Morumuoa oa Allah (KEL) ho ne ho etsahale a fete moo ho bokelletsoeng lijo li entse hlaba (hlaba ea koro). O ile a sunya letsoho la hae kahar’a hlaba eo, eaba menoana ea hae etsoa e le mongobo. O ile a re: ‘Oho, mong’a lijo, ke eng hoo?’ O ile a araba: ‘Oho Morumuoa oa Allah, hlaba ena e ile ea neloa ke pula.’ Eaba o re: ‘Hobaneng u sa tlisa karolo e e netsoeng ke pula kaholimo hore batho ba tsebe ho bona? Ea qhekellang ha se karolo eaka (hase molateli oaka).’” [E tlalehiloe ke Muslim: 102]. Islamo e thibela bohlaba-phieo, ho fetohela likano le boqhekanyetsi. **{Oho lona ba lumelang! le se ke la fetohela Allah le Morumuoa kapa ho fetohela lintho tse siiloeng tlhokomelong ea lona, le tseba}** [Al-Anfal: 27]. Allah Ea Matla Ohle O re: **{Bao ba phethahatsang selekane sa Allah ‘me ba sa robe lits’episo}** [Surat ar-Ra‘d: 20]. Morumuoa oa Allah (KEL) one a tloaetse ho laea mabotho a hae nakong eo a itlhophelang ho ea ntoeng: “Loanang, empa le se ke be la utsoa letho linthong tse hapiloeng ntoeng, le se be mahlaba phieo, le se bolae ka ho poma likarolo tsa ‘mele ‘me le se bolae bana.” [E tlalehiloe ke Muslim: 1731]. Morumuoa oa Allah (KEL) o itse: “Ea nang le limelo tse tse ‘ne e tla be ele moikaketsi ‘me ea nang le semelo se le seng sa tse tse ‘ne o tla be a ena le semelo sa boikaketsi se le seng kantle kapa ho fihlela a bo nyahlalitse: Ha a ts’epetsoe ntho, o etsoa fats’e; ha a bua, oa thetsa; ha a theha selekane, o etsa bolotsana; ‘me nakong eo a etsang khang, o kheloha ‘neteng.” [E tlalehiloe ke Al-Bukhāri: 34]. Islamo e thibela mona. Allah Ea Matla Ohle O re: **{Kapa ba shoela batho ba bang mona ka tseo Allah A ba fileng tsona ho tsoa maruong a Hae? 'Me ka hona Re se Re ile Ra fa lelapa la Abrahama Buka le tataiso, 'me Ra beha ho bona borena bo boholo.}** [An-Nisa: 54]. Allah Ea Matla Ohle O re: **{Joalokaha Bongata ba batho ba Buka ba lakatsa ho le khutlisetsa ho se lumeleng, kamor’a hore le lumele. Ka lebaka la ho le shoela mona, le kamor’a hore ‘nete e ba totoballe. Iphapanyeng le batso'arele ho fihlela thato ea Allah e phethahetse, kaha Allah O na le bokhoni ba ntho tsohle}** [Surat al-Baqarah: 109]. Morumuoa oa Allah (KEL) o itse: Mafu a lichaba tse tlileng pele ho lona a ntse a khasetsa ho lona: mona le lehloeo, eleng Hāliqah (ele ho le kuta). Ha ke bue ka ho kuta moriri, empa ho kuta borapeli. Ka Eo moea oaka o leng taolong ea Hae, le ke ke la kena Leholimong ho fihlela le lumela, le ke ke la lumela ho fihlela le ratana. Ke le bolelle hore na ke eng e tla le matlafatsa? Abelanang litumeliso tsa khotso kahar’a lōna.” [E hlalositsoe ke Al-Tirmidhi: 2510]. Islamo e thibela maquloana a lits’ebo le boqhekanyetsi, ke ka hona Allah Ea Matla Ohle A reng: **{Ka hona, Re behile motseng o mong le o mong batho ba fosahetseng ka ho fetisisa hore ba etse ‘momori ea bona, empa ba itherela bora, ba mpa ba sa elelloe}** [Surat al-An‘ām: 123]. Allah Ea Matla Ohle O tlalehile Majode a ile a rera ho bolaea Messiea (KEL) empa Allah O ile A khutlisetsa merero eo ea bona khahlanong le bona, ruri ‘momori o lits’ila ha o hlokofatse mang kapa mang kantle le mong’a ona. Allah Ea Matla Ohle O re: **{Nakong eo Jesu a belaellang tlhokahalo ea tumelo ho bona, o ile a re: “Ke bomang ba nthusang sebakeng sa ho sebeletsa Allah?” Barutuoa (ba hae) ba ile ba re: “Re bathusi ba Allah. Re lumela ho Allah; ‘me re bea bopaki hore re ikoba ho Allah (re Mamoseleme) (52) Morena oa rona, re lumela ho seo O se rometseng, ebile re latela morumuoa; ka hona re bale har’a ba behang bopaki [‘neteng]. (53) Ebile [ba sa lumeleng] ba entse merero, empa Allah le Eena O entse morero, ‘me Allah ke Eena Moreri Ea Moholo ka ho fetisisa. (54) ‘Me [hopola] nakong eo Allah A neng A re, “Oho Jesu, Ke tla u nka, ke u nyollele ho ‘Na, le ho u pholosa ho ba sa lumeleng ho fihlela ka Letsatsi la tsoho ea bafu. ‘Me le tla khutlela ho ‘na kaofela hoa lona, ebe Ke ahlola lipakeng tsa lona malebana le tseo le neng le fapana (ka tsona). (55)}** [Surat Āl ‘Imrān: 52-55]. Ho tlatselletsa, Allah Ea Matla Ohle O tlalehile hore batho ba bo-Moporofeta Salih (KEL) ba ne ba batla ho ‘molaea ka ho etsa ‘momori le lequjoana la bolotsana, empa Allah O ile A khutlisetsa merero eno ea bona ho bona, eaba O ba bolaea kaofela hoa bona. Allah Ea Matla Ohle O itse: **{Ba ile ba re: “Ha re hlapanyeng ka Allah kaofela hoa rona hore re tla ‘molaea bosiu ‘moho le lelapa la hae. Ebe re bolella mojalefa oa hae, ‘Ha rea ka ra bona polao ea lelapa la hae, kannete ruri re bua ‘nete.” (49) Leha ba entse leqheka le Rona Re ile Ra rera, empa ba ne ba sa elelloe. (50) Bonang litholoana tsa morero oa bona: Re ile Ra ba timetsa ‘moho le batho ba habo bona (51)}** [Surat an-Naml: 49-51]. Islamo e thibela bosholu. Morumuoa oa Allah (KEL) o itse: “Seotsoa ha se molumeli ka nako eo se etsang bohlola, lesholu ha se molumeli ka nako eo le utsoang, ‘me le letaoa ha se molumeli ka nako eo le ntseng le noa, ke ka hona ho ntseng ho ena le monyetla oa ho baka.” [E tlalehiloe ke Al-Bukhāri: 6810]. Islamo e thibela ho tlola molao kapa ho se hlomphe molao joalokaha Allah Ea Matla Ohle A re: Ruri, Allah O laela kabo ea toka le mosa (boits’oaro bo botle) le ho thusa ba leloko (ka ho ba fa litokelo tsa bona), le ho thibela liketso tse soabisang, tse mpe le khatello. O le hlokomelisa tsena hore mohlomong le tle le hopole. [Surat an-Nahl: 90]. Morumuoa oa Allah (KEL) o itse: “Ruri, Allah O nts’enoletse hore le lokela ho ikokobetsa, hore ho se be ea hatellang emong kapa a ikhohomosetsang ba bang” [E tlalehiloe ke Abu Dāwūd: 4895]. Islamo e thibela khatello, joalokaha Allah Ea Matla Ohle A re: **{ Allah ha A rate bahatelli}** [Surat Āl ‘Imrān: 57]. Ebile Allah Ea Matla Ohle O re: **{ baetsa-libe ba ke ke ba atleha}** [Surat al-An‘ām: 21]. Allah Ea Matla Ohle O itse: **{... haele baetsa-libe O se A ba hlophetse kotlo e bohloko}** [Surat al-Insān: 31]. Morumuoa oa Allah (KEL) o itse: “Hona le mekhahlelo e meraro ea batho, bao lithapelo tsa bona li ke keng tsa furalloa: ‘Musi ea busang ka toka, motho ea itimmeng ho fihlela a robile boitimo ba hae le thapelo ea motho ea hatelletsoeng eo lithapelo tsa hae li phahamisetsoang kaholimo ho maru ‘me menyako ea Leholimo e buloang sebakeng sa tsona ‘me Morena Ea Matla Ohle O re: “Ka matla Aka, ruri Ke tla u thusa, le ha ekaba kamor’a nakoana.’” [E tlalehiloe ke Muslim ha khuts’oane ka mantsoe a fapaneng hanyane le ana ho: 2749; Al-Tirmidhi ka mantsoe a fapaneng hanyane le ana ho: 2526; ‘me ana a ka holimo ke a e tlalehiloeng ke Ahmad: 8043]. Nakong eo Moporofeta (KEL) a neng a romela Mu’adh naheng ea Yemen, o ile a re ho eena: “Hlokomela kopo (thapelo) ea motho a hatelletsoeng; kaha ha ho moeli pakeng tsa eona le Allah.” [E tlalehiloe ke Al-Bukhāri: 1496]. Morumuoa oa Allah (KEL) o itse: “Hlokomela haeba e mong oa lona o tla fosa motho eo eseng Lemoseleme (Mu‘āhid) empa ba ena le tumellano, kapa ho hatikela litokelo tsa hae kapa ho mo hatella ho etsa mosebetsi o boima ho feta bokhoni ba hae, kapa ho nka ntho efe kapa efe ea hae kantle le tumellano, nke ke ka mo ts’ehetsa ka Letsatsi la Kahlolo.” [Ho tsoa ho Sunan Abu Dāwūd: 3052]. Joalokaha le se le bone, Islamo e thibela merero eohle e mebe, khatello le litlolo tsa molao.

# 36- Islamo e thibela litšebelisano tsa lichelete tse kenyelletsang tsoala, kotsi, thetso, khethollo, ho qhekella, kapa ho baka likoluoa ​​​​tsa sechaba, merabe le batho ka bomong.

Islamo e thibela litšebelisano tsa lichelete tse kenyelletsang tsoala, kotsi, thetso, khethollo, ho qhekella, kapa ho baka likoluoa ​​​​tsa sechaba, batho le batho ka bomong. Litemana le Hadith tse ts'ehetsang thibelo ea tsoala, khatello, ho qhekella le ho baka bobolu lefats’eng. Allah Ea Matla Ohle O re: **{Bao ba hlorisang banna le basali ba lumelang ka seo ba sa se etsang, ba tla jara boima ba liketseletso le sebe se hlakileng.}** [Surat al-Ahzāb: 58]. Allah Ea Matla Ohle O re: **{Ea etsang ka ho loka - ke molemong oa moea oa hae; ‘me ea etsang bobe ke khahlanong le bo-eena. ‘Me Morena oa lona O aba toka ho bahlanka bohle [ba Hae]}** [Surat Fussilat: 46]. Kahar’a Sunnah, ho tlalehiloe hore Morumuoa oa Allah (KEL) o laetse hore ha ho tlhokofatso kapa boiphethetso ha motho a hlokofalitsoe. [Sunan Abu Dāwūd]. Moporofeta oa Allah (KEL) o itse: "Eo a neng a lumela ho Allah le Letsatsi la ho qetela ke hore a se hlokofatse moahisane oa hae, ea lumelang ho Allah le Letsatsi la ho qetela ke hore a amohele moeti oa hae hantle, ea lumelang ho Allah le Letsatsi la ho qetela ke hore a bue se nepahetseng kapa a thole." Ho e 'ngoe tlhaloso: ke hore a etse hantle ho moahisane oa hae E tlalehiloe ke Muslim, Moporofeta oa Allah (KEL) o itse: "Mosali o ile a khents'oa ke katse a e koalla ho fihlela e shoele; eaba o kena Liheleng ka lebaka leo. Ha a ka a e fa lijo kapa lino nakong eo a e koalletseng kapa ho e lokolla ho iphumanela lijo tsa lefats’e." E tlalehiloe ke Bukhāri: 3482, Sena ke moo motho a etselitseng katse bora, joale nahana moo eleng ho motho. Ibn Umar (e ka Allah A ka thabisoa ke bona) o itse: Moporofeta oa Allah (KEL) o ile a hloella ho Mimbar (aletareng); eaba o hooa ka lentsoe le phahameng a re: “Oho lona ba lumetseng ho Islamo ka maleme a lona, empa tumelo e ntse e so fihle lipelong tsa lona, le se utloise Mamoseleme bohloko (le se ba nts’e kotsi), kapa ho ba tlontlolla, kapa ho iketsa limpimpi hore le tsebe ho utulla liphiri tsa bona. Ruri kannete, ea ka lekang ho utulla liphiri (makunutu) tsa ngoan’a bo oa Lemoseleme, Allah O tla beha liphiri tsa hae pooaneng, le tse kahar'a thoto ea hae.” Ea neng a pheta hadith ena o ile a re: “Ka le leng la matsatsi, Ibn Umar a sheba Ntlo (Ka’abah) eaba o re: ‘O mo holo ruri ebile o ea halalela! Molumeli ha a sireletseha (khahlanong le mehopolo e lits’ila) joaloka uena mahlong a Allah.’” E tlalehiloe ke Tirmidhi: 2032 le Ibn Hiban: 5763. Moporofeta oa Allah (KEL) o itse: Eo a neng a lumela ho Allah le Letsatsi la ho qetela ke hore a se hlokofatse moahisane oa hae, ea lumelang ho Allah le Letsatsi la ho qetela ke hore a amohele moeti oa hae hantle, ea lumelang ho Allah le Letsatsi la ho qetela ke hore a bua se nepahetseng kapa a thole. E tlalehiloe ke Al-Bukhāri, Abu Hurayrah (eka Allah A ka thabisoa ke eena) o tlalehile Moporofeta (khotso le mahlohonoloho tsa Allah li be ho eena) a itse: "Na le ea tseba hore na Muflis ke mang?" Ba ile ba re: "Ho rona muflis ke motho ea senang dirham kapa maruo. Eaba o re: "Kannete-nete, Al-Muflis sechabeng saka, ke ea tla tla ka Letsatsi la tsoho ka boitimo, thapelo le Zakaah; O tla a kile a rohaka, ho etseletsa le ho ja maruo a batho ka boqhekanyetsi. e mong le e mong oa bao (a ba rohakileng, a ba etsellelitseng, le bao a jeleng maruo a bona ka botsotsi) o tla fuoa ho tsoa liketsong tsa hae tse ntle. Haeba liketso tsa hae tse ntle li feela pele toka e phethoa, o tla fuoa ho tsoa ho tse ling tsa libe tsa bona, ebe o huleloa Mollong oa Lihele.” [E tlalehiloe ke Muslim: 2581; Al-Tirmidhi: 2418; le Ahmad o tlalehile Hadith e ka holimo: 8029]. Morumuoa oa Allah o itse: “Hone ho ena le lekala la sefate le neng le tloaetse ho hlokofatsa batho. Motho emong ke ha a le tlosa, eaba o amoheloa Leholimong.” [Al-Bukhārī o tlalehile moelelo oa eona: 652; Muslim: 1914; Ibn Mājah: 3682; le Ahmad: 10432] Mantsoe a ka holimo ke a Hadith e tlalehiloeng ke Ahmad le Ibn Majah. Ho hlakile hore ho tlosa lintho tse hlokofatsang batho tseleng, ho ka thusa ka ho kenya moetsi oa teng hore a kene Leholimong; Joale ebe motho ea hlokofatsang batho ba bang ‘me ba ba senyetsa maphelo?

# 37. Islamo e kenyellelitse lithuto ho boloka kelello le ho thibela tse e senyang joaloka ho sebelisa lintho tse taeang. Islamo e phahamisitse maemo a kelello ka tsela eo e (Islamo) bang mokokotlo oa babuelli ba molao. E lokollotse maikutlo litlamong tsa lintho tsa boiqapelo le borapeli ba bohata. Islamo ha ena makunutu kapa lintho tse khethehileng sebakeng sa sehlopha se itseng sa batho, empa melao le tsamaiso ea teng li sebetsa ka ho ts’oana (ho lekana) ‘me li ipapisa le toka le bohlale.

Islamo e kenyellelitse lithuto ho boloka kelello le ho phahamisa maemo a boikarabello joalokaha Allah Ea Matla Ohle A re: **{Ruri! Kutlo, pono le pelo; kaofela hoa tsona li tla ikarabella (ho Allah).}** [Surat al-Isrā’: 36]. Ka hona, ho ea tlama ho motho hore a hlokomele kelello ea hae. Ka lebaka lena, Islamo e thibela tai le lithethefatsi. Haele thibelo ea tai, ke se ke e hlalositse ntlheng ea (34). Hona le litemana tse ngata tsa Kor’ane tse qetellang ka: **{..hore le tsebe ho utloisisa}** [Surat al-Baqarah: 242] Allah Ea Matla Ohle O boela A re: **{Bophelo ba lefats’e lena ha se letho haese papali le boithabiso, empa se molemo ke ntlo (eo Allah A e lokisitseng sebakeng sa balumeli) ea Bophelong bo tlang ho ba ts’abang Allah. Joale na le na le kutloisiso?}** [Surat al-An‘ām: 32]. Allah Ea Matla Ohle O boela A re: **{Ruri, Re e theoletse tlaase ele Kor’ane ka leleme la Searabo molemong oa hore le tle le e utloisise}** [Surat Yūsuf: 2] Allah Ea Matla Ohle O hlakisitse hore tataiso le bohlale li fana ka litholoana ho batho ba kutloisiso. Allah Ea Matla Ohle O re: **{O fana ka bohlale ho eo A mo ratang; ‘me ea fuoeng bohlale ruri o fuoe botle bo fetisisang, ‘me ha ho ea ka elelloang kantle le batho ba kutloisiso}** [Surat al-Baqarah: 269]. Ka ho ts’oana, Islamo e ts’ehetsa kutloisiso e nepahetseng ea ts’ebeliso ea mabaka. Morumuoa oa Allah (KEL) o itse: “Hona le batho ba bararo ba ke keng ba ahloloa (holim’a lintho tseo ba li entseng): motho ea khalehileng ho fihlela a phaphame, ngoana ho fihlela a fihletse lilemo tsa kholo (boroetsana kapa bohlankana) le lehlanya ho fihlela le folile (kelello e sebetsa hantle hape).” [Al-Bukhāri o e tlalehile ele ka sebopeho sa Mu‘allaq (e siileng baqolotsi ba bang) ka tlhaloso e sa khotsofatseng: 5269; Abu Dāwūd o e tlalehile ka lethathamo la baqolotsi le felletseng: 4402; Al-Tirmidhi: 1423; Al-Nasā’i ho Al-Sunan al-Kubra: 7346; Ahmad ka mantsoe a fapaneng ha nyane: 956; le Ibn Mājah o etlalehile hanyane feela: 2042] Islamo e lokollotse maikutlo litlamong tsa lintho tsa boiqapelo le borapeli ba bohata. Allah Ea Matla Ohle O itse ka batho ba mehleng ea khale ba bolumeli ba boiqapelo le ho latola ‘nete e tlisitsoeng ho tsoa ho Allah: **{Ka ho ts’oana, Ha Re eso romele mohlokomelisi motseng pele ho uena, kantle le hore ba hlalefileng har’a bona ba itse, “re fumane baholo ba rona tseleng ena, ‘me re latela tsela tsa bona.”}** [Surat az-Zukhruf: 23]. Allah Ea Matla Ohle O tlalehile puo ea Abrahama (KEL) ho sechaba sa habo: ha ane a re ho sona: **{‘Ke ling lits’oants’o tsee, tseo le li ratang hakaale?’ (52) Ba ile ba re: ‘Re fumane baholo ba rona ba li khumamela.’ (53)}** [Surat al-Anbiyā’: 52-53]. Islamo e tlile ho laela batho ho tlosa borapeli ba lits’oants’o le ho tlohela lipuo tse tloaelehileng tsa bolumeli ba boiqapelo bo jeoeng lefa ho tsoa ho baholo-holo. Batho ba lokela ho latela tsela tsa barumuoa (KEB). Islamong ha ho makunutu kapa melao le melaoana e sebatsang ho batho ba maemo a itseng kapa sehlopha se itseng sa batho. Ali ibn Abu Tālib (E ka Allah A ka thabisoa ke eena), eleng mokhoenyana le moena oa Morumuoa oa Allah (KEL) ka bontat’a bona, o ile a botsoa hore na Morumuoa oa Allah (KEL) na o ne a ee a bonts’e melemo e ikhethang ho bona (ka ho mo bolella lintho tseo a sa li bolellang ba bang) ka eng kapa eng. O ile a re: “Ha a kaba a re khetholla ka letho hobane o ne a etsa lintho ponts’eng moo bohle ba leng teng kantle le se ka selateng sa sabole eaka.’ O ile a nts’a sengoliloeng seo ho sona ho neng ho ngotsoe: “Thohako ebe ho ea etsang sehlabelo molemong oa ba bang kantle ho Allah, e ka Allah A ka beha thohako ho ea senyang meeli (ea masimo, majarete kapa naha), e ka Allah A ka beha thohako ho ea rohakang ntatae, e ka Allah A ka beha thohako ho ea fanang ka mots’abeli ho moiqapeli (tabeng tsa tumelo j.k Bakreste).” [E tlalehiloe ke Muslim: 1978]. Tlhakiso, melao le tsamaiso tsa Islamo li sebetsa ka ho ts’oana (ho lekana) ‘me li ipapisa le toka le bohlale.

# 38. Joaloka balateli ba litumelo tsa bohata ba sitoa ho hlokomela lintho tse hanyetsanang le tse fosahetseng kahare ho tsona, motsamaisi o atleha ho ba kholisa hore tumelo e kaholimo ho boinahano ba kelello le hore balateli, ha ho se hlokahalang hore ba se utloisise ka tumelo. Islamo, ka hlakoreng le leng, e bona tumelo ele se lokelang ho lumellana le kelello. Ha tumelo tsa bohata tsona li tlosa maikutlo a balateli a ho inahanela hore e be balateli ba ikobelang melao le tsamaiso, ha Islamo eona e amohela maikutlo a motho ka mong hore a tsebe ho utloisisa semelo sa ntho e ‘ngoe le e ‘ngoe e mo pota-potileng.

Haeba balateli ba litumelo tsa bohata ba sitoa ho hlokomela lintho tse hanyetsanang le tse fosahetseng kahare ho tsona, motsamaisi o atleha ho ba kholisa hore tumelo e kaholimo ho boinahano ba kelello le hore balateli, ha ho se hlokahalang hore ba se utloisise ka tumelo. Islamo, ka hlakoreng le leng, e bona tumelo ele se lokelang ho lumellana le kelello. Ha tumelo tsa bohata tsona li tlosa maikutlo a balateli a ho inahanela hore e be balateli ba ikobelang melao le tsamaiso, ha Islamo eona e amohela maikutlo a motho ka mong hore a tsebe ho utloisisa semelo sa ntho e ‘ngoe le e ‘ngoe e mo pota-potileng. Allah Ea Matla Ohle O re: **{Ka ho ts’oana, Re u senoletse ts’enolo ka taelo ea Rona. U ne u sa tsebe letho ka Sengoliloeng kapa litaba tsa tumelo, empa Re e (Kor’ane) entse khanya eo ka eona Re tataisang eo Re mo hlokang ho bahlanka ba Rona. Ruri, kannete, u tataisetsa batho tseleng e otlolohileng}** [Surat ash-Shūra: 52]. Ts’enolelo ea Allah e ts’etse bopaki le likhang tsohle tse ka kholisang ho lekana mabapi le ‘nete e fumanehang ho mabaka a tataiso joalokaha ho hlakile tabeng tsa ho ithuta le ho lumela. Allah Ea Matla Ohle O re: **{Oho lona batho, ho tlile ho lona bopaki bo felletseng ho tsoa ho Morena oa lona, ‘me Re rometse tlaase khanya e hlakileng}** [Surat an-Nisā’: 174]. Allah Ea Matla Ohle O batla hore motho a phele katlas’a tataiso ea khanya, tsebo le ‘nete. Ka hlakoreng le leng, meleko le ba khopo ba lakatsa ha a ka phela tlas’a lefifi la ho se lumele, ho hloka tsebo le tahleho. Allah Ea Matla Ohle O re: **{Allah ke Mosireletsi oa ba lumelang; O ba nts’a botebong ba lefifi ho ea khanyeng. Empa haele ba sa lumeleng, basireletsi ba bona ke melimo ea bohata; ba ba nts’a khanyeng ho ba isa botebong ba lefifi}** [Surat al-Baqarah: 257].

# 39. Islamo e tlotlisa tsebo e hlakileng le ho khothaletsa liphuputso tse nepahetseng tse se nang lits’ekamelo tsa mahlale, le hore re itekole le ho sheba lintho tse molemong oa rona le lefats’e la rona. Litholoana tsa liphuputso tsa mahlale tse nepahetseng li nyallana le lithuto tsa Islamo.

Islamo e tlotlisa tsebo e hlakileng, joalokaha Allah Ea Matla Ohle A itse: **{...Allah O tla phahamisa maemo a ba lumelang, le ba filoeng tsebo. Etsoe Allah A ena le Tsebo e felletseng ka seo le se etsang}** [Surat al-Mujādilah: 11]. Allah O behile kano ea barutehi (Ulamah) le ea Hae ‘moho le ea mangeloi ‘moho, hore ka ho feela hoa bona ba paka boteng ba taba ena e kholo. Allah Ea Matla Ohle O re: **{Allah O fana ka bopaki hore ha ho ea lokeloang ke ho khumameloa haese Eena, ‘moho le mangeloi le batho ba tsebo; Ke Eena Ea Abang toka. Ha ho ea lokeloang ke ho khumameloa ntle le Eena, Ea Matla Ohle, Ea Bohlale}** [Surat Āl ‘Imrān: 18]. Sena se bonts’a maemo a phahameng a barutehi ho Islamo. Allah O laetse Moporofeta oa Hae Muhammad (KEL) feela ho kopa ho ekelletsoa tsebo, joalokaha Allah Ea Matla Ohle A re: **{'...e re: ‘Morena oaka! Nkekelletse tsebo’}** [Surat Taha: 114]. Morumuoa oa Allah (KEL) o itse: “Ea latelang tsela ea ho lelekisa tsebo, Allah O tla mo lokisetsa tsela ho ea Leholimong. Ruri, mangeloi a theola mapheeo a ona sebakeng sa motho ea tsomang tsebo ka lebaka la thabo ka se a se etsang. Ruri, bohle ba lulang Maholimong le lefats’eng, ekasita le tlhapi metsing, ba kopa Allah ho ts’oarela motho ea tsomang tsebo. Maemo a phahameng a serutehi ho motho ea rapelang (molateli oa Islamo oa ‘nete) ka tieo a ts’oana le maemo a khoeli ho linaleli tse ling tsa Leholimo. Kannete-nete, barutehi ke bajalefa ba baporofeta, ba sa ruang dinar kapa dirham (ke chelete tse neng li sebelisoa Arabia), empa tsebo. ‘Me ea nang le eona o na le botle bo tsoelelletseng.” [E tlalehiloe ke Abu Dāwūd: 3641; Al-Tirmidhi: 2682; Ibn Mājah ke eena ea tlalehileng mantsoe a ka holimo ho: 223; le Ahmad: 21715]. Islamo e khothaletsa liphuputso tse nepahetseng tse se nang lits’ekamelo tsa mahlale le hore re itekole le ho sheba lintho tse molemong oa rona le lefats’e la rona. Allah Ea Matla Ohle O re: **{Re tla ba bonts’a Mats’oao a Rona lihloliloeng (lefats’eng), le ho bobona, ho fihlela ho hlaka ho bona hore ena (Kor’ane) ke ‘nete. Ha ho ea lekana hore Morena oa hau ke Paki holim’a lintho tsohle?}** [Surat Fussilat: 53]. Allah Ea Matla Ohle O boetse O itse: **{Ha ba elelloe borena ba Maholimo le lefats’e le tsohle tseo Allah A li bopileng, le hore nako e behiloeng sebakeng sa tsona e se e atametse? Ke molaetsa ofe kamora ona (Kor’ane) oo ba tlang ho lumela ho ona?}** [Surat al-A‘rāf: 185]. Allah Ea Matla Ohle O boetse O itse: **{Ha ba eso ho potolohe le lefats’e hore ba bone pheletso ea ba tlileng pele ho bona? Ba ne ba le matla ho ba feta, ba ne ba fata (chepa) lefats’e, ba bile ba aha ho feta kamoo batho bana ba kileng ba aha ka teng. Barumuoa ba bo bona ba tlile ho bona ka mapaki a hlakileng. Ha se Allah Ea ba fositseng, empa ke bona ba iphoselitseng}** [Surat ar-Rūm: 9]. Litholoana tsa liphuputso tsa mahlale tse nepahetseng ha li ea lebelloa ho loants’ana le Islamo. Mohlala, Kor’ane e fane ka lintlha tse felletseng holim’a lintho tse ling lilemong tse sekete le makholo a mane tse fetileng, leha liphuputso tsa mahlale tsa hajoale ele hona li ntseng li fana ka liqeto honajoale lintlheng tse ‘maloa. Sephetho sa liphuputso tsa mahlale haufinyane ene ele hona se lumellanang le Kor’ane holim’a ho bopeha hoa ngoana ka popelong ea ‘m’e oa hae. Allah Ea Matla Ohle O re: **{Re bopile motho ho tsoa motsoakong oa letsopa (metsi le mobu), (12) eaba Re mo beha ele nutfah (lerotholi la tjetje le lero la bosali) kahar’a sebaka se bolokehileng (popelong), (13) eaba Re etsa nutfah lehloele la mali, eaba Re etsa lehloele leo seholo sa nama, eaba Re etsa kahar’a seholo seo masapo, eaba Re apesa masapo ao ka nama, ‘me eaba Re e ntlafatsa ka ho e etsa ‘mopo o sele. Ea Halalelang ke Allah, ‘Mopi Ea Moholo-holo (14)}** [Surat al-Mu’minūn: 12-14].

# 40. Allah O amohela feela le ho putsa liketso, Bophelong bo tlang (kamor’a tsoho ea bafu), tsa ba lumelang ho Eena, ba Mo mamelang, ba bile ba lumela ho barumuoa ba Hae (KEB). Allah ha A amohele liketso tsa borapeli kantle le tseo Eena A li laetseng. Joale, motho a ka ba le ts’epo ea moputso oa Hae joang empa a sa lumele ho Eena? Allah ha A amohele tumelo ea mang kapa mang kantle le hore a lumele ho baporofeta bohle (KEB) le ho molaetsa oa Muhammad (KEL).

Allah O amohela feela le ho putsa liketso, Bophelong bo tlang (kamor’a tsoho ea bafu), tsa ba lumelang ho Eena, ba Mo mamelang le ho lumela ho morumuoa oa Hae (KEL). Allah Ea Matla Ohle O re: **{Mang kapa mang ea lakatsang bophelo bo potlakileng, Re mo potlakela ka bona kamoo Re ratang, ho eo Re mo ratang. Ebe Re mo lokisetsa Lihele, tseo a tlang ho li kena, a nyatseha a bile a furalletsoe. (18) Empa ea lakatsang bophelo ba kamor’a lefu ebile a sebetsa ka thata sebakeng sa teng joalokaha a loketse, ele molumeli – ke bao liteko tsa bona li tlang ho amoheleha. (19)}** [Surat al-Isrā’: 18-19] Allah Ea Matla O boetse O re: **{Mang kapa mang ea etsang liketso tse nepahetseng ebile ele molumeli, boiteko bohle ba hae bo ke ke ba latoloa, kaha Re ntse Re li kenya bukeng ea litlaleho ka ho feela hoa tsona.}** [Surat al- Anbiyā’: 94]. Allah ha A amohele liketso tsa borapeli kantle le tseo A li laetseng, joalokaha Allah Ea Matla Ohle A re: **{“Me ea ratang ho teana le Morena oa hae, ke hore a etse liketso tse ntle ‘me a se kopanye borapeling ba Morena oa hae.”}** [Surat al-Kahf: 110]> Ho hlakile ketso e ka se halalele kantle le hore e hlomamisitsoe ke Allah le hore motho o e etsetsa Allah ka botebo ba ‘nete pelong bo felletseng ebile a lumela ho Allah le baporofeta le barumuoa ba Hae (KEB). Kantle ho moo, liketso tse sa lumellanang le tlhaloso tsena li tla fumana sebaka seo Allah Ea Matla Ohle a se lokisitseng ho ea ka temana tse latelang: **{‘Me Re tla fetohela ho liketso tsohle tseo ba (ba sa lumeleng, ba rapelang balimo le melimo, baetsa-libe j.j) li entseng ebe Re li fetolela ho lerole le hasanang}** [Surat al-Furqān: 23]. Allah Ea Matla Ohle O itse: **{Tsatsing leo, tse ling tsa lifahleho li tla phoqeha (2) ba sebelitse ka thata (ho rapela melimo ea bohata, le ho latela litumelo tsa maiketsetso), (3) ba soabile, ha ba ntse ba chesoa ke Mollo o hlenneng (4)}** [Surat al-Ghāshiyah: 2-4]. Batho bao ba ts’epahala ebile ba sebetsa ka thata, empa ka bomali-mabe, ba tla kena Mollong oa Lihele hobane feela liketso tsa bona li ne li le thoko ho tseo Allah A neng A tataisetsa ho tsona. Liketso tsa bona li ne li sa lumelloa ke Allah ebile li ne li kenyelletsa le borapeli boo eseng ba ‘nete. Ka bokhuts’oane, liketso tse babatsehang tse amoheloang ke Allah ke tse lumellanang le seo Morumuoa oa Hae (KEL) a tlileng le sona. Ha se ntho e utloahalang hore motho ebe ha a lumele ho Allah empa o batla moputso oa Hae. Ho tlatselletsa, Allah ha A lumele tumelo ea mang kapa mang kantle le hore a lumele ho baporofeta (KEB) kaofela le ho molaetsa oa Muhammad (KEB). A mang a mapaki a mabaka ana a se a hlalositsoe ho ntlha ea (20). Allah Ea Matla Ohle O re: **{Morumuoa o lumela ho se rometsoeng ho eena ho tsoa ho Morena oa hae, joaloka ho ts’oana le balumeli. Kaofela hoa bona ba lumela ho Allah, Mangeloi a Hae, Libuka tsa Hae, le ho barumuoa ba Hae [ba re], “Ha ho eo re mo khethollang kahare ho barumuoa ba Hae.” ‘Me ba re, “Rea utloa ebile rea amohela. Re fe ts’oarelo ea Hau, Morena oa rona, ‘me ho uena ke pheletso ea tsohle.}** [Surat al-Baqarah: 285]. Allah Ea Matla Ohle O re: **{Oho lona ba lumelang, lumelang ho Allah, Morumuoa oa Hae, Buka eo a e senoletseng Morumuoa oa Hae le ho Libuka tseo A neng A li rometse pele. Ea sa lumeleng ho Allah, Mangeloi a Hae, Libuka tsa Hae, Barumuoa ba Hae le ho Letsatsi la ho Qetela, o lahlehile ho lahleha kannete}** [Surat an-Nisā’: 136]. Allah Ea Matla Ohle O re: **{“[hopola] nakong eo Allah a etsang selekane le baporofeta, [A re], “Kamor’a hore ke le fe Buka le bohlale, haeba ho tla morumuoa ea lumellanang le se ho lona, ka hona le lokela ho lumela ho eena ‘me le mo ts’ehetse.” Allah O itse: “Na le lumellana le selekane see le ho amohela boitlamo bo?” Ba ile ba re: “E, re ea lumela.” O ile A re: “Ke hore le pake ‘me Ke na le lona har’a lipaki.”}** [Surat Āl ‘Imrān: 81].

# 41. Sepheeo se ka sehloohong sa melaetsa eohle e tsoang ho Molimo ke ho phahamisa boemo ba mohlanka oa Allah Ea Halalelang, Morena oa mafats’e, le ho mo lokolla bophoofolong ho ea bothong, ho phelela lefats’e le ho lumela boiqapelong. Joalokaha u ka bona, Islam ha e tlotle batho kapa ho ba nyollela maemong a phahametseng bokhoni ba bona kapa ho ba etsa melimo.

Sepheeo se ka sehloohong sa melaetsa eohle e tsoang ho Molimo ke ho phahamisa boemo ba mohlanka oa Allah Ea Halalelang, Morena oa mafats’e, le ho mo lokolla bophoofolong ho ea bothong, ho phelela lefats’e le ho lumela boiqapelong. Morumuoa oa Allah (KEL) o itse: “Ea mali-mabe ke morapeli oa dinar le dirham, ‘moho le morapeli oa purupera e metsero ea lesela la silika. Haeba a fuoe letho, o khotsofetse; empa ha a sa fuoa letho, ha a khotsofale.” [E tlalehiloe ke Al-Bukhāri: 6435]. Motho ea phetseng hantle kelellong a ke ke a inehela haese ho Allah; le ha ekaba, maruo, tlhompheho, maemo a phahameng, kapa boemo ba leloko la hae, li ke ke tsa mo etsa lekhoba. Mamela pale e latelang hore u tle u utloisise maemo a batho pele le kamor’a molaetsa oa Islamo. Nakong eo Mamoseleme a pele a balehelang Abyssinia (Ethiopia) ‘me morena oa moo, An-Najashi, ha a ba botsa: “Ke eng tumelo eo e entseng hore le siee batho ba habo lona, ebile le hana ho amohela tumelo eaka kapa e ‘ngoe ea litumelo tsa lichaba tsa rona mona?” Ja‘far ibn Abu Tālib o ile a araba, a re: “Oho morena, re ne re le kahare ho botebo ba lefifi la ho hloka tsebo. Re ne re rapela lits’oants’o tse betliloeng, re ne re ja liphoofolo tse shoeleng, re ne re etsa lintho tse hlabisang lihlong, re ne re khaolo likamano tsa malapa, le hore re ne re le baahisane ba fosahetseng. Ba matla kahare ho rona ba ne ba hatella ba fokolang. Re bile tlas’a boemo bono ho fihlela Allah A phahamisa kahar’a rona monna eo re neng re mo tseba ka botlalo hore o tsoalo lelokong lefe, ka hore o bua ‘nete kamehla, o ea ts’epahala ebile o na le boits’oaro bo botle. O re bitselitse hore re lumele bonngoeng ba Allah le ho rapela Eena A inoosi, le ho furalla seo rona le baholo ba rona re neng re tloaetse ho se rapela kantle ho Allah eleng lits’oants’o tse bopiloeng le majoe. O re laetse ho bua ‘nete, ho phethahatsa litse’piso, ho boloka le ho sireletsa likamano tsa malapa, le ho ba mosa ho baahisane. O re thibetse ho kena-kenana le lintho tse hanetsoeng, ho bolaea, ho etsa lintho tse hlabisang lihlong, ho fana ka bopaki ba boshano, ho ja thepa ea likhutsana kantle ho molao, kapa ho bua mashano ka basali ba its’oereng hantle (ba sa etseng bohlola). O re laetse ho khumamela Allah A le Mong re sa Mo kopanye le letho, ho etsa thapelo, ho lefa Zakah le ho itima (Sawm).” Kamarao ho moo o ile a thathamisa lithuto tsa Islamo eaba o ea eketsa: “Re lumetse eaba rea mo latela; hajoale, re se re rapela Allah A le Mong Feela kantle le ho Mo kopanya boreneng le bomolimong ba Hae. Re nka ho se molaong seo A se entseng hore se se be molaong ho rona, hape re nka ho le molaong seo A se entseng hore se be molaong sebakeng sa rona...” [Ahmad o e tlalehile ka mantsoe a fapaneng hanyane: 1740; Abu Nu‘aym o e tlalehile ka bokhuts’oane ho Hilyat al-Awliyā’: 1/115]. Joalokaha u ka bona, Islam ha e tlotle batho kapa ho ba nyollela maemong a phahametseng bokhoni ba bona kapa ho ba etsa melimo. Allah Ea Matla Ohle O re: **{“E re, “Oho Batho ba Buka, tlohong ho seo re lumellanang ka sona lipakeng tsa rona le lona, eleng hore ha ho eo re mo khumamelang kantle ho Allah, ‘me ha re hokahanye balekane le Eena, ‘me ha re nkane re le melimo kantle ho Allah.” Empa haeba ba furalla, e reng: “Behang bopaki hore re Mamoseleme [re inehela ho Allah].”}** [Surat Āl ‘Imrān: 64]. Allah Ea Matla Ohle O re: **{Kapa hore one a ka le laela ho nka mangeloi le baporofeta ele marena. Na o ne a ka le laela hore le lahle tumelo kamor’a hore le inehele ho Allah [joaloka Mamoseleme]?}** [Surat Āl ‘Imrān: 80]. Morumuoa oa Allah (KEL) o itse: “Le se ke la feteletsa ha le nthorisa joalokaha Bakreste ba fetellelitse ha ba rorisa mor’a Maria, kaha nna ke mpa ke le Mohlanka oa Hae (Allah). Ka hona, mpitseng Mohlanka oa Allah le Morumuoa oa Hae.” [E tlalehiloe ke Al-Bukhāri: 3445].

# 42. Allah O kentse pako (ho bakela libe) molaong oa Islamo. Ke moo motho a retelehelang ho Morena oa hae a bile a nyahlatsa sebe sa hae. Joalokaha Islamo e hlakola libe tsohle tse neng li le teng pele ho eona, ka ho ts’oana le pako e joalo. Ka hona, ha ho lebaka la ho tlalehela motho emong libe tsa hau.

Allah O kentse pako molaong ho Islamo. Ke moo motho a retelehelang ho Morena oa hae a bile a nyahlatsa sebe sa hae. Allah Ea Matla Ohle O re: **{...‘Me retellehelang ho Allah ka pako, kaofela hoa lona, Oho balumeli, hore le tsebe ho atleha}** [Surat an-Nūr: 31]. Allah Ea Matla Ohle O boetse O re: **{Ele hore ha ba tsebe hore ke Allah Ea amohelang pako ea bahlanka ba Hae, ebile O amohela Sadaqaat (limpho), le hore ke Allah A inoosi Ea ts’oarelang, Ea Mohau?}** [Surat at-Tawbah: 104]. Allah Ea Matla Ohle O boetse O re: **{Ebile ke Eena Ea amohelang pako ho tsoa ho bahlanka ba Hae le ho ts’oarela liphoso, O tseba seo le se etsang.}** [Surat ash-Shūrā: 25]. Morumuoa oa Allah (KEL) o itse: “Ruri, Allah O thabisoa ke pako ea mohlanka oa Hae oa molumeli ho feta motho ea lahlehetsoeng ke pelesa ea hae, e bofileng lijo le lino tsa hae, lehoatateng. O ea robala, e re ha a tsoha ebe u ea phahama o eo e tsoma ho fihlela a imeloa ke lenyora. Ebe, o re ho eena (o bua a le mong): ‘Ke tla khutlela morao moo ke neng ke le hona teng ebe ke robala hona teng ho fihlela ke shoa.’ O beha hlooho ea hae holim’a sephaka sa hae, a emetse lefu. Nakong eo a phaphamang, Joo! Pelesa ea hae e ntse e jere mofao oa hae oa lijo le lino, e eme ka pel’a hae. Joale, Allah o thabisoa ke ho baka hoa mohlanka oa hae oa molumeli ho feta tsela eo monna enoa a ileng a thaba ka teng ha a bona pelesa ea hae le mofao oa hae.” [E tlalehiloe ke Muslim: 2744]. Joalokaha Islamo e hlakola libe tsohle tse neng li le teng pele ho eona, ka ho ts’oana le pako ho e joalo. Allah Ea Matla Ohle O re: **{Ere ho bao ba sa lumeleng, haeba ba ka fetoha, libe tsa bona tse fetileng li tla ts’oareloa empa haeba ba tsoela-pele, ba se ntse ba ena le ketella pele ea bao ba tlileng pele ho bona.}** [Surat al-Anfāl: 38]. Allah O boetse O mema Bakreste hore ba bake, joalokaha Allah Ea Matla Ohle A re: **{Joale ha ba bakele ho Allah ‘me ba kope ts’oarelo ea Hae? Kaha Allah Ke Ea Ts’oarelang, Ea Mohau.}** [Surat al-Mā’idah: 74]. Ka kakaretso, Allah O memme baetsa-libe bohle ho baka, joalokaha Allah Ea Matla Ohle A re: **{Ere [Allah O re], “Oho bahlanka Baka ba iphositseng, le se lahle ts’epo mohaung oa Allah, kaha ruri Allah O ts’oarela libe tsohle. Kannete-nete ke Ea Ts’oarelang ka ho fetisisa, Ea Mohau ka ho fetisisa.}** [Surat az-Zumar: 53]. Se khothatsang, nakong eo Amr ibn al-‘Ās (eka Allah A ka thabisoa ke eena) a neng a ikemisetsa ho amohela Islamo, o ne a ts’ohile hore libe tsa hae tsa nako e fetileng li ke ke tsa ts’oareloa. O hlalositse boemo ka hore: “Nakong eo Allah Ea Matla Ohle A kenyang lerato la Islamo pelong eaka, ke ile ka ea ho Moporofeta (KEL) ho ‘molella ka bots’ehetsi ba ka ho eena. O ile a atametsa letsoho la hae ho laka, eaba ke re: “Oho Morumuoa oa Allah, nka se phatlalatse ts’ehetso eaka ho uena kantle le hore u nts’oarele libe tsa ka tse fetileng.” Eaba o (Moporofeta) re: ‘Oho Amr, e le hore ha u elelloe hore Hajj (ho falla) e hlakola libe tsohle tsa pele ho eona, ele hore ha u elelloe hore Islamo e hlakola libe tsohle tsa pele ho eona?’” [Moqoqo o felletseng o tlalehiloe ke Muslim: 121 ‘me ena e ka holimo ke mantsoe a Ahmad: 17827].

# 43. Kahare ho Islamo, likamamo pakeng tsa motho le Allah li otlolohile, ‘me ha li hloke mokena lipakeng. Islamo e thibela ho nka batho ele melimo kapa ho ba kopanya le Allah ho Borena (Bomolimo) ba Hae kapa ho tokelo ea Hae ea ho rapeloa.

Kahare ho Islamo, likamamo pakeng tsa motho le Allah li otlolohile, ‘me ha li hloke mokena lipakeng. Joalokaha e se e hlalositsoe ho ntlha ea (36), Allah O mema batho bohle hore ba bake ba be ba khutlele ho Eena. Allah Ea Matla Ohle O boetse O thibetse ho nkoa hoa baporofeta le mangeloi ele bakena lipakeng pakeng tsa Hae le bahlanka ba Hae. Allah Ea Matla Ohle O re: **{Kapa ho le laela hore le nke mangeloi le baporofeta ele marena (melimo). Na o ne a ka le laela hore le lahle tumelo kamor’a hore le inehele ho Allah [joaloka Mamoseleme]?}** [Surat Āl ‘Imrān: 80]. Islamo, joalokaha le bona, e thibela ho nka batho e le melimo kapa ho ba nka ele balekane ba Allah ho Borena ba Hae kapa ho tokelo ea Hae ea ho rapeloa. Allah Ea Matla Ohle O re ka bakreste: **{Ba nkile baruti le babishopo ba bona e le melimo kantle le Allah, ka ho ts’oana le Messiea, mor’a Maria, leha ba ile ba laeloa ho khumamela Molimo O le Mong; ha ho ea lokeloang ke ho khumameloa kantle le Eena, khanya ebe ho Eena, O hole haholo le seo ba se amahanyang le Eena.}** [Surat at-Tawbah: 31]. Allah O hanetse ketso ea ba sa lumeleng ea ho etsa bakena lipakeng ho Mo fihlela. Allah Ea Matla Ohle O re: **{Ruri, sebakeng sa Allah ke tumelo ea ‘nete (e khethehileng sebakeng sa Hae feela). Haele bao ba nang le marena a mang kantle ho Allah, [ba re], ‘Re mpa re ba rapela feela hore ba re atametse haufi le Allah.” Allah O tla ahlola lipakeng tsa bona malebana le tseo ba neng ba fapana ka tsona. Allah ha A tataise eo eleng motho ea leshano le ea sa lumeleng.}** [Surat az-Zumar: 3]. Allah O hlakisitse hore batho ba rapelang lits’oants’o ba pele ho Islam ba ne ba tloaetse ho ba le bahokahanyi pakeng tsa bona le Allah, ba bile ba re bahokahanyi bano ba ba atametsa ho Allah. Haesale Allah A thibela ho nka baporofeta le mangeloi ele bahokahanyi pakeng tsa Hae le bahlanka ba Hae; joale kantle ho bona eleng mohato oa pele, ho ea tsebahala hore baporofeta le barumuoa (KEB) ba ne ba potlakela ho ba haufi le Allah. Allah Ea Matla Ohle O re bolelletse ka maemo a baporofeta le barumuoa (KEB) ka hore: **{Ruri, ba ne ba tloaetse ho potlakela ho etsa botle, ba ne ba tloaetse ho bitsa ho Rona ka ts’epo le letsoalo, ba tloaetse ho ikoba tlas’a Rona.}** [Surat al-Anbiyā’: 90]. Allah Ea Matla Ohle O boetse O re: **{Bao ba bitsang ho bona [joaloka Isa (Jesu), Uzair (Ezra), Mangeloi;] le bona ba ntse ba itakaletsa ho fumana mekhoa ea ho atamela Morena oa bona, ka bonngoe ba leka ho ikatametsa, ba na le ts’epo ea Mohau oa Hae ba bile ba ts’aba kotlo ea Hae. Ruri, kotlo ea Morena oa lona e ea ts’abeha.}** [Surat al-Isrā’: 57]. Ka mantsoe a mang, bao (baporofeta le bahalaleli) le bitsang ho bona kantle ho Allah ba tsoma ho ba haufi le Eena, ka khopolo ea mohau oa Hae, le ho ts’aba kotlo ea Hae; joale ho khonahala joang hore re tsome thuso ea bona sebakeng sa ho tsoma ea Allah?

# 44. Ho phethela, re lokela ho hopola hore batho, le sechaba ka kakaretso, ba fuoe linako tsa bona tse fapaneng, sechaba seo ba phelang ho sona, le linaha li fapane le ka mehopolo, maikemisetso, tikoloho le mokhoa oa ho etsa lintho. Ke ka hona ba neng ba hloka tataiso ho ba etella pele, tsela ea bophelo ho ba etsa ntho ele ‘ngoe, le ‘musi ho ba sireletsa. Barumuoa ba khabane (KEB) ba nkile maemo ano ka ts’enolo ho tsoa ho Allah Ea Matla Ohle. Ba tataiselitse batho tseleng ea botle le tataiso, ba ba kopanya ka Shar’ia ea Allah, ‘me ba ahlotse ka ho latela ‘nete kahar’a tsona. Maemo a batho a ne a tla lokisoa ho ea ka tsela eo ba amohelang tataiso ea barumuoa le katamelo ea bona ea nako eo ea melaetsa ea Molimo. Allah O phethetse melaetsa ea Hae ka oo A o fileng Muhammad (KEL), A ba A o etsa hore ke oa linako tsohle o sa feleng. Allah O o entse tataiso, mohau le khanya sebakeng sa batho bohle le ho ba tataisetsa ho Eena.

Ho phethela, re lokela ho hopola hore batho, le sechaba ka kakaretso, ba fuoe linako tsa bona tse fapaneng, sechaba seo ba phelang ho sona, le linaha li fapane le ka mehopolo, maikemisetso, tikoloho le mokhoa oa ho etsa lintho. Ke ka hona ba neng ba hloka tataiso ho ba etella pele, tsela ea bophelo ho ba etsa ntho ele ‘ngoe, le ‘musi ho ba sireletsa. Barumuoa ba khabane (KEB) ba nkile maemo ano ka ts’enolo ho tsoa ho Allah Ea Matla Ohle. Ba tataiselitse batho tseleng ea botle le tataiso, ba ba kopanya ka Shar’ia ea Allah, ‘me ba ahlotse ka ho latela ‘nete kahar’a tsona. Maemo a batho a ne a tla lokisoa ho ea ka tsela eo ba amohelang tataiso ea barumuoa le katamelo ea bona ea nako eo ea melaetsa ea Molimo. Kamor’a ho kheloha tumelong, ho hloka tsebo le ho pharalla hoa borapeli ba lits’oants’o, Allah O ile A roma Moporofeta oa Hae Muhammad (KEL) ka tataiso le tumelo ea ‘nete ho nts’a batho lefifing la ho se lumele, ho hloka tsebo le ho rapeleng lits’oants’o ho ea ho tumelo le tataiso.

# 45. Ka hona, kea le mema, Oho batho, ho lumela ho Allah kannete kantle le khatello ea meetlo le litloaelo. Le lokela ho tseba hore le tlo khutlela ho Morena oa lona kamor’a hore le shoe. U lokela ho inahanela le tikoloho e o potileng. Amohela Islamo ‘me le tla boloka thabo lefats’eng lena le lefats’eng le tlang. Haeba le batla ho kena ka Islamong, seo le lokelang ho se etsa ke ho paka hore ha ho ea lokeloang ke ho khumameloa haese Allah le hore Muhammad ke Morumuoa oa Allah. Le lokela ho arohana le sohle se rapeloang kantle ho Allah, ‘me le lokela ho lumela hore Allah ke Eena Ea tla tsosa batho ba tla beng ba le mabitleng. Hape, le lokela ho lumela hore kahlolo le moputso ke ‘nete. Hang ha le qeta ho bolela boitlamo (bopaki) boo, le ba Mamoseleme. Mothati o latelang ke ho rapela Allah ka tsela eo A e hlophileng ka ho etsa thapelo (Salaat), ho nts’a linyehelo (Zakaat), ho itima (ka khoeli ea Ramadhan) le ho etsa leeto la borapeli (Hajj) haeba le na le bokhoni ba lichelete le ba bophelo.

Ka hona, kea le mema, Oho batho, ho lumela ho Allah kannete kantle le khatello ea meetlo le litloaelo joalokaha Allah Ea Matla Ohle A le memme polelong ena ea Hae: **{Ere [ho bona Oho Moporofeta], “Ke le eletsa ho etsa ntho ele ‘ngoe: emang sebakeng sa Allah, ka bobeli kapa ka bonngoe, ebe le ea hlahlobisa. Ha ho bohlanya ho motsoalle oa lona; empa a le hlokomelisa pele ho kotlo e boima e kholo (e tlang).”}** [Surat Saba’: 46]. Le lokela ho tseba hore le tlo khutlela ho Morena oa lona kamor’a hore le shoe; Allah Ea Matla Ohle O re: **{‘Me motho a ke ke a amohela kantle le seo a se sebellelitseng (se le setle kapa se le sebe). (39) le hore liketso tsa hae li tla bonoa. (40) ‘me u tla putsoa ka ho fella ebile ele moputso o moholo ka ho fetisisa. (41) ‘me seo ho Morena oa hau ke ho khutla hoa ho qetela. (42)}** [Surat an-Najm: 39-42] U lokela ho inahanela le tikoloho e o potileng. Allah Ea Matla Ohle O re: **{Ha ba elelloe borena ba Maholimo le lefats’e le tsohle tseo Allah A li bopileng, le hore nako e behiloeng sebakeng sa tsona e se e atametse? Ke molaetsa ofe kamora ona (Kor’ane) oo ba tlang ho lumela ho ona?}** [Surat al-A‘rāf: 185]. Haeba le batla ho kena ka Islamong, seo le lokelang ho se etsa ke ho paka hore ha ho ea lokeloang ke ho khumameloa haese Allah le hore Muhammad ke Morumuoa oa Allah. Nakong eo Moporofeta (KEL) a neng a roma Mu’adh (E ka Allah A ka khotsofatsoe ke Eena) naheng ea Yemen, o ile a mo laea, a re ho eena: U tla teana le batho ho tsoa ho Batho ba Buka. Ba memele ho kano ea hore ha ho mang ea lokeloang ke ho khumameloa ntle le Allah le hore ke Morumuoa oa Allah. Haeba ba lumellana le uena ho seo, ba bolelle hore Allah O entse holim’a bona lithapelo tse hlano tse tlamang mots’eare le bosiu. Haeba ba lumellana le uena ho seo, ba bolelle hore Allah O entse Zakah e tlamang hore e nkoe ho barui e fuoe bafutsana kahare ho bona. Haeba ba lumellana le uena ho seo, u se ke oa ba oa atamela ho thepa tsa bona tsa bohlokoa.” [E tlalehiloe ke Muslim: 19]. Le lokela ho arohana le sohle se rapeloang kantle ho Allah, eleng tumelo e hloekileng ka ho fetisisa [Hanīfiyyah] ea Abrahama (KEL). Allah Ea Matla Ohle O re: **{Kannete, le bile le mohlala o motle haholo ho Abrahama, le ba neng ba ena le eena, nakong eo ba reng ho batho ba habo bona: Ruri, re lokolohile ho lona le sohle seo le se rapelang khahlanong le Allah: “Re le furalletse, ho se ho hlahile lipakeng tsa rona le lona bora le lehloeo la linako tsohle ho fihlela le lumetse ho Allah A le Mong.”}** [Surat al-Mumtahanah: 4]. Le lokela ho lumela hore Allah ke Eena Ea tla tsosa batho ba tla beng ba le mabitleng, joalokaha Allah Ea Matla Ohle A itse: **{Hono ke hobane Allah ke ‘Nete; Eena A le Mong O fa bophelo ho ba shoeleng, O na le bokhoni ba lintho tsohle. (6) Ruri, Hora e ea tla; ha ho khoao ka eona, ‘me kannete Allah O tla tsosa ba mabitleng. (7)}** [Surat al-Hajj: 6-7]. Hape, le lokela ho lumela hore kahlolo le moputso ke ‘nete, joalokaha Allah Ea Matla Ohle A itse: **{‘Me Allah O bopile maholimo le lefats’e ka maikemisetso a ‘nete, hore motho emong le emong a tle a putsoe sebakeng sa seo a se entseng, ‘me ba ke ke ba fosetsoa.}** [Surat al-Jāthiyah: 22].

Kamor’a ho bua mantsoe ao a boitlamo, u se u le lemoseleme ‘me u se u lokela ho rapela Allah ka tsela eo A e hlophileng ka ho etsa thapelo (Salaat), ho nts’a linyehelo (Zakaat), ho itima (ka khoeli ea Ramadhan) le ho etsa leeto la borapeli (Hajj) haeba u na le bokhoni le ntho tse ling kantle ho tseno.

E ngotsoe ka la: 19/11/1441

E ngotsoe ke: Prof. Muhammad ibn ‘Abdullah al-Suhaym

Professor oa mehleng oa Lithuto tsa Bolumeli, Lefapheng la lithuto tsa Islamo

Mophatong oa lithuto tsa botichere, King Saud University

Riyadh, Kingdom of Saudi Arabia

[Islamo 1](#_Toc1)

[Tlhaloso ea Islamo e khuts’oane ho ea ka Kor’ane le Sunnah 1](#_Toc2)

[1- Islam ke molaetsa oa Allah ho batho bohle, ke molaetsa oa bolumeli oa linako tsohle, qetello ea melaetsa ea bomolimo. 2](#_Toc3)

[2- Islamo, joaloka tumelo, ha e ea khetholoha ho sechaba kapa morabe o itseng, empa ke tumelo ea Allah ho lichaba tsohle: 3](#_Toc4)

[3. Islamo ke ts’enolo e rometsoeng ho ts’ehetsa melaetsa ea baporofeta ba pele le barumuoa (KEB) ba neng ba rometsoe lichabeng tsa bona. 5](#_Toc5)

[4. Baporofeta kaofela hoa bona (KEB) ba arolelana tumelo e le ‘ngoe leha ba tlile ka melao e fapaneng: 6](#_Toc6)

[5. Islamo, joaloka baporofeta Nūh (Nooe), Ibrāhim (Abrahama), Mūsa (Moshe), Sulaymān (Solomone), Dāwūd (Davida), le ‘Isa (Jesu) har’a ba bang, e biletsa bolumeling ba hore Morena oa ‘Nete ke Allah, ‘Mopi, Mofani, Ea fanang ka bophelo le lefu, Morena, le Moqapi oa lintho tsohle, Ea Mosa, Ea Mohau. 7](#_Toc7)

[6. Allah Ea Matla Ohle ke ‘Mopi, ebile ke Eena Feela Ea lokeloang ke ho rapeloa kantle le ho Mo etsetsa molekane (mothusi). 11](#_Toc8)

[7. Allah ke ‘Mopi oa lintho tsohle tse Maholimong le lefats’eng, tse bonahalang le tse sa bonahaleng. Lintho tsohle kantle ho Eena li bopiloe ke Eena. O bopile Maholimo le lefats’e ka matsatsi a ts’eletseng. 17](#_Toc9)

[8. Allah Ea Matla Ohle Ha A na molekane boreneng ba Hae, ‘mopong, tsamaisong ea litaba kapa ho tokelo ea Hae ea ho rapeloa. 18](#_Toc10)

[9. Allah Ea Matla Ohle Ha A tsoala mora ebile Ha A tsoaloa. Ha ho se lekanang le Eena kapa se ts’oanang le Eena. 21](#_Toc11)

[10. Allah Ea Matla Ohle Ha A na sebopeho se bonahalang kapa hore O teng ‘meleng oa sebopuoa se fe kapa se fe sa Hae: 22](#_Toc12)

[11. Allah Ea Matla Ohle O Mosa le Mohau ho bahlanka ba Hae, ‘me ka hona O rometse barumuoa le libuka. 24](#_Toc13)

[12. Allah ke Morena Ea Mohau ka ho fetisisa. Eena, A Inoosi, O tla etsa hore libopuoa tsa Hae li ikarabelle ka Letsatsi la Kahlolo, nakong eo A li tsosang mabitleng a tsona. Emong le emong o tla putsoa ho latela mesebetsi ea hae. Ea etsang liketso tse ntle, nakong eo eleng molumeli o tla thabisoa ka thabo e sa feleng, empa haele ea sa lumeleng ebe o etsa libe o tla ba mahlonokong a kotlo bophelong bo tlang. 25](#_Toc14)

[13 Allah Ea Matla Ohle O bopile Adama ka lerole eaba O etsa hore litloholo tsa hae li ngatafale kamor’a hae. Kahoo, batho bohle ba ea lekana ho latela tlholeho, ha ho ea molemo ho feta ba bang ka lebaka la botona, bots’ehali kapa mohlobo, empa ea molemo ke ea ts’abang Allah ka ho fetisisa. 29](#_Toc15)

[14. Emong le emong o tsoaloa a le holim’a Fitrah (tlholeho ea ‘mopo ea ho ba tlas’a taolo ea Allah). 30](#_Toc16)

[15. Ha ho motho ea tsoetsoeng ele moetsa-libe kapa ea jang lefa la sebe sa ba bang 32](#_Toc17)

[Sepheeo sa ho bopa batho ke: hore ba khumamele Allah A le Mong 34](#_Toc18)

[17. Islamo e hlonephile motho, ea motona le ea mots’ehali, ‘me ea mo fa tiisetso ea litokelo tsohle tsa hae. Eaba ea mo etsa hore a jare boikarabello ka khetho ea hae, liketso le boits’oaro, ebile e ntse e mo etsa hore a nke boikarabello ka liketso tse mo nts’ang kotsi kapa ho nts'a batho ba bang kotsi. 34](#_Toc19)

[18. Islamo e entse banna le basali ba lekane malebana le liketso, maikarabello, moputso le kotlo tsa bona. 38](#_Toc20)

[19. Islamo e hlompha basali ebile e ba nka ele bathusi ba banna. Ebile e behile maikarabello a lichelete ho monna haeba a na le bokhoni. Ntate o tlanngoe ho hlokomela morali; mora ho ‘m’e oa hae haeba a le moholo a bile a ena le bokhoni le monna ho mosali oa hae. 40](#_Toc21)

[20. Lefu ha se pheletso ea motho empa ele leeto la ho tloha bosebeletsing ho kena leetong la ho khola litholoana tsa mesebetsi (meputso). Lefu le ama ‘mele le moea ka bobeli kaha moea o arohana le ‘mele ka nako ea lefu, ebe o tla khutlela ho ona ka nako ea tsoho ea bafu ka Letsatsi la Kahlolo. Moea ha o kene ‘meleng o mong kamor’a lefu kapa ho fetoha ntho e ‘ngoe e sele. 43](#_Toc22)

[21. Islamo e biletsa ho bolumeli ba lits’iea tse ka sehloohong tsa tumelo: ho lumela ho Allah le Mangeloi a Hae, libuka tse kang Torah, Evangeli, Lipesalema (pele li fetoloa), le Kor’ane. E boela e biletsa ho lumeleng ho baporofeta bohle (KEB) le ho Muhammad (KEL) e le oa bona oa ho qetela. Ho tsoela-pele, Islamo e bitsa ho lumeleng ho Letsatsi la ho qetela hobane bophelo ba lefats’e lena bo fihletse pheletso, bophelo le bo-teng li tla be li sena molemo [li tla be li sena thuso]. E boela e bitsa bolumeling ba hore tsohle li teng ka tumello ea Allah, ‘me tsohle tse ntle le tse mpe li etsahala hoba li ngotsoe ho tloha qalong ea bophelo. 44](#_Toc23)

[22. Baporofeta bohle (KEB) ha ba na phoso ho seo ba se fetisang ho tsoa ho Allah ‘me ba sirellelitsoe khahlanong le se ka hanyetsanang le kutloisiso ea motho kapa ho senya boits’oaro bo nepahetseng. Baporofeta ba fuoa mosebetsi oa ho fetisa litaelo (melao) tsa Allah ho bahlanka ba Hae. Ha ba na boleng ba bomolimo kapa ho ba se ka rapeloang. Ho fapana le moo, haele hantle ke batho bao Allah A rometseng Ts’enolo ea Hae ka bona. 57](#_Toc24)

[23. Islamo e bitsetsa bolateling le boikobong ba lits’iea tse ka sehloohong tsa borapeli ho Allah A inoosi joaloka thapelo e kenyelletsang ho ema, ho inama, ho oa ka phatla, ho hopola le ho rorisa Allah le ho Mo leboha (thapelo ea maikutlo). Thapelo e etsoa makhetlo a mahlano ka letsatsi ‘me e hlakola liphapano tsohle ho morui le mofutsana, ho mosebetsi le mong’a hae, kaha ba ema moleng o le mong oa thapelo. E ‘ngoe ntlha e ka sehloohong ke Zakah e kenyelletsang tefo ea chelete e nyane ho ea ka lipehelo le maemo a tekanyetso a behileng ke Allah. Barui ba tlanngoe ho e lefa ho bafutsana har’a ba bang (ba lokeloang ho e abeloa) ‘me e lefshoa hang selemong. Ts’iea ea boraro ke boitimo e kenyelletsang ho tlohela lintho tsohle tse ka senyang boitimo ba hau letsatsi lohle la khoeli ea Ramadhan. E kenyelletsa boitelo le mamello moeeng. Ea ho qetela ke leeto la bolumeli ho ea ho Ntlo Ea Allah e Makkah (bonyane) hang bophelong ho motho ea nang le bokhoni. Kahar’a Hajj, bohle ba ea lekana ho emeng ka pele ho Allah Ea Matla Ohle joalokaha e hlakola liphapano le ntho tseo bohle ba li latelang. 63](#_Toc25)

[24. Ntho e ‘ngoe e ikhethileng ka liketso tsa borapeli tumelong ea Islamo ke hore Allah Ea Matla Ohle Ke Eena Ea faneng ka mokhoa oa ho li etsa, linako le lipehelo. Athe haele Morumuoa oa Hae (khotso le mahlohonolo tsa Allah li be ho eena) eena o li fetisitse li le joalo ka botlalo, ‘me a sa siea letho leo motho a neng a ka leka ho le ntlafatsa kapa ho kena-kenana le lona, kapa hona hore a ka fokotsa kapa ho eketsa. Baporofeta bohle (KEL) ba bitselitse ho tsona liketso tseo tsa mantlha tsa borapeli. 68](#_Toc26)

[25. Morumuoa oa Islamo ke Muhammad ibn Abdullah, oa leloko la Ismā‘il (Ishmael), mora oa Abrahama (khotso le mahlohonolo tsa Allah li be ho bona). O tsoetsoe ka selemo sa 571 motseng oa Makkah, e leng moo mosebetsi oa hae e le Moporofeta o qalileng teng. O ile a fallela Madinah ‘me o ne a eso kenye letsoho borapeling ba melimo e mengata ea batho ba habo le haele ha ‘ngoe feela. O ne a keteka le bona linthong tse nepahetseng. O ile a phela bophelo bo hlomphehang ka lebaka la boits’oaro le hlompho le pele a fuoa mosebetsi o moholo, ‘me o ile a fuoa lebitso la Ea Ts’epahalang. Allah O mo file mosebetsi ha a le lilemo li mashome a mane, a mo ts’ehetsa ka mehlolo e meholo, o moholo ka ho fetisisa oa eona ke Kor’ane e Halalelang, e leng eona e nkoang e le sehlohlolo sa mesebetsi ea baporofeta (KEB) ebile e le eona feela entseng e le maemong a eona a mathomo ho fihlela kajeno. Kamor’a hore Allah A phethele tumelo, Morumuoa (khotso le mahlohonolo tsa Allah li be ho eena) o ile a e fetisa ka botlalo, o ile a hlokahala ha a le lilemo li mashome a ts’eletseng a metso e meraro ‘me o boloketsoe motseng oa Madinah. Eena (khotso le mahlohonolo tsa Allah li be ho eena) e ne e le mokoallo oa baporofeta le barumuoa (KEB). Allah O mo rometse ka tataiso le tumelo ea ‘nete ho nts’a batho lefifing la borapeli ba lits’oants’o, ho hloka tumelo le ho hloka tsebo ea leseli, Tawhid (Bonngoe ba Allah) le tumelo. Allah O paka hore O mo romeletse ho bitsetsa batho ho Eena ka tumello ea Hae. 71](#_Toc27)

[26. Sharia ea Islamo e tlisitsoeng ke Moporofeta Muhammad (khotso le mahlohonolo tsa Allah li be ho eena) ke mokoallo oa melaetsa le melao eohle (e senotsoeng ho tsoa leholimong, e halalelang). Ke Sharia ea phethahalo le ho fetola tumelo tsa batho le litaba tsa lefats’e. Se ka sehloohong ho eona ke ho sireletsa litumelo tsa batho, maphelo, thepa, maikutlo le litloholo tsa bona. E hlakola melao eohle e fetileng joalokaha melaetsa eohle ea pele ho eona e ne e hlakolana. 76](#_Toc28)

[27. Allah Ea Matla Ohle ha A amohele tumelo efe kapa efe kantle le Islamo e tlileng le Moporofeta Muhammad (khotso le mahlohonolo tsa Allah li be ho eena) ‘me ea latelang tumelo e ‘ngoe (kantle ho Islamo) e ke ke ea amoheloa ho tsoa ho eena. 78](#_Toc29)

[28. Kor’ane ke Buka eo Allah A e senotseng ho Morumuoa oa Hae Muhammad (khotso le mahlohonolo tsa Allah li be ho eena). Ke lentsoe la Allah, Morena oa Tlholeho. O behile ka eona batho le masabonoeng tekong ea hore ba etse e ts’oanang le eona kapa bonyane khaolo, ‘me sena e setse e ntse ele bothata ho fihlela matsatsing ana. Kor’ane e araba lipotso tse ngata tse thatafallang limilieone tsa batho. Kor’ane e bolokiloe ka leleme la Searabo ka tsela eo esaleng e senoloa ka eona ho tloha sethathong; ha ho le haele tlhaku e hlakotsoeng ‘me e hatisitsoe eaba ea ajoa. Ke Buka e kholo ea mohlolo e lokeloang ke ho baloa kapa ho bala tlhaloso ea eona (ka leleme leo motho a le utloisisang). Ka ho ts’oana, Sunnah ea Moporofeta (khotso le mahlohonolo tsa Allah li be ho eena) le lithuto tsa hae ‘moho le nalane ea hae tse bolokiloeng le ho tlalehoa ho latela lenane la bahlalosi. Le eona e ntse e hatisitsoe ka mongolo oa Searabo eleng puo eneng e bua ke Morumuoa oa Allah (khotso le mahlohonolo tsa Allah li be ho eena) ea ba ea fetoleloa lipuong tse ngata. Bobeli Kor’ane le Sunnah ea Moporofeta (khotso le mahlohonolo tsa Allah li be ho eena) li etsa hammoho mohloli o le mong oa liqeto le melao ea Islamo. Islamo e ke ke ea nkoa boits’oarong ba balateli ba eona, empa e nkoa ho tsoa ho ts’enolo e halalelang; eleng Kor’ane le Sunnah. 80](#_Toc30)

[29. Islamo e laela ho ba mosa ho batsoali leha ese Mamoseleme e boele e laele ts’oaro e ntle ea bana. 85](#_Toc31)

[30. Islamo e laela motho ka bomong ho sebelisa mantsoe le liketso tse lokileng ekasitana le ho lira. 90](#_Toc32)

[31. Islamo e laela ho ba mosa ho batho bohle e boele e khothaletse boits’oaro bo botle le liketso tse khabane. 92](#_Toc33)

[32. Islamo e laela kamohelo ea mekhoa e metle e hlokang thoriso joaloka bots’epehi, bophethahatsi ba lits’episo, boitlhompho, boits’epo, sebete, ho fana, ho thusa bahloki, ho thusa ba mats’oenyehong, ho fepa ba lapileng, ho ba le likamano tse ntle le baahisane, ho boloka likamano le ba lelapa le ho ba mosa ho liphoofolo. 94](#_Toc34)

[33. Islamo e lumelletse lintho tse nepahetseng lijong le linong; ea laela bohloeki pelong, 'meleng le ntlong (sebaka sa moo ho pheloang); ka ho ts'oana ea lumella lenyalo joalokaha le ile la tlama ho baporofeta (khotso le mahlohonolo tsa Allah li be ho bona - KEB). Le bona ba ne ba lumelletse lintho tsohle tse nepahetseng. 100](#_Toc35)

[34. Islamo e thibela libe tse kholo joaloka borapeli ba melimo e mengata, ho se lumele, ho khumamela lits’oants’o, ho rehella ntho tse itseng ka Allah kantle le tsebo; ho bolaea bana kapa meea e senang molato; ho baka bobe (bobolu) lefats’eng; boloi; bohlola bo pooaneng kapa bo ipatileng; thobalano ea batho ba boleng bo le bong; phaello ea chelete (tsoala ea chelete); le ho ja liphoofolo tse shoeleng kapa tse hlajetsoeng melimo kapa balimo. Ho tloha moo, Allah O thibetse ho ja nama ea kolobe; lintho tse lits’ila; ho ja mafa a likhutsana; ho qhekella nakong eo u bekhang sekaleng (boqhekanyetsi khoebong); le ho khaola likamano tsa lelapa (leloko). Baporofeta bohle (KEB) ba lumellana ka ntsoe-leng ka lintho tse ka holimo tse thibetseng. 102](#_Toc36)

[35. Islamo e hanela mekhoa eohle e sa nepahalang joaloka leshano, ho qhekella, bokhukhuni, bolotsana, lefufa, maquloana a boqhekanyetsi, bosholu, tlolo tsa molao, khatello le mekhoa eohle e mebe. 108](#_Toc37)

[36- Islamo e thibela litšebelisano tsa lichelete tse kenyelletsang tsoala, kotsi, thetso, khethollo, ho qhekella, kapa ho baka likoluoa ​​​​tsa sechaba, merabe le batho ka bomong. 114](#_Toc38)

[37. Islamo e kenyellelitse lithuto ho boloka kelello le ho thibela tse e senyang joaloka ho sebelisa lintho tse taeang. Islamo e phahamisitse maemo a kelello ka tsela eo e (Islamo) bang mokokotlo oa babuelli ba molao. E lokollotse maikutlo litlamong tsa lintho tsa boiqapelo le borapeli ba bohata. Islamo ha ena makunutu kapa lintho tse khethehileng sebakeng sa sehlopha se itseng sa batho, empa melao le tsamaiso ea teng li sebetsa ka ho ts’oana (ho lekana) ‘me li ipapisa le toka le bohlale. 117](#_Toc39)

[38. Joaloka balateli ba litumelo tsa bohata ba sitoa ho hlokomela lintho tse hanyetsanang le tse fosahetseng kahare ho tsona, motsamaisi o atleha ho ba kholisa hore tumelo e kaholimo ho boinahano ba kelello le hore balateli, ha ho se hlokahalang hore ba se utloisise ka tumelo. Islamo, ka hlakoreng le leng, e bona tumelo ele se lokelang ho lumellana le kelello. Ha tumelo tsa bohata tsona li tlosa maikutlo a balateli a ho inahanela hore e be balateli ba ikobelang melao le tsamaiso, ha Islamo eona e amohela maikutlo a motho ka mong hore a tsebe ho utloisisa semelo sa ntho e ‘ngoe le e ‘ngoe e mo pota-potileng. 120](#_Toc40)

[39. Islamo e tlotlisa tsebo e hlakileng le ho khothaletsa liphuputso tse nepahetseng tse se nang lits’ekamelo tsa mahlale, le hore re itekole le ho sheba lintho tse molemong oa rona le lefats’e la rona. Litholoana tsa liphuputso tsa mahlale tse nepahetseng li nyallana le lithuto tsa Islamo. 122](#_Toc41)

[40. Allah O amohela feela le ho putsa liketso, Bophelong bo tlang (kamor’a tsoho ea bafu), tsa ba lumelang ho Eena, ba Mo mamelang, ba bile ba lumela ho barumuoa ba Hae (KEB). Allah ha A amohele liketso tsa borapeli kantle le tseo Eena A li laetseng. Joale, motho a ka ba le ts’epo ea moputso oa Hae joang empa a sa lumele ho Eena? Allah ha A amohele tumelo ea mang kapa mang kantle le hore a lumele ho baporofeta bohle (KEB) le ho molaetsa oa Muhammad (KEL). 125](#_Toc42)

[41. Sepheeo se ka sehloohong sa melaetsa eohle e tsoang ho Molimo ke ho phahamisa boemo ba mohlanka oa Allah Ea Halalelang, Morena oa mafats’e, le ho mo lokolla bophoofolong ho ea bothong, ho phelela lefats’e le ho lumela boiqapelong. Joalokaha u ka bona, Islam ha e tlotle batho kapa ho ba nyollela maemong a phahametseng bokhoni ba bona kapa ho ba etsa melimo. 128](#_Toc43)

[42. Allah O kentse pako (ho bakela libe) molaong oa Islamo. Ke moo motho a retelehelang ho Morena oa hae a bile a nyahlatsa sebe sa hae. Joalokaha Islamo e hlakola libe tsohle tse neng li le teng pele ho eona, ka ho ts’oana le pako e joalo. Ka hona, ha ho lebaka la ho tlalehela motho emong libe tsa hau. 132](#_Toc44)

[43. Kahare ho Islamo, likamamo pakeng tsa motho le Allah li otlolohile, ‘me ha li hloke mokena lipakeng. Islamo e thibela ho nka batho ele melimo kapa ho ba kopanya le Allah ho Borena (Bomolimo) ba Hae kapa ho tokelo ea Hae ea ho rapeloa. 134](#_Toc45)

[44. Ho phethela, re lokela ho hopola hore batho, le sechaba ka kakaretso, ba fuoe linako tsa bona tse fapaneng, sechaba seo ba phelang ho sona, le linaha li fapane le ka mehopolo, maikemisetso, tikoloho le mokhoa oa ho etsa lintho. Ke ka hona ba neng ba hloka tataiso ho ba etella pele, tsela ea bophelo ho ba etsa ntho ele ‘ngoe, le ‘musi ho ba sireletsa. Barumuoa ba khabane (KEB) ba nkile maemo ano ka ts’enolo ho tsoa ho Allah Ea Matla Ohle. Ba tataiselitse batho tseleng ea botle le tataiso, ba ba kopanya ka Shar’ia ea Allah, ‘me ba ahlotse ka ho latela ‘nete kahar’a tsona. Maemo a batho a ne a tla lokisoa ho ea ka tsela eo ba amohelang tataiso ea barumuoa le katamelo ea bona ea nako eo ea melaetsa ea Molimo. Allah O phethetse melaetsa ea Hae ka oo A o fileng Muhammad (KEL), A ba A o etsa hore ke oa linako tsohle o sa feleng. Allah O o entse tataiso, mohau le khanya sebakeng sa batho bohle le ho ba tataisetsa ho Eena. 136](#_Toc46)

[45. Ka hona, kea le mema, Oho batho, ho lumela ho Allah kannete kantle le khatello ea meetlo le litloaelo. Le lokela ho tseba hore le tlo khutlela ho Morena oa lona kamor’a hore le shoe. U lokela ho inahanela le tikoloho e o potileng. Amohela Islamo ‘me le tla boloka thabo lefats’eng lena le lefats’eng le tlang. Haeba le batla ho kena ka Islamong, seo le lokelang ho se etsa ke ho paka hore ha ho ea lokeloang ke ho khumameloa haese Allah le hore Muhammad ke Morumuoa oa Allah. Le lokela ho arohana le sohle se rapeloang kantle ho Allah, ‘me le lokela ho lumela hore Allah ke Eena Ea tla tsosa batho ba tla beng ba le mabitleng. Hape, le lokela ho lumela hore kahlolo le moputso ke ‘nete. Hang ha le qeta ho bolela boitlamo (bopaki) boo, le ba Mamoseleme. Mothati o latelang ke ho rapela Allah ka tsela eo A e hlophileng ka ho etsa thapelo (Salaat), ho nts’a linyehelo (Zakaat), ho itima (ka khoeli ea Ramadhan) le ho etsa leeto la borapeli (Hajj) haeba le na le bokhoni ba lichelete le ba bophelo. 138](#_Toc47)

**الإسلام**

**نبذة موجزة عن الإسلام كما جاء في القرآن الكريم والسنة النبوية**

**(نسخة مشتملة على الأدلة من القرآن الكريم والسنة النبوية)**

**سوتي****تأليف  
محمد بن عبد الله السحيم**